
Vierugroot geleentheid 
met Rentmeester 


'n Verlowing. Bevordering. Huwelik. 
Baba. Elke lewe het sy groot oomblikke. 
Hoe kan 'n mens jou geluk 'n bietjie 
meer permanent maak? Raadpleeg 
Rentmeester. Elke Rentmeester-polis 
beteken 'n bestendiger toekoms. 
Vier dus u volgende groot geleentheid 
met Rentmeester. Dan is u van 
lewenslange gemoedsrus verseker. 








VERSEKERAARS BEPERK 


Hoofkantoor: Rentmeestergebou, Bosmanstraat 219, Preterla. 
Tel. 3-1258 


VOLLEDIGE BEPLANDE LEWENS- 
VERSEKERING VERSKAF GEMOEDSRUS 





Ons Is 'n gesin ss. 
van Spaarders. * 
Ons spaar N. c 

by die regte plek '. 
—Volkskas. | 2) 


Almal spaar. Ons spaar by Volkskas. Volkskas 
se diens is flink, vriendelik en alomvattend. 
Soos ons spaargeld oploop, staan ons 
finansieel al hoe sterker. Ons Volkskas- 
spaarboekies is bewys van Pa se finansiële 
selfstandigheid en Ma se onafhanklikheid, 
en bewys dat Boet en Sus verstandig 


grootgemaak word. VEE OE ee # 
VOLKSK AS — die bank vir alomvattende bankdienste. 


VOLKSKAS BEPERK (GEREG. HANDELSBANK). HOOFKANTOOR: PRETORIA 

'n Verouderde Volkskerkidee 


Dit val meer kere op dat in sekere kerkblaaie in 
ons land 'n verouderde voorstelling van die volks- 
kerkgedagte nog gehandhaaf word. In die buite- 
land, en met name in Nederland, word hierdie 
negentiende eeuse voorstelling deur geen persoon, 
wat op hoogte is met die teologiese denkrigting 
van ons tyd, meer gehuldig nie. 

Die ou voorstelling het gepas by die standpunt 
van dr. Abraham Kuyper, dat so 'n kerk ruimte 
bied vir baie verskillende teologiese opvattinge 
en dus nie belydende kerk kon wees nie. 

Hierteenoor het die profetiese figuur, dr. Hoede- 
maker, juis opgekom vir die volkskerkgedagte. Hy 
grond sy standpunt hieromtrent op die doopsver- 
bond. Die een vloei voort uit die ander. Hy stel dit 
SO: ,,Sodra 'n mens sê: Tot die kerk behoort die 
gelowiges en hulle saad, het 'n mens die volks- 
kerk in die kiem”. 

Die volkskerk is dus nie 'n soort nasionale kerk 
waartoe die hele volk as sodanig behoort nie, maar 
die volkskerk het 'n taak nie teenoor sy lidmate 
alleen nie, maar teenoor die volk as sodanig. 
Om volkskerk te wees hang dus nie af van die 
grootte van die kerk nie, maar wat hy as sy 
so DE taak beskou, hoe ver sy arbeidsveld 
strek. 


Prof. Van Ruler stel dit so: 


,Die kerk is as sodanig volkskerk of dit is geen 
kerk nie. Dit beteken nie dat die kerk al die lede 
van die volk omvat nie. Dit beteken nog veel min- 
der dat alles wat as godsdienstige lewe onder die 
volk te vinde is in die kerk te vinde is nie ... Die 
volkskerk wil al die momente van die volkslewe 
aanraak, omset en deurdring vanuit die heil in 
Christus, sodat die hele lewe tot Godsryk weder- 
gebore word .. . Al bestaan die kerk op 'n goeie 
(of liewer: op 'n slegte) oomblik maar uit 'n paar 
mense, dan nog kan die kerk nie anders wil as 
om in hierdie sin volkskerk te wees nie .. . Hoe 
klein en onbelangrik die kerk ook geword het, dit 
is en bly volkskerk”. 


Blaai om 

Die volkskerkgedagte staan teenoor die vrye- 
kerkidee. Tot die volkskerk behoort iemand by ge- 


boorte kragtens die verbond, terwyl by die vrye 
kerk iemand eintlik deur vrye toetreding lid word 
by sy belydenis van geloof. Daarom is die vrye- 
kerk belydeniskerk. 


Die volkskerk is egter nie 'n kerk waarin ieder- 


een kan glo wat hy wil nie. Inteendeel, die volks- 
kerk wat die evangelie wil uitdra tot die hele volk 
is daarom 'n Christus belydende volkskerk. 


So sien ons Hervormde Kerk homself in sy Kerk- 


wet, Artikel DC 


“AS Christus-belydende kerk in die wêreld, 
vervul die kerk sy apostoliese opdrag in 
gehoorsaamheid aan die bevel van Christus: 
Gaan dan heen, maak dissipels van al die 
nasies en doop hulle in die Naam van die 
Vader, en die Seun en die Heilige Gees; en 
leer hulle om alles te onderhou wat Ek julle 
beveel het, Mattheus 28:19, deur die voort- 
durende arbeid aan die kerstening en re- 
formasie van die volk en deur die evangeli- 
sering van Jood en heiden, sodat alle volke 


SAMVSE , TANT PLVS DE 


3 





PLVS A ME FRAPPER ON 


Titelvignet Histoire Ecclésiastigue des églises réformêées de France 


Een aenbeelt is de kerck: wanneerse wort geslagen 
So doetse anders niet dan dulden en verdragen. 


Maer al de hamers die op desen aenbeelt slaen 
Syn seloen op het lest te pletteren gegaen. 


Revius 

VEROUDERDE VOLKSKERKIDEE 


Vervolg van vorige bladsy 


die verlossing wat in Jesus Christus is, kan 
verkry met die ewige heerlikheid”. 

Ook hier word die hele volk as arbeidsveld ge- 
sien vir kerstening en reformasie. 

Daarom ook beoog die Hervormde Kerk, ,,die 
stigting van eie volkskerke onder die verskillende 
volksgroepe, in die oortuiging dat aldus die bevel 
van die Here - Maak dissipels van al die nasies, 
die beste tot sy reg sal kom en dat die eenheid 
in Christus deur so 'n werkverdeling nie geskaad 
sal word nie”, volgens die veel gesmade artikel II 
van die Kerkwet. 

En met die oog op hierdie wye opdrag betref- 
fende die hele volk, beskou die kerk hom as 
smedeverantwoordelik vir die opvoeding en onder- 
wys van die jeug van die hele volk, in huisgesin 
en skool, in 'n Christelik-nasionale gees”, volgens 
Artikel X. 

Die Hervormde Kerk wil dus op grond van sy 
opdrag tot die hele volk Christus belydende volks- 
kerk wees en volgens die pinkstervoorbeeld aan 
elke nasie ,die evangelie bring, in sy eie taal". 


— Joh. Dreyer 


Algemene Kerkvergadering 1890 


Foto van die Algemene Kerkvergade- 
ring van 1890, geneem voor die woon- 
huis van oud. Christiaan J.J. Joubert, 
Skriba van die Alg. Kerkvergadering. 
Die dubbelverdieping woonhuis van 
oud. Joubert waarin die Alg. Kerk- 
vergadering van 1890 vergader het, het 
op die suidoostelike hoek van Boom- 
en Marktstraat (tans Paul Krugerstraat) 
gestaan. Ds. M.]. Goddefroy, destyds 
die enigste predikant van die Ned. 
Hervormde Kerk, kan duidelik aan sy 
bef herken word terwyl die rysige ge- 
stalte van oud. Joubert, links van ds. 
Goddefroy, hom ook duidelik herken- 
baar maak. Reg voor ds. Goddefroy sit 
die heer Rutger Cornelis van Broek- 
huizen, `n onderwyser van Marico en 
broer van ds. Herman van Broekhuizen. 
Ofskoon oud. Joubert skriba van die 
Algemene Kerkvergadering was, is die 
notule gehou en opgestel deur R.C. 
van Broekhuizen. In die deur kan mev. 
Joubert, sonder `n hoed, opgemerk 
word. Haar seun staan langs die dame 
met `n hoed terwyl een van haar ander 
kinders in een van die boonste vensters 
stelling ingeneem het. Mev. Joubert en 
`n aantal onbekende helpsters was waar- 
skynlik verantwoordelik vir die verver- 
sings en was sodoende `n skakel in die 
eeu-oue werksaamheid van die susters 
van ons Kerk om by geleentheid van die 
byeenkomste van die Algemene Kerkver- 
gadering onder andere, verantwoorde- 
lik te wees vir die voorsiening van ver- 
versings aan die afgevaardigdes. 


HEMELVAART —7 Mei 1970 


Lees Handelinge 1: 1-11 en Kolossense 
3:1-17. 


Teks: Hand. 1:11. ,Hierdie Jesus 
wat van julle opgeneem is in die hemel, 
sal netso kom soos julle Hom na die 
hemel sien wegvaar het.” 
Gemeente van Jesus Christus! 

Elke Sondag bely u saam met die Kerk 
in die wêreld: ,Ek glo in Jesus 
Christus... wat opgevaar het na die 
hemel en sit aan die regterhand van 
God, die almagtige Vader, vanwaar Hy 
sal kom om te oordeel die lewende en 
die dode”. Met hierdie belydenis wil u 
iets aan die wêreld sê, maar u wil ook 
iets aan u eie dwaalsieke hart sê. Nou 
is dit egter `n bedroewende werklikheid 
dat baie gelowiges” nie meer weet wat 
hulle met hierdie belydenis aan hulle eie 
hart wil sê nie en daarom ook in 'n 
babelse spraakverwarring beland in hul- 
le getuienis teenoor die wêreld. 


Dit word almeer en meer duidelik 
dat `n groot deel van die kerk nie meer 
leef vanuit die troos wat hemelvaart en 
wederkoms bied nie. Dit word ook 
duidelik vir die wêreld dat die Kerk 
verleë sit met die hemelvaart van Jesus 
wanneer die wêreld sien hoe min be- 
langstelling daar is in die eredienste op 
Hemelvaartdag. Hierdie dag het ook vir 
kerkmense ʼn gerieflike vakansiedag ge- 
word wat maklik in `n lang naweek om- 
skep kan word. 

Hierdie toestand moet ons met smart 
laat besef dat die ,,christene” in die 
wêreld nie meer hulle troos put uit die 
onverganklike Evangelie nie. Daar word 
nie meer met erns gesoek na die dinge 
wat daarbo is nie, waar Christus is nie. 
Die verborge lewe van die geloof het `n 
onwerklikheid geword. 

Die bange vraag is `n werklikheid: 
Is Christus in baie opsigte nie ,,neer- 
gehaal uit die hemel” nie? Het die 
vroombheidsoekers nie vir hulleself 'n 
Christus geskep wat hulle na eie goed- 
dunke kan inpas in dié of daardie stel- 
sel nie? Soek hulle nie so `n christus 
wat nie verhoog is van die aarde af nie, 
maar wat gebruik kan word om die 
aarde te verhoog nie? Christus se he- 
melvaart pas net nie meer in in die 
denke en dade van die huidige geslag 
nie. 

Teenoor die sienswyses van mense, 
moet die Kerk nog steeds bly getuig: 
Christus het opgevaar na die hemel. 
Christus sit aan die regterhand van 
God, die almagtige Vader. Christus sal 
weer kom om die lewende en die dode 
te oordeel! So moet die Kerk getuig, 
want die Kerk leef nog steeds uit die 
Openbaring van God in sy Woord. Die 
heilige Evangelie wat deur God self 
gespreek is in die Paradys en betuig is 


deur die profete dwarsdeur die Bybel 
en bevestig is deur Christus en sy vol- 
gelinge, stel nog steeds die hemelvaart 
as `n noodsaaklike deel van die heils- 
openbaring van God. Hy, Jesus die 
Christus, het veertig dae na Pase opge- 
vaar na sy Vader en ons Vader en sit 
aan die regterhand van die troon van 
die majesteit in die hemele. Dit is die 
groot wonder aan die einde van Jesus 
se lewe hier op aarde. Netsoos die 


Ds. J.P. Labuschagne 


Heilige Gees oor die maagd Maria ge- 
kom het en die Krag van die Aller- 


hoogste haar oorskadu het toe die Seun 


van God ontvang is in hierdie wêreld 
in ons vlees, so oorskadu `n wolk die 
dissipels op die Olyfberg toe Jesus asof 
deur `n onsigbare hand opgeneem word 
in heerlikheid. Hierdie wonder kan vir 
'n ongelowige wêreld nie bewys word 
nie, maar ons kan dit wel getuig, want 
as `n mens die wonder wil deurgrond 
verstar jou denke en swyg jou mond. 
Ook die dissipels kon maar net neerval 
en aanbid by die aanskouing daarvan. 
Verbaas het hulle na die hemel bly staar 
totdat die engelewoord hulle met blyd- 
skap laat teruggaan om te wag op 
Christus se wederkoms, terwyl die be- 
lofte van die Heilige Gees in vervulling 
sou gaan om hulle toe te rus vir die 
taak om as Kerk van Hom te getuig. 

Op Hemelvaartdag vier ons dan nou 
as gelowiges die afskeid van ons Heer. 
Hy het volgens Sy belofte na die Vader 
gegaan sodat Hy ons vandaar deur sy 
Gees die hemelse gawes kan meedeel, 
naamlik om ons deel te gee aan al sy 
goedere; die ewige lewe, die geregtig- 
heid en die heerlikheid. 

Soos 'n geliefde wat vir `n tydlank 
moet skei van sy dierbares, skenk Hy 
aan ons `n pand om ons te verseker dat 
Hy ons gedurig onthou en sodat Hy 
ons kan dring om Hom in gedagtenis 
te hou, naamlik sy Gees wat Hy ons 
gee. Maar as geliefde, neem Hy ook `n 
pand van ons mee, naamlik ons vlees 
wat Hy neem tot daar by die Vader, 
om ons daar altyd te gedenk. Hierdeur 
wil Hy ons verseker dat ons deur die 
band van geloof en liefde altyd met 
Hom onlosmaaklik verbind is. Hendag 
sal Hy netso terugkom, nie as vreemde- 
ling nie, maar as beminde om al ons en 
sy vyande tot niet te maak. Dit is die 
blye dag waarna alle gelowiges uitsien. 
Hy moet as koning heers totdat Hy al 
sy vyande vernietig het. Na Sy mens- 


heid bly Hy daar in die hemel totdat 
die tyd vervul is, maar na sy Godheid, 
majesteit, genade en Gees is Hy netso 
onafskeidelik daar as hier altyd teen- 
woordig. 

Nou mag u wonder waar die hemel 
is warheen Christus opgevaar het. Die 
Skrif getuig dat dit daar is waar God 
woon, bokant alle hemele, in die hoog- 
ste heerlikheid. Maar dis ook die Skrif 
wat getuig dat God vir hom woning 
maak waar Hy dit verkies, omdat Hy 
alvermoënd is. Daarom is dit vir ons 
genoeg om te weet Christus is by God 
waar Hy steeds vir ons intree. Ons 
moet Hom alleen in gees en waarheid 
dien en hiertoe open die Heilige Gees 
self op onbegryplike wyse die weg deur 
ons te trek met die onvervalste Woord 
wat Hyself in sy gemeente hier op 
aarde verkondig. Gods Gees verlos ons 
van onsself, van ons aardsgebonden- 
heid, van ons soeke na wat voor oë is. 
Hy trek ons harte hemelwaarts. 

Hy, ons Hoof en Heer, regeer ook 
vandaar, vanaf die regterhand van die 
Hemelse Vader, alle dinge nieteenstaan- 
de die wanhopige teenstand van duiwel, 
dood en hel. Hy sal sy gemeente bewaar 
dat selfs die poorte van die hel dit nie 
sal oorweldig nie. 

Hemelvaartdag bring aan u, aan my, 
die blye boodskap dat Hy die onver- 
nietigbare Lewensvors, diesynes kan be- 
waar in alle droefenis en vervolging 
omdat Hy Goddelikmagtig bo alle 
owerhede en magte en trone is, onaan- 
tasbaar ook deur hierdie aardse gedoen. 
Dit leer my leef in hoop omdat Hy 
gewis en seker eenmaal onveranderd 
sal terugkeer om as eindregter oor almal 
reg te spreek. Ek kan Hom met `n op- 
gehefte hoof uit die Hemel verwag, 
omdat ek in die geloof weet dit is Hy 
wat Homself terwille van my voor die 
strafgerig van God gestel het, om my 
vry te spreek voor die gerig van God. 
Hy het al die skuld betaal om my met 
God te versoen deur sy kruis. Hy het 
deur self `n vloek te word, my van die 
vloek verlos om my met Sy seën te 
vervul. En wanneer Hy kom sal Hy al 
my en sy vyande in die verdoemenis 
werp, maar my saam met al die uitver- 
korenes in ewige blydskap en heerlik- 
heid opneem. 

Is dit nie `n lewende hoop waarmee 
ons aan die wêreld hierdie getuienis kan 
gee om hulle jaloers te maak op ons 
ewige verwagting nie? 

Broeder en Suster, kondig nou reeds 
deur u blydskap en diensbereidheid die 
wederkoms van u hemelse Heer aan! 


Vervolg op bladsy 8 

| OORDENKING | 


Teksvers : Rom 8 : 14 - Want almal 
wat deur die gees van God gelei word, 
dié is kinders van God. 

Op Pinkster-Sondag wil die kerk die 
aandag in die besonder rig op die een- 
malige koms van die Heilige Gees na 
hierdie wêreld. Dat dit `n eenmalige 
koms was en dat Hy daarom nie telkens 
weer op die gemeente uitgestort word 
nie, verstaan ons lidmate blykbaar heel 
goed. Maar `n saak wat tog heelwat 
verwarring veroorsaak, is die plek en 
die werk van die Heilige Gees binne 
die heilswerk van God met Sy gemeen- 
te. Daaroor wil hierdie oordenking 
graag handel en wel aan die hand van 
Romeine 8 : 14 en ander uitsprake deur 
die apostel Paulus. 

Romeine 8 : 14 is eintlik `n gevaar- 
like teks. En as ons sê dit is `n gevaar- 
like teks dan bedoel ons nie dat die 
teks as sodanig gevaarlik is nie, maar 
dat daar mense is wat die teks gevaarlik 
misbruik. Want daar is altyd mense wat 
die kindskap vir hulleself opeis. U ken 
die mense. Hulle deel die gemeente in 
twee groepe; die wat volgens hulle nét 
gelowig is, maar wat nog nie die gawe 
van die Heilige Gees ontvang het nie. 
En dan die ander groep, waaronder 
hulle hulself ook tel : is die sogenaam- 
de kinders van God wat volgens hulle 
nie net gelowig is nie, maar as tweede 
gawe die Heilige Gees ontvang het en 
wat dit kan aantoon deurdat hulle be- 
sondere ervaringe gehad het om deur 
die Heilige Gees gelei te word. 


Dit is dan ook hierdie mense wat 
later oorgaan in sektevorming. Die 
meeste sektes het nie buitekant die kerk 
ontstaan nie, maar binne in die kerk. 
Omdat hulle hulself as besondere chris- 
tene of superchristene sien kan hulle dit 
nie langer uithou met die sondaars in 
die kerk nie, en tree hulle gewoonlik 
as `n groep uit die kerk om hulle eie 
kring van ware kinders van God te 
vorm. By hulle is alles dan altyd ook 
waar en vol. Dit is by hulle altyd die 
volle evangelie wat hulle voorgee om te 
verkondig of die volle waarheid waarop 
hulle aanspraak maak. Maar as 'n mens 
die saak ontleed dan blyk dit tog nie so 
vol te wees nie, maar dat dit by hulle 
gaan om enkele tekste wat gewoonlik 
uit verband geruk word. En so het 
Romeine 8 : 14 ook `n prooi geword 
van hulle voorkeur van een teks bo die 
ander. 

Romeine 8 : 14 pas hulle dan ook 
uitnemend. ,Almal wat deur die Gees 
van God gelei word, dié is kinders van 
God.” Hieruit sê hulle blyk dit duide- 
lik dat die kerke van die hervorming 
nie die ware kerk van (Christus kan 

wees nie. Want is dit nie een van die 
grondstellinge van die kerkhervormers 
dat hulle hul op die geloof alleen be- 
roep het vir die saligheid nie. Maar 
volgens hierdie mense is geloof alleen 
nie genoeg nie. Bo en behalwe die ge- 
loof beweer hulle dat die mens ook nog 
die Heilige Gees moet ontvang. En die 
bewys dat hulle wel die Heilige Gees 
besit vind hulle gewoonlik in die feit 
dat hulle spreek in vreemde tale en dat 
hulle nog steeds nuwe openbaringe 
deur die Heilige Gees ontvang. Oor die 
spreek in tale en die besondere open- 
baringe wil hierdie oordenking nie 
handel nie. Dit gaan immers hier oor 
ons teksvers : Almal wat deur die Gees 
van God gelei word, die is kinders van 
God. Dat ons na die spreek in tale en 
besondere openbaringe verwys het, is 
slegs bedoel om aan te toon hoe hulle 
die Heilige Gees vir hulleself opeis in 
eie geregtigheid. 


Ds. LA. Breedt 


As Paulus hier van die Kindskap van 
die gelowige praat dan beroep hy hom 
nie op menslike ervaring nie. Nog 
minder is dit die bedoeling van Paulus 
dat die kindskap van die gelowiges eers 
met die uitstorting van die Heilige 
Gees begin het. Nee, vir Paulus lê die 
kindskap van die gelowiges en die 
Vaderskap van God in God se ewige 
voorneme soos Hy Hom dit voorge- 
neem het in Sy ewige liefde, aldus 
Efesiërs hoostuk 1 vers 5. 

Vir Paulus het die kindskap begin 
toe die geloof gekom het, d.w.s. toe 
die nuwe bedeling van God op aarde 
in die koms van Jesus Christus aange- 
breek het. Laat ons die teks in die ver- 
band noem : Galate 4 : 4. Daar sê 
Paulus : Toe die volheid van die tyd 
gekom het, het God Sy Seun uitge- 
stuur, gebore uit 'n vrou, gebore onder 
die wet, om die wat onder die wet was, 
los te koop, sodat ons die aanneming 
tot kinders kon ontvang. Die kern van 
die gedagte oor ons kindskap en die 
Vaderskap van God 1ê vir Paulus eint- 
lik in die feit dat Christus die Seun 
van God is. Want as God Sy Seun in 
hierdie wêreld openbaar dan begin ook 
die aanneming-tot-kinders-van-God. 
Daarom kan Paulus ook in die Galate- 
brief sê : Omdat julle kinders is, het 
God die Gees van Sy Seun in julle 


harte uitgestuur en Hy roep Abba 
Vader. 

Vergelyk ons nou al hierdie genoem- 
de uitsprake van Paulus met ons teks- 
vers dan wil dit voorkom asof volgens 
hom die kindskap enersyds die gawe 
van die Heilige Gees voorafgaan en 
andersyds weer dat die kindskap `n ge- 
volg is van die gawe of ontvangs van 
die Heilige Gees. Hoe staan die saak 
nou? Weerspreek Paulus sy ander uit- 
sprake as hy hier in ons teksvers sê : 
Almal wat deur die Gees van God ge- 
lei word, die is kinders van God? Na- 
tuurlik nie! Die eenheid tussen ons 
teksvers en die ander uitsprake van 
Paulus is nie moeilik wanneer ons let 
Oop die plek en die betekenis van die 
Heilige Gees binne die nuwe bedeling 
van God wat met Christus begin het 
nie. 

Hoe Paulus die plek en die werk van 
die Heilige Gees sien blyk duidelik uit 
vers 23 van Romeine hoofstuk 8 as hy 
die Heilige (Gees die eerstelingsgawe 
noem wat God aan die gemeente gegee 
het. As eerstelingsgawe is die Heilige 
Gees die onderpand of die waarborg 
van die groot heil wat daar vir die ge- 
meente weggelê is in die toekoms. 


Die kindskap van die gelowiges en 
die Vaderskap van God omvat dus 
meer as net die ontvangs van die Heili- 
ge Gees en die leiding deur die Heilige 
Gees. Want tans sê Paulus wag die 
skepping wat aan die ydelheid onder- 
worpe is met reikhalsende verlange op 
die openbaarmaking van die kinders 
van God wanneer hulle van die diens- 
baarheid aan die verganklikheid bevry 
sal word tot die vryheid van die heer- 
likheid van die kinders van God. En 
die tans waarvan Paulus praat is die 
tyd waarin die Heilige Gees heerskappy 
voer. En ook die gelowiges sê Paulus, 
alhoewel hulle die Heilige Gees as eer- 
stelingsgawe ontvang het, sug nog in 
hulleself in afwagting van die aanne- 
ming tot kinders wanneer ook hulle lig- 
gaam verlos sal word. Dus tenspyte 
van die feit dat die gelowiges onder 
die heerskappy van die Heilige Gees 
verkeer, staan hulle daar nog in af- 
wagting tot dat die kindskap ten volle 
geopenbaar sal word. Dus teenoor die 
voorlopige en tydelike gawe van die 
Heilige Gees staan die aanneming-tot- 
kinders-van-God wat met Christus be- 
gin het, maar eers in die toekoms `n 
definitiewe betekenis sal hê. Die kind- 
skap omvat dus meer as net die gawe 
van die Heilige Gees. Dit omvat hede 
en toekoms. Dit behels nie net die lei- 
ding deur die Heilige Gees nie, maar 
wys ook heen na die toekoms wanneer 


die verlossing volkome sal wees by die 
wederkoms van Christus. 

Dit is dus nie so dat die kindskap 
van die gelowiges `n tweede of bykom- 
stige gawe is bo die geloof nie en dat 
dit voortkom uit die ontvangs van die 
Heilige Gees nie. Maar dit is veeleerder 
so dat die kindskap die allesomvattende 
heil verteenwoordig wat met Christus 
begin het en voleindig word met Sy 
wederkoms. Waar die kindskap van die 
gelowiges egter met Christus begin het, 
in Hom 'n aanvang geneem het en eers 
in volle krag geopenbaar sal word met 
Sy wederkoms, vind daar in die tussen- 
tyd, tussen Sy hemelvaart en weder- 
koms iets plaas met daardie kindskap. 
In hierdie tyd, die tyd tussen die tye, 
wanneer die kindskap nog nie volkome 
kon deurbreek nie, omdat die vervul- 
ling daarvan weggelê is vir die toekoms, 
kom die Heilige Gees ons swakhede te 
hulp. Want sê Paulus : Ons weet nie 
reg wat ons moet bid nie, maar die 
Gees self tree vir ons in met onuit- 
spreeklike sugtinge. Dit gaan vir Paulus 
hier om die vervulling van die belofte 
van Christus aan Sy gemeente dat Hy 
aan hulle die Heilige Gees sal stuur, 
die Trooster wat hulle in alle waarheid 
sal. lei. 


Die Heilige Gees is dus aan die ge- 
meente gegee om op te tree as ons 
Voorbidder by die Vader. En sodoende 
onderhou Hy die band tussen wat ge- 
beur het en wat nog moet gebeur; wat 
nog moet kom. Die Heilige Gees onder- 
hou dus die band tussen Christus se 
versoenende sterwe en Sy wederkoms. 
M.a.w. die Heilige Gees onderhou ons 
geloof in die feit van die vergewing 
van sondes en ons opstanding in die 
laaste dag. In kort gesê: Die Heilige 
Gees rig die gemeente op die toekoms 
van Jesus Christus sodat hulle nie mag 
verflou in hulle verwagting van Sy 
wederkoms en hulle eie geluksaligheid. 
Of nog beter gestel: die Heilige Gees 
onderhou die kindskap wat met 
Christus begin het en met Sy weder- 
koms voleindig word. 


Die vraag is egter nou wat hou hier- 
die onderhouding van die kindskap 
deur die Heilige Gees in? Dit beteken 
in elk geval nie dat die Heilige Gees 
die kindskap openbaar nie, dit tentoon- 
stel nie. Want die kindskap, so het ons 
verneem, is `n verborge kindskap. Dit 
wag nog om geopenbaar te word. Daar- 
om is dit onwaarskynlik dat mense 
deurmiddel van die toedoen van die 
Heilige Gees met hulle kindskap te 
koop sal loop. En wat veral gevaarlik 
is, is dat mense hulle die reg kan toeëien 
om die kinders van God uit te wys 
onder die gemeente. En tog is daar 
mense, ook onder ons, wat so lief is 
om te praat van hierdie of daardie 
persoon wat dan so `n goeie of tere 
kind van die Here is. Vir Paulus egter 
is die saak van die kindskap nie `n 


geval van vroom enkelinge nie, maar 
van die gemeente, die nuwe volk van 
God. Dit is hierdie nuwe volk wat 
hulle moeder ontvang het in Jerusalem 
daarbo, teenoor die volk wat as lewens- 
sentrum het die Jerusalem daar in Pa- 
lestina. Want so stel hy dit ook in die 
2de Korinthe-brief dat die belofte van 
God deurmiddel van Dawid aan die 
volk, op die Nuwe Testamentiese ge- 
meente van toepassing is. Die woorde 
uit die 2de Samuelboek: Ek sal vir 
hom 'n Vader wees en hy sal My Seun 
wees, maak Paulus letterlik van toe- 
passing op die kerk van die Nuwe 
Testament. Agter die gedagte van die 
kindskap 1ê vir Paulus die Ou 'Testa- 
mentiese verbondsgedagte. En gedagtig 
aan die Verbond van die Here met Sy 
volk praat Paulus van die gelowiges 
somtyds as van die saad van Abraham, 
dan weer as van die kinders van God. 


Die gedagte van die kindskap is dus 
in die eerste plek `n gemeenskaplike 
saak en nie van enkele vromes nie. 
Maar dit wil nou nie sê dat daar in die 
gemeente nie plek is vir die persoonlike 
nie. Persoonlik is iets anders as indi- 
widualisme. lndiwidualisme beteken 
eintlik `n vergoddeliking van die en- 
keling. Maar persoonlik is iets anders. 
Dit is juis die sin van die christelike 
geloof dat dit vra om persoonlike ver- 
antwoordelikheid. Want vir God is u 
en ek nie net nommers nie. God werk 
nie met statistieke soos wat ons graag 
doen nie. Daarom maak Hy plek binne 
die gemeente vir die persoonlike. Binne 
die gemeente kom die persoon en die 
persoonlike juis tot sy reg. Want sê 
Paulus God stuur Sy Heilige Gees in 
die harte van Sy kinders om saam met 
hulle swakke twyfelende gemoed te ge- 
tuig dat hulle kinders van God is. 
Hoe persoonlik en hoe diep menslik 
Paulus hierdie gemeenskap tussen God 
en Sy gemeente deur middel van die 
Heilige Gees sien, kom juis tot sy 
skoonste uitdrukking in Romeine hoof- 
stuk $. Want Paulus ken die menslike 
skugterheid en menslike onvrymoedig- 
heid wat hulle verhinder om die Vader- 
naam aan te roep. Dit is daardie skug- 
terheid wat hulle laat stamel en stotter 
wanneer hulle bid. En daarom bemoe- 
dig Hy hulle hier deur hulle daarop te 
wys dat dit die Heilige Gees is wat 
daardie kinderlike verhouding waarin 
hulle tot God staan. instand hou en 
dat hulle, ondanks alles wat hulle hin- 
der, hulle sonde en swakhede nogtans 
die Vadernaam standvastig mag uit- 
spreek. Die Heilige Gees kom van God 
om in die harte van die gelowiges die 
ware bewustheid van kinders op te 
wek. Maar Hy klim ook weer uit die 
harte op na God, deurdat Hy by hulle 
onmag om die regte gebedswoord te 
vind, vir hulle intree met onuitspreek- 
like sugtinge. En God wat die kenner 


en deurvorser van die harte is wil Sy 
kinders nie beoordeel na hulle swak- 
hede nie, maar na die waardige bedoe- 
linge van die Heilige Gees. En so vorm 
die Heilige Gees die onmisbare skakel 
in die heilswerk van God. Die werk 
van God wat in (Christus begin is 
voer Hy tot voleinding. 

Broeders en susters vir ons beswaar 
de harte en vir ons stamelende tonge is 
dit `n geweldige troos. En daarom moet 
u nie u gemoed laat beswaar deur mense 
wat met hulle voortreflikhede na u 
kom en daarop aanspraak maak dat 
hulle besondere ervaringe het om deur 
die Heilige Gees gelei te word en dat 
hulle spreek in vreemde tale nie. Want 
die Heilige Gees is nie die besit van 
enkelinge nie. Die Heilige Gees is 
immers volgens die belofte van God 
deur die profeet Joël uitgestort op alle 
vlees. En daardie alle vlees is die kerk 
van die Nuwe Testament. En dit is juis 
die betekenis van die uitstorting van 
die Heilige Gees dat Hy nie net die 
gawe is van enkele persone soos die 
profete van die Here uit die Ou 'Testa- 
ment nie, maar dat Hy gekom het om 
in die gemeente te woon. Die vraag is 
dus nie of u kan aantoon dat u die 
Heilige Gees ontvang het nie, maar of 
u waarlik glo in Jesus Christus. En as 
u dan in Christus glo as die Seun van 
God weet dan dat u dit nie kan doen 
buite die werkinge van die Heilige 
Gees om nie. En as u nie kan saampraat 
met die mens wat hulle beroem op be- 
sondere ervarings deur die Heilige 
Gees nie, weet dan dat ek en u nie die 
doen en late van die Heilige Gees kan 
deurvors nie. Want is die werking van 
die Heilige Gees nie vir ons verborge 
en onbegryplik nie. 

Die Heilige Gees is die derde Persoon 
in die Drie-Enige God. Hy is die aan- 
biddelike God wat nie aan Hom laat 
voorskryf deur mense en kerkgenoot- 
skappe wat daarop aanspraak maak dat 
hulle Hom besit nie. Dit is veeleerder 
so dat die Heilige Gees ons in besit 
neem en ons regeer en nie andersom 
nie. Derhalwe kan ons ook nie en mag 
ons ook nie daarop aanspraak maak dat 
Hy hier sal wees wanneer ons juis hier 
in erediens vergader is nie. Maar ons 
kan God vertrou op Sy belofte naam- 
lik dat daar waar selfs twee of drie in 
Sy Naam vergader, daar is Hy ook. En 
wanneer ons vertrou dan beteken dit dat 
ons glo. Vertrou is net `n ander woord 
vir glo. En waar ons glo, waar ons ver- 
trou daar is die Heilige Gees. Want 
geloof is by uitnemendheid die gawe 
van God deur die Heilige Gees sodat 
niemand mag roem nie. — Amen. 


12 


EE EE PT 


Die Hervormer, Mei 1970, bladsy 5 


VRAEBUS | 


Nie haastig wees nie. 


Vraag: 

Br. F. Cronjé van Ringweg, Drie- 
riviere stel `n paar vrae: 1) Waar staan 
dit in die Bybel dat een wat glo nie 
haastig is nie. 


— Joh. Dreyer 


Antwoord: 


Die profeet Jesaja skrywe oor die kos- 
bare hoeksteen in hoofstuk 28:16 en 
daar kom dan die woorde voor: ,Hy 
wat glo, sal nie haastig wees nie”. 

Dié Skrifgedeelte deel ons mee, dat 
Israel in sy bedreiging hulp by Assirië 
gaan soek het. In hulle oog is dit vir 
hulle 'n set, `n handigheid. Teenoor 
die waarsuwing en bedreiging van die 
profeet van die Here sê hulle dan spot- 
tend dat hulle `n verbond met die dood 
het. 

Jesaja laat hulle egter verstaan, dat 
daar net een sekerheid in die nood is. 
Dit is nie die Assiriese bondgenootskap 
nie, maar `n verbond met God, die ver- 
troue op God. Diegene dan wat op God 
vertrou, wat glo, sal nie haastig wees 
nie. Die Hebreeuse woord wat hier deur 
haastig vertaal word, kan ook weergegee 
word deur wyk of wankel of homself 
opwind. Dit wil sê, dit kan ook vertaal 
word deur: Die wat glo, wankel nie, of 
raak nie opgewonde nie. Hulle geloof is 
immers gegrond op die onwankelbare 
grondsteen, die kosbare hoeksteen. 
Die onderskeiding van die tye. 


Tweede Vraag 

Die vraag van die broeder waar dit 
in die Bybel staan dat die jaargetye nie 
onderskei sal word nie? 


Antwoord: 


In Mat. 16: 1-4 word die Here 

Jesus deur die Fariseërs en Sadduse- 
ers `n teken uit die hemel gevra om 
Hom te versoek. 

Jesus antwoord hulle daarop: ,Ge- 
veinsdes, julle weet wel om die voor- 
koms van die lug te onderskei en kan 
julle nie die tekens van die tye onder- 
skei nie?” 


Derde Vraag 


Hierdie vraag gaan oor Hebr. 5:8: 
“Hy, al was Hy die Seun, het gehoor- 
saamheid geleer uit wat Hy gely hef”. 
Die Here was mos gehoorsaam en hier 
lyk dit nie so nie, so word gevra. 


Antwoord: 


Die skrywer van die Brief aan die 
Hebreërs trek hier `n vergelyking tussen 
Aaron as hoëpriester en Jesus as hoë- 
priester, en laat hier ook uitkom hoe 
Jesus as hoëpriester van die nuwe ver- 
bond die mens in alles gelyk geword is 
behalwe die sonde (2:17). So moes 
Hy ook die leerskool van die lyding 
tot gehoorsaamheid deurgaan. Hierdie 
skool kon die Seun nie gespaar word 
nie juis omdat Hy in alles die mens 
gelyk moes word. 

Daar is egter hierdie onderskeid. Ons, 
as mense, val telkens in ongehoorsaam- 
heid en moet ons op ons spore terug- 
kom, Jesus, daarenteen, het nooit in 
ongehoorsaamheid geval nie, maar altyd 
in die regte verhouding tot God gebly. 
En aan die end het dit geblyk dat Hy 
getrou was tot die einde toe ondanks 
al die versoekings. Daarom kon Hy dan 
ook die oorsaak van ewige saligheid 
vir almal wees wat op hulle beurt aan 
Hom gehoorsaam is. 


Vierde Vraag oor die sondes van die 
vaders aan die kinders besoek. 


Br. Cronjé verwys na Exod. 20:5 na 
die woorde in die tweede gebod: `n 
Jaloerse God wat die misdaad van die 
vaders besoek aan die kinders”. Maar 
nou verwys hy ook na die woorde dat 
die kinders nie moet sterf vir die va- 


ders en die vaders nie moet sterwe vir 
die kinders nie; maar hulle moet elk- 
een vir sy eie sondes sterwe. Hy vra nou 
of hier dan nie `n teenstrydigheid is nie. 


Antwoord: 


Hierdie woord dat elkeen vir sy eie 
sondes sal sterwe, kom voor in Deutr. 
2 in 2 Kon. 14:6 en in 2 Kron. 
25:4. 

In Eseg. 18:4 word geleer ,,die siel 
wat. sondig, dié moet sterwe”. 

Ons moet daarop wys, dat die stel- 
ling in Exod. 20:5, wat herhaal word 
in Deutr. 34:7, wil beklemtoon die 
grootheid van die barmhartigheid van 
God, wat verder reik as sy straffende 
geregtigheid . Terwyl hierdie laaste sig 
strek oor ,kinders en kindskinders, aan 
die derde en vierde geslag”, gaan eers- 
genoemde veel verder: Hy bewys barm- 
hartigheid aan duisende van die ,,wat 
Hom liefhet en Sy gebooie bewaar”. 


Ook moet ons wys op die woorde in 
die verskillende teksgedeeltes wat ge- 
bruik word om die straf in die twee 
gevalle uit te beeld soos dit voorkom 
in Exod. 20:$ en in bv. 2 Kron. 25:4. 
In die eerste geval word gepraat van die 
ongeregtigheid van die vaders wat be- 
soek sal word aan die nageslagte, terwyl 
in die tweede geval `n sterker woord 
gebruik word, nl. die dood, maar die 
kind mag nie vir die sonde van die 
vader gedood word nie. (Deutr. 24:16; 
2 Kon. 14:6; 2 Kron. 25:4; Eseg. 
18:4) 

Hieruit kan ons aflei, dat die kinders 
nie gedood sal word vir die ongereg- 
tigheid van die vaders nie, maar hulle 
sal daarvoor besoek word deur God. 
Die erflike belasting, nie alleen op lig- 
gaamlike gebied nie, maar ook op die 
gebied van die morele lewe, werk deur 
van vader op kinders. Dit kan bv. ge- 
sien word in die gevalle van oormatige 
drankmisbruik deur die vaders, dat 
die kinders wrange vrugte daarvan 
pluk, liggaamlik en geestelik. Dit is die 
sonde wat ons erf. 

Met Gen. 12 begin die voorgeskiede- 
nis van die verbond tussen die Here en 
die volk wat Hy uitverkies het, Israel. 
Hierdie voorgeskiedenis handel nog nie 
oor die volk self nie maar oor sy vOOor- 
vaders, drie opeenvolgende persone wat 
in hulle verhouding tot die Here reeds 
die volk in sy kiem beliggaam. Die 
verband met die oergeskiedenis waarin 
die grondslae gelê is van die verhou- 
ding tussen God en die mens in die 
algemeen, word gelê deur `n geslags- 
register van Sem wat uitloop op Tera 
die vader van Abraham (11, 10-32). Die 
funksie van die geslagsregister is om 
aan te toon dat Abraham, die mens 
met wie God deur verkiesing en ver- 
bond `n nuwe begin maak, `n mens was 
uit die geslag van die sondaars. Hy 
word deur God in die verbondsver- 
houding gestel ten spyte van sy erflike 
belastheid deur die sondegeskiedenis 
soos in Gen. 3-11 uiteengesit en SOOS 
in sy eie geskiedenis telkens na vore 
kom. 


a. DIE ROEPING VAN ABRAHAM 


Die bevel van die Here aan Abraham 
om sy land en familieverband te verlaat 
en te trek na die land wat Hy hom sou 
wys, word gewoonlik aangedui as die 
roeping van Abraham, alhoewel die 
woord roep” of ,roeping” nie hier 
voorkom nie. Elders in die Ou 'Testa- 
ment verneem ons dat Abraham en sy 
familie aanvanklik ander gode gedien 
het (Jos. 24, 2), en dat hy deur `n be- 
sondere handeling van die Here Sy 
kneg geword het. Hierdie handeling 
word beskryf met die woorde ,,neem” 
(Gen. 24, 7 Jos. 24, 3), suitlei” (Gen. 
15, 7 Neh. 9 7) en verlos” (Jes. 29 
22). Op elkeen van hierdie plekke word 
verwys na die handeling van God wat 
in Gen. 12, 1 beskryf word in die vorm 
van `n bevel. Die roeping van Abraham 
beteken dat hy bevry is uit sy diensver- 
houding tot ander gode en dat hy nou 
`n kneg van die Here geword het. 

Die Heer-kneg verhouding waarin 
Abraham deur sy roeping gestel is, is 

`n lewensverhouding wat sy hele be- 
staan omvat en wat sou voortduur tot 
in ewigheid. Die verhouding word be- 
stendig deur die verbond wat die Here 
met Abraham sluit: ,En Ek sal my 
verbond oprig tussen My en jou en jou 
nageslag na jou en hulle geslagte as `n 
ewige verbond, om vir jou `n God te 
wees en vir jou nageslag na jou” (Gen. 
17, 7). In die verhouding tussen die 


Dr. J.P. Oberholzer 


Here en Abraham neem die verhouding 
tussen die Here en die volk Israel dus 
reeds `n aanvang. Abraham en die 
ander aartsvaders is nie bloot die voor- 
vaders van Israel nie maar eintlik die 
representante van Israel in die verhou- 
ding tot die Here. In hulle is Israel 
reeds in sy kiem aanwesig. Die vadere 
was die ontvangers van die beloftes van 
die Here wat in die bewoning van die 
land Kanain en in die bestaan van 
Israel as talryke volk vervulling sou 
vind. Hulle het gelewe in die tyd ,,toe 
hulle min mense was, min en vreemde- 
linge daarin (d.i. in die land van be- 
lofte) en hulle getrek het van nasie tot 
nasie” (Ps. 105, 12.13). Die voorve- 
reistes vir die wording van die volk is 
in daardie vroeë voortyd gegee. Reeds 
in daardie tyd egter is die lewe van die 
volk bedreig en het die Here verlossend 
ingetree. Sara, die vrou uit wie die volk 
gebore sou word, beland twee keer in 
die harem van `n vreemde koning, en 
dit lyk telkens asof die volk nie tot 
wording sou kom nie. Die ingryping 
van God gee haar egter telkens aan 
Abraham terug. Sy is kinderloos en as 
die ouderdom reeds ingetree het, is die 
enigste nasaat van Abraham die seun 
van die slavin Hagar. Dat die volk tog 
in wording kom, is `n wonder. Isak, die 
seun op wie die verbond kon oorgaan, 
word gebore wanneer daar menslik 
gesproke nie meer so `n moontlikheid is 

II. DIE VERBOND 


nie. Dan kom die voortsetting van die 
verbond opnuut in gedrang met die 
bevel dat Isak geoffer moet word. Slegs 
op die laaste oomblik verhoed God dat 
die verbond tot niet gaan en die volk 
so in sy kiem gesmoor word. 


Die verbond met Abraham is dus op 
die toekoms gerig. Dit blyk veral duide- 
lik uit die beloftes wat aan die verbond 
verbind is. Die Here beloof aan Abra- 
hom ʼn groot nageslag en sê aan hom 
en sy nageslag die land Kanaan toe. 
Tydens sy lewe word egter nie een van 
die beloftes vervul nie. Hy bly `n 
vreemdeling in die land van belofte en 
by sy dood is daar maar een seun wat 
erfgenaam van die belofte kan wees. 
Dit geld ook die belofte dat in Abra- 
ham al die geslagte van die aarde ge- 
seën sal word. In hierdie belofte word 
die universele wydte van die mag en 
handelinge van die Here beklemtoon, 
en word die verbond van die aarts- 
vaderverhale met die oergeskiedenis 
weer sigbaar. Die God van Abraham is 
die Skepper en Heer van hemel en 
aarde Wie se mag ewe seer geld in Ur, 
Haran, Egipte en Gerar as in Kanaan, 
ewe seer oor die Sodomiete as oor 
Abraham, ewe seer in die verre toekoms 
as in die hede. Sy verbondsverhouding 
met Abraham is nie alleen gerig op die 
volk Israel wat sou ontstaan nie, maar 
ook op die geslagte en nasies van die 
aarde. Hierdie belofte sou eers in 
Christus volle vervulling vind. 


Die roeping van Abraham lui `n 
nuwe begin in. Van nou af sou God 
deur verkiesing en verbond met die 
mens handel. Hy verkies een volk en 
handel met die volk op die terrein van 
die volkerewêreld. Vir eeue lyk dit asof 
Hy Hom tot hierdie een volk wil be- 
perk, maar uiteindelik word dit duide- 
lik dat dit vir God in Sy handeling 
met Israel nog steeds gaan om al die 
nasies van die aarde. Die verbond met 
Abraham het dus `n voorlopige ka- 
rakter. 


” 


b. DIE VOORTSETTING VAN 
DIE VERBOND 


Die verbondsverhouding tussen die 
Here en Abraham word voortgesit in 
die verhouding tussen die Here en Isak. 

Hier kom `n nuwe benaming vir die 
Here op die toneel, naamlik God van 
die vadere, `n benaming wat die voort- 
setting van die verbondsverhouding uit- 
druk. Die Here openbaar Homself aan 
Isak as die ,,God van Abraham jou 
vader” (Gen. 26, 24) en Isak ontvang 
die beloftes van beskerming, land, na- 
geslag en universele seën ,ter wille van” 
Abraham. Ook in die lewe van hiérdie 
aartsvader word die wording van die 
toekomstige godsvolk telkens bedreig. 
Soos Sara is ook Rebekka eers onvrug- 
baar (25, 21). Dan beland hierdie volks- 
moeder net soos Sara byna in `n vreem- 
de harem deur die lafhartigheid van 
Isak. Esau kom deur sy afstand van 
die eersgeboortereg en deur sy huwelik 
met Hetitiese vroue buite die verbond 
te staan, sodat na twee geslagte die 
belofte van die groot nageslag nog net 
in een verbondskind, Jakob, beliggaam 
is. Hierdie beperking van die verbond 
tot Jakob berus tegelyk op die vrye 
verkiesing van die Here. Van die kant 
van Israel wat terugkyk op hierdie 
voorgeskiedenis was daar steeds die 
besef dat deur menslike sonde en swak- 
heid die volk telkens byna in sy kiem 
gesterwe het. Dat dit tog nie gebeur 
het nie, is alleen te danke aan die ver- 
kiesing en die verbondstrou van die 
Here (Mal. 1,2.3). Hy sit Sy verbond 
voort met Jakob, die bedrieër. Jakob 
word deur sy broer met die dood be- 
dreig en moet vlug, sodat selfs die ver- 
band met die land van belofte ophou 
om te bestaan. Dit is net die verbond 
en die beloftes van die Here wat aan 
hom `n terugkeer na die land voorhou. 
Die Here openbaar Homself by Betel 
aan Jakob as ,,die God van jou vader 
Abraham en die God van Isak” (Gen. 
28, 13) en herhaal aan hom die be- 
loftes van die land en `n groot nageslag. 
Dan bevind Jakob hom vir twintig jaar 
as vreemdeling buite die land, ,'n man 
wat bedags deur die hitte verteer is en 
snags deur die koue”. Maar juis daar 
in die vreemde begin die beloftes van 
die Here gestalte neem. Jakob word die 
vader van twaalf seuns, die stamvaders 
van die volk Israel. As hy uiteindelik 
terugkeer, is die bedreiging deur Esau 
weer daar. Die bedreiging word oorwin 
en Jakob kan hom vestig in die beloof- 
de land. 


In hierdie tyd kom die naam Israel 
ook vir die eerste keer ter sprake. Vol- 
gens Gen. 32, 24-32 dui dié naam aan 
dat Jakob geworstel het met God en 
die mense en oorwin het. Die naam 
wat die nageslag van die aartsvaders 
sou dra, is dus steeds `n herinnering 
daaraan dat die wording van die volk 
slegs plaasgevind het deur `n groot 

worsteling heen. Die nagtelike worste- 
ling by Pniel is simbolies van die groot 
worsteling in die aartsvadertyd waar- 
uit die volk te voorskyn gekom het. 

In die Josefsgeskiedenis is weereens 
twee kante van die voortsetting van die 
verbond sigbaar. Aan die een kant word 
die vaderegeskiedenis hier afgesluit 
wanneer hongersnood hulle die be- 
loofde land laat verlaat om hulle as 
vreemdelinge in Egipte te vestig. Daar 
sou dit vir ongeveer vier eeue voorkom 
asof die verbond finaal doodgeloop het. 
Die nageslag van die vadere word nie 
alleen verslaafde vreemdelinge in Egipte 
nie; hulle dien daar selfs ander gode 
(Jos. 24,14). Aan die ander kant tree 
in die Josefsgeskiedenis die verlossende 
handeling van die Here na vore. Josef 
beland in Egipte as slaaf en word daar 
tot `n magsposisie verhef sodat daar 
voorsiening sal wees vir die Jakobsfa- 
milie as hulle deur die hongersnood 
uit Kanaan moet wyk. 


c. DIE VERBONDSVERPLIGTINGE 
BY ABRAHAM 


Van die kant van die Here het Hy 
in Sy verhouding tot Abraham getree 
op grond van Sy vrye verkiesing. Die 
verbond is nie `n ooreenkoms tussen 
gelyke partye nie en berus ook nie op 
`n wedersydse ooreenkoms wat vooraf 
getref is nie. Die inisiatief gaan heelte- 
mal van die Here uit. Hy roep Abra- 
ham, gee aan hom Sy beloftes en van 
Sy kant die verbond op. Daarmee neem 
Hy op Homself die verpligting om vir 
Abraham en sy nageslag God te wees. 
Abraham is dus ontvanger van die ver- 
bond en beloftes, en sy aandeel in die 
verbond bestaan bloot in die ontvangs 
daarvan. Die verbond lê egter op hom 
sekere verpligtinge, naamlik om die 
regte houding teenoor die Here te 
handhaaf en dit aan sy nageslag oor 
te dra. Dit word in Gen. 18,19 as volg 
uitgedruk: ,Want Ek het hom verkies, 
dat hy aan sy kinders en sy huis na 
hom bevel sou gee dat hulle die weg 
van die Here moet hou om geregtig- 
heid en reg te doen”. Om die weg van 
die Here te hou en om geregtigheid en 
reg te doen is om te beantwoord aan 
die vereistes wat gestel word deur die 
verhouding tussen die Here en die ont- 
vanger van die verbond. Die regte 
houding teenoor die Here word by 
Abraham uitgedruk deur sy geloof, ge- 
regtigheid, vrees en gehoorsaamheid. 
Hierdie terme kom in die Bybel die 
eerste keer aan die orde in die geskie- 
denis van Abraham. In Gen. 15,6 word 
verklaar: ,En hy het in die Here geglo 
en Hy het hom dit tot geregtigheid 


gereken”. Met ,glo” word hier bedoel 
dat Abraham homself aan die Here 
toevertrou het en die beloftes van die 
Here ontvang het in die vertroue dat 
Hy dit sal uitvoer. Hy staan vas in sy 
verhouding tot die Here en vertrou sy 
toekoms aan die Here toe. Geloof en 
vertroue is dus hier sinonieme. Hierdie 
houding van Abraham is deur die Here 
gereken as ,,geregtigheid”, wat eintlik 
hier ,gemeenskapstrou” beteken. Deur 
sy geloof was Abraham getrou aan die 
gemeenskapsverhouding tussen die Here 
en homself. Op dieselfde vlak lê die 
uitspraak dat Abraham die Here ,,ge- 
vrees” het (Gen. 22,12). Vrees is die 
term vir `n gehoorsaamheid waarin 
vrees en vertroue saam die grond vorm 
vir voldoening aan die eis van die Here 
se wil. Abraham was die gehoorsame 
kneg van die Here wat geluister het en 
gedoen het soos die Here beveel het 
(Gen. 12,4 17,23 22,18). Hierdie terme 
geloof, geregtigheid, vrees en gehoor- 
saamheid tree na vore by Abraham 
omdat die verhouding tussen die Here 
en homself `n besondere gemeenskaps- 
verhouding was waarbinne daar weder- 
sydse verkeer plaasgevind het (ken, 
liefhê, praat, verskyn). Juis hierdie ge- 
meenskapsverhouding maak dit moont- 
lik dat Abraham aan die verbondsver- 
pligtinge kan voldoen. Die geloof volg 
op die verbond. 


HEMELVAART 


Vervolg van bladsy 3 


Psalmsing tot Gods eer! 
Weet dat Hy regeer: 
Hy het opgevaar, 
Koning is Hy daar 
van die heidendom 
Vorste en volke kom 
om sy volk te wees, 
Abrams God te vrees. 
Skild en teëweer 

is van U, o HEER! 
Sing dan juublend bly! 
Hoog verhewe is Hy! 


Ps.47:4 
AMEN 





SKRIFVERKLARING 





,Van jou... het een uitgegaan wat 
kwaad teen die HERE beraam het, wat 
verderflike planne gemaak het.” (11) 


Met hierdie woorde motiveer Nahum 
die gerig wat die HERE oor Assirië 
gaan bring. Die stad Ninivé word hier 
aangespreek. Uit sy poorte het die 
vyand van die HERE uitgetrek om sy 
vyandige planne teen die HERE uit te 
voer. Opvallend is hier die verskil tus- 
sen die profeet Jesaja en Nahum. Jesaja 
het die Assiriërs eers gesien as die tug- 
roede in die hand van die HERE om 
sy ongehoorsame volk te straf. Later 
het hy tot ander insigte gekom, toe hy 
die wreedheid en medoënloosheid ge- 
sien het waarmee die Assiriërs teenoor 
ander volkere opgetree het. Assirië het 
alleen `n dienende funksie gehad, was 
alleen maar `n instrument in die hand 
van die HERE. Maar omdat hy hom- 
self verhef het, wou oorheers en nie 
wou dien nie, kom die oordeel ook oor 
hom. Jesaja beskryf die oormoecd van 
die Assiriërs met pragtige beelde: 
,Kan die byl hom beroem teen die 
wat daarmee kap, of die saag spog teën 
hom wat dit trek?” (Jes.10: 15). Assirië 
sê: ,,Deur die krag van my hand het 
ek dit gedoen en deur my wysheid.” 
(Jes.10: 13). Een na die ander is die 
omliggende state ingepalm, eers sluit 
die Assiriërs `n verdrag met die land 
of stad wat hulle onder hulle gesag 
bring. So `n ondergeskikte of vasal 
moet dan belasting aan die Assiriese 
skatkis betaal. Kom `ʼn gebied in op- 
stand, wat gewoonlik daaruit geblyk het 
dat hulle nie hul skatting betaal nie of 
dat hulle die beelde van die Assiriese 
gode uit hulle tempels verwyder, word 
daar dadelik `n gedeelte van hulle staats- 
gebied afgesny, die gebied word ver- 
klein. In ander gevalle of in gevalle 
waar hierdie maatreëls nie help nie, 
word `n gebied in die Assiriese pro- 
vinsiesisteem ingelyf en die opperlaag 
van die bevolking verban en vreemde 
volkere in hulle gebied gevestig. In 2 
Kon. 17:34vv. kan ons lees van die ver- 
skillende volke wat uit Babel en ander 
dele van die Assiriese domein ingevoer 
is om in die plek van verbanne Israe- 
liete in die stede van Samaria te gaan 
woon. 


Teen die agtergrond van hierdie dade 
van die Assiriërs word die drif van ʼn 
Nahum en die blydskap waarmee hy 
die ondergang van die Assiriërs tege- 
moet sien, verstaanbaar. Ook Nahum 
erken dat Assirië `n instrument in die 
hand van die HERE was. Ons kan dit 
aflei uit die woorde waarmee die HERE 
in sy profesie aan Juda troos bring: 
“Ek het jou verneder, Ek sal jou nie 


meer verneder nie.” (1:12b). Omdat 
Ninevé die grenslose verdelging van 
Gods volk beplan het, en hom nie net 
as instrument in Gods hand laat ge- 
bruik het om hulle te straf nie, word sy 
optrede opgevat as kwaad beraam teen 
die HERE self. Daarom sal verdelging 
die lot van Ninevé self wees. Die Here 
gee sy volk nie prys nie. Die gedagte 
dat die Assiriërs instrument kan wees, 
staan by Nahum in vergelyking met 
Jesaja op die agtergrond; wat die ver- 
lede betref sou hy dit toegee; wat die 
toekoms betref, hou hy nie daarmee 
rekening nie. 


Dr. W.C. van Wyk 


God wil nie die vernietiging van 
volkere of die uitwissing van grense hê 
nie, maar vrye volke wat hulle eie lewe 
op hulle eie bodem lei (Elliger). So 
bring Nahum in die Naam van die 
HERE bemoediging en troos aan Juda 
wat in vss.12 en 13 aangespreek word, 
nadat Ninevé in vs.11 aangespreek is: 

So sê die HERE: Al is hulle ook in 
volle krag en sê groot in getal, tog sal 
hulle net sê afgemaai word en vergaan. 
-Ek het jou verneder, Ek sal jou nie 
meer verneder nie; maar nou sal ek sy 
juk van jou af verbreek en jou stroppe 
stukkend ruk.” 

Die mag van die Assiriërs is op die 
tydstip dat Nahum profeteer nog on- 
geskonde. Hulle is `n groot en `n sterk 
volk, `n heersersvolk. Watter verwagting 
sou Juda kon koester om sy vryheid te 
behou? Het Sanherib, die koning van 
Assirië, nie in die jaar 701 op sy veld- 
tog na Sirië en Palestina 46 versterkte 
stede van Juda verower en Jerusalem 
beleër, en soos hy dit in die konings- 
anale beskryf, koning Hiskia soos `n 
voëltjie in `n kou in Jerusalem opgesluit 
nie? Hiskia word in die koninginskrip- 
sies beskryf as die een wat (sy nek) nie 
gebuig het vir die juk van Sanherib 
nie. Die juk as beeld van knegskap was 
nie net in Babilonië en Assirië nie, 
maar ook in Palestina goed bekend. 
Soos `n mens twee osse in Palestina 
aanmekaarjuk deur die juk op hulle 
skowwe te ]ê en dit dan met stroppe 
aan hulle vas te bind, so het `n vreemde 
(of eie) koning laste op die volk gelê 
en hulle verkneg. Hierdie beeld kom 
volop voor in die Assiriese konings- 
inskripsies en in die Ou Testament tref 
ons dit aan in 1 Kon.12:4, Jes.47:6 
en Jer.30:8 en ander plekke. Die 
woorde van Jer. 30:8 kom byna WoOor- 
deliks ooreen met Nah.1: 13. Met God- 


| DIE HEER VAN ALLE HERE (Nohum VIND 


delike gesag: ,,so sê die Here”, breek 
die profeet die ontsag vir die Assiriërs 
af: Is hulle nog ongeskonde, hulle sal 
afgemaai word. In die Hebreeus word 
dieselfde werkwoord gebruik vir die 
skeer van skape. Soos die wol van skape 
afgeskeer word, so sal hulle afgeskeer 
word. Is hulle nog baie, hulle sal tot 
niet gaan, 'n niks word in getal en in 
mag. Leef Juda nog altyd in mindere 
of meerdere mate onder die juk van 
die Assiriërs, die HERE self sal die juk 
verbreek en die stroppe stukkend ruk. 


Van Juda af wend die profeet hom 
weer tot Ninevé: 

Maar die HERE sal dit oor jou 
verorden: 

Van jou naam sal daar nie meer 
gesaai word nie; 
Ek sal uit die huis van jou god uit- 
roei die gesnede en die gegote 
beelde; 
Ek sal vir jou `n graf maak, want jy 
is te lig bevind.” (1:14) 


Dit is `n drieledige oordeel: Ninevé 
se naam waaraan sy roem verbonde is, 
sal verdwyn. Die gode in die heiligdom, 
vermoedelik die koninklike heiligdom 
(vergelyk Amos 7:13), sal uitgeroei 
word, en die heerser self sal sy dood 
vind. Die koning en gode van Ninevé 
- let weer op die verbondenheid van 
god, heerser en volk! - is voor die God 
van Israel, die God van die geskiedenis 
en die Heer van alle here, gedoem tot 
ondergang. 


In hierdie profetewoorde openbaar 
God Homself as die Een wat die lotge- 
valle van nasies lei en daaroor beskik. 
Hy is in laaste instansie die Een wat 
die loop van die geskiedenis bepaal. As 
Ninevé ander volke aan hom onder- 
werp, lyk dit net oënskynlik of hy op- 
permagtig is, maar in werklikheid is hy 
alleen daartoe in staat as die HERE 
hom toelaat. Op aarde is daar baie here 
wat op die getalsterkte en mag van 
hulle volke vertrou en ander volke oor- 
heers en verdruk, maar hulle heers net 
so lank as wat die HERE hul toelaat. 
Beantwoord hul aan sy doel, kan hulle 
bly; het hulle hul funksie vervul of hul 
opdrag oorskry, kom hulle in opstand 
teen sy verordeninge, rig Hy hul ten 
gronde. Hy is die Almagtige, die Heer 
van alle here. In hierdie opsig spreek 
Nahum deur al die eeue ook tot ons en 
ons volk in ons besorgdheid en ons 
angs in die wêreld met sy magspolitiek 
en sy magsetiek. Ons is gehoorsaamheid 
alleen verskuldig aan die Heer van alle 
here. 

By elke doopsbediening hoor ons dat 
die leeraar o.a. die volgende lees: 
Want as ons gedoop word in die 
Naam van die Vader, dan betuig en 
verseel God aan ons dat Hy `n ewige 
genadeverbond met ons oprig, ons tot 
sy kinders en erfgename aanneem en 
daarom ons met alle goeie dinge wil 
versorg en alle kwaad van ons wil af- 
weer of ons ten beste wil keer.” 


Dr. P.W. Venter 


Dadelik kom die vraag by my op of 
dit ook gesê kan word van hulle wat 
die kinderdoop verwerp en in die plek 
daarvan 'n verseeling of `n voorstelling 
stel, `n gebruik wat gebaseer word op 
die voorstelling van Jesus in die tempel 
(Luk. 2:22). Die ouers kom met hulle 
kind na hulle aardse leier en laat die 
naam van die kind in die register opte- 
ken, want volgens hulle moet met die 
doop gewag word tot die jare van die 
volwassenheid. Maar nou ,betuig en 
verseel” God niks. Ek herhaal: God 
betuig en verseel nou niks nie. Daar 
word deur `n beseeling of voorstelling 
geen verbond opgerig nie en dus is die 
kind nie in die genadeverbond ingesluit 
nie. 

Die grond van die doop is die ge- 
nadeverbond. In Genesis 17 lees ons 
die volgende: ,Die Here het aan 
Abram verskyn en vir hom gesê... en 
Ek wil my verbond sluit tussen My en 
jou... wat My aangaan, kyk my ver- 
bond is met jou... En Ek sal my ver- 
bond oprig tussen My en jou en jou 
nageslag na jou in hulle geslagte as `n 
ewige verbond, om vir jou `n God te 
wees en vir jou nageslag na jou Ê 
Dit is my verbond wat julle moet hou 
tussen My en julle en jou nageslag na 
jou: al wat manlik is onder julle, moet 
besny word... `n Seuntjie van agt dae 
dan moet onder julle besny word... 
So moet dan my verbond in julle vlees 
wees as `n ewige verbond.” (Gen. 17:1, 
2,4,7,10,12,13) In die ou testamentiese 
bedeling was die besnydenis die teken 
van die verbond en in die nuwe testa- 
mentiese bedeling is die doop die uiter- 
like teken. Dit dui dieselfde dinge aan 
wat deur die besnydenis aangedui is en 
dit erken dieselfde verhouding tussen 
ouer en kind. Die besnydenis word 
deur Paulus genoem as die teken en seel 
van die geestelike seeninge,- ,en hy het 
die teken van die besnydenis ontvang 
as `n seel van die geregtigheid van die 
geloof toe hy nog nie besny was nie. 
(ROM. 4:11). Ook aan die wat so in- 
gelyf is in die genadeverbond kom dié 

(4) 
DIE VERBOND 


belofte toe, en aan almal wat daar ver 
is, die wat die Here onse God na Hom 
toe sal roep. (Hand.2:39). Die oprig- 
ting van die verbond soos verstaan uit 
bostaande aanhalings is vir my 'n roe- 
ping deur God. 

Van die kant van God die Vader was 
en is dit `n plegtige onderpand van sy 
goddelike trou en die waarmaking van 
die beloftes wat in die verbond inbe- 
grepe is. Romeine 3:1 stel die vraag 
oor wat die nut van die besnydenis is 
en vers 2 gee die antwoord, naamlik 
dat aan hulle wat die besnydenis ont- 
vang het, is die woorde van God toe- 
vertrou. Abraham en na hom alle ge- 
lowige joodse ouers het deur die be- 
snydenis te ondergaan `n plegtige ver- 
klaring gemaak dat hulle steun op Gods 
beloftes, en hulle het dit te kenne gegee 
in die daad van toewyding van hulle 
kinders aan God, naamlik deur die 
besnydenis. 

Dit vind ook plaas in die sakrament 
van die doop. Hier word daarby nog 
inbegrepe die beloftes van God die 
Vader, naamlik die afwassing van die 
sondes en die reinigmaking deur die 
bloed van Christus, asook die vernu- 
wing deur die Heilige Gees. Die sakra- 
ment, die teken van die waterdoop is 
met hierdie beloftes verbind en wel in 


die Naam van die Vader en die Seun: 


en die Heilige Gees. `n Verbond uit die 
oue bedeling en verder bevestig in die 
nuwe bedeling hou nog sy krag in die 
kring van die gelowiges, en waar dit 
deur doopouers aanvaar word sal die 
seenryke werksaamheid daarvan beleef 
word. 

Maar wat is `n verbond? en hoe ver- 
staan ons dit? Dit is `n groot saak, dit 
is `n verhouding wat in liefde begin is, 
maar as dit eers gesluit is dan is dit 
nog sterker en meer as die liefde. Ook 
is dit altyd-blywend en bindend met `n 
geldigheid wat onvoorwaardelik is en 
in die verhouding wat geskep is, is 
daar `n onvervalste lojaliteit. As mens 
'n voorbeeld as parallel wil gebruik dan 
kan die huwelik genoem word. Ons 
kan ook verwys na die verbond tussen 
David en Jonathan as `n voorbeeld van 
wat alles daarin begrepe is. 

As ons egter dink aan `n huwelik dan 
kom die saak binne die begripsvermoë 
van elke leser. Twee mense ken of 
ontmoet mekaar en tussen hulle ont- 
staan en groei `n verhouding van liefde 
en wedersydse vertroue. Hulle raak ver- 


Na volgende bladsy 





HART- 
KWAAL 






Elke deel van u liggaam kry 
sy lewensenergie van die suur- 
stof en voedingsstowwe in die 
bloedstroom. Bloed sirkuleer om- 
dat dit gepomp word deur die 
hart — die wonderbaarlike, ge- 
Spierde masjien wat jaar in jaar 
uit onophoudelik werk om lewe 
en gesondheid te bewaar. 


Soms word die hart wel `n bie- 
tjie moeg, sy klopping swak of 
onreëlmatig. Dit is egter nie altyd 
aan `n ernstige hartkwaal ('n saak 
vir die spesialis!) te wyte nie. 
Dikwels dui dit eenvoudig op 
verswakte hartspiere en gevolg- 
like ondervoeding van u liggaam 

. en dit kan u baie afmat en 
uitput. 

In sulke gevalle gee Dr. Allens 
Watersugpille doeltreffende ver- 
ligting. Dr. Allens - Watersugpille 
belemmer nie enige ander behan- 
deling wat u ondergaan nie, maar 
as u wel `n dokter raadpleeg, sê 
hom dat u hulle gebruik. 


Dr. Allens- 
Watersug- 
Pille 


85c by apteke oral. 


KRAG OF SWAKHEID 


Dis `n verontrustende neiging in die 
kerk dat die predikant almeer vanself- 
sprekend beskou word as die eintlike 
organiseerder en administrateur van die 
gemeente. Nie slegs is hy vanselfspre- 
kend voorsitter van die kerkraad nie, 
maar ook van die finansiële kommissie, 
die boukommissie, ens. ens. 


Op die oog af is dit `n teken van 
krag. Alles verloop vlot... solank die 
predikant daar is. As hy die dag 'n be- 
roep aanneem en verhuis stort alles in 
duie. Daar is geen kerkraad wat daar- 
aan gewoond is om onder leiding van 
iemand uit sy midde sy normale gang 
te gaan nie. Die konsulent wat nou 
alles doen sit miskien myle ver op `n 
ander dorp. Daar is geen finansiële 
kommissie wat daaraan gewoond is om 
behoorlike toesig uit te oefen oor die 
behartiging van die gemeente se finan- 
sies nie. Die kerkraad en finansiële 
kommissie het nie toesig gehou oor dia- 
kens wat nie hulle werk doen nie. Die 
predikant het dit gedoen. En hy is weg. 
Die maandblad van die gemeente word 
gestaak, want die predikant het dit nie 
alleen volgeskryf nie, maar dit ook getik 
en afgerol. Waar is ons Jeugverenigings 
dan met hierdie soort van werk? Daar 
ontbreek die predikant voorwaar nog 
net een vanselfsprekende voorsitterskap 
... die stoel van die N.H.S.V.! 


Siedaar `n egte en `n regte dominees- 
kerk! Ook geen wonder dat die lidmate 
dan ook nie meer kerk toe kom as 'n 
ouderling of die konsulent die ere- 
dienste lei, terwyl die gemeente vakant 
is nie. Dit is maar deel van die alge- 
mene gedragswyse. 


Die kwaad hierdeur berokken is he- 
laas nie net die vanselfsprekende in- 
mekaartuimel en ineenstorting of totstil- 
standkom van bykans alles as die predi- 
kant die dag na `n ander gemeente ver- 
huis nie. Dis baie pynliker. Vele be- 
kwame lidmate van die kerk wat die 
werk kon doen raak op hierdie wyse 
hopeloos passief. Van `n werklike ge- 
meente wat in die wêreld leef en werk 
kom op hierdie wyse nie veel tot sy reg 
nie. Aan die anderkant gaan daar uiters 
kosbare tyd vir die verkondiger van die 
Woord en die sielsorger in die gemeente 
verlore. `n Mens hoor tog gereeld op 
ringsvergaderings die versugting dat die 
gemeente te groot is vir die predikant 
om jaarliks by almal te kan huisbesoek 
doen. Maar dan het ons tyd vir einde- 
lose administratiewe werk in die ge- 
meente. Ons moet gerus gaan lees wat 
sê Sagaria in sy profesie oor sulke her- 
ders. Herders wat so besig is met ander 
dinge, dat hulle ,na wat verlore is nie 


omkyk nie, wat verstrooi is nie opsoek 
nie; wat gewond is nie genees nie; 
en wat nog regop Staan nié versorg 
TE, 


Ds. D.J.C. van Wyk 


Dit bly altyd jammerlike nuus om 
te hoor van die gemeentes waarin daar 
stryd heers tussen predikant en lidmate. 
Dat daar seker ook in die kerk plek 
moet wees vir positiewe en opbouende 
meningsverskil is waar. Maar menings- 
verskille wat ontaard het in persoonlike 
kleinlikhede bou nie meer nie. Dit 
breek af. En dit bied in die wêreld 'n 
trootstelose beeld van die kerk van 
Christus. Aan die eenkant is daar soveel 
van Ons predikante wat weens sulke 
spanninge en stryd hulle werk prys- 
gegee het. So gaan kosbare werkkrag 
vir die kerk verlore. Aan die anderkant 
is daar lidmate wat weens sulke onge- 
lukkige gebeure die kerk verlaat of meer 
dikwels totaal passief raak, en sodoende 
in elk geval verlore raak. Moet ons as 
lidmate van die liggaam van Christus 
nie baie ernstiger besin voordat ons ons 
skuldig maak aan sulke vir `n Christen 
onwaardige optrede nie? 


Baie van ons sal miskien die saak 
skouerophalend uit die wêreld wil 
maak, deur al die skuld op die ander 
te laai. Maar dit wil tog so dikwels 
voorkom asof dit persoonlike kom- 
plekse, obsessies ens. is wat die soort 
van probleme veroorsaak. Dit op sigself, 
die feit dat almal van ons in ons diens- 
werk maar gekniehalter word deur per- 
soonlike swakhede is nie ernstig nie. 
Wat in die kerk wel baie ernstig is, is 
dat ons so dikwels onwillig is om my 
medegelowige met sy swakhede en ge- 
breke te probeer verstaan, aanvaar en 
vergeef. 


Watse neiging is dit vandag onder 
ons kerkmense en selfs onder ons volk, 
om oor die geringste swakhede of on- 
bekwaamheid van `n leier liewer te wil 
wegbreek? Is ons as kerk en volk dan nie 
meer geestelik sterk genoeg om `n leier 
so met sy swakhede te dra en te verdra 
nie? Ons wil altyd in die gemeente `n 
goeie” prediker hê, `n aangename 
mens. Kortom, alles aan en van die 
prediker moet volgens ons smaak wees. 
As dit nie so is nie, soek ons skoor tot- 
dat ons rede het om die kerk te verlaat. 
Daarmee openbaar ons nie net `n skrei- 
ende onvermoë om te kan onderskei 
waarom dit werklik gaan in die kerk 


nie. Maar daarmee breek ons ook af, 
want gewoonlik moet daar dan, om 
onsself te regverdig, vir oulaas met `n 
bietjie modder gegooi word. Sulke op- 
trede is beslis nie tot eer van God nie. 
A1 oordeel ons agterna dat ons die 
beste daarvan afgekom het. Aan die 
anderkant: hoe dikwels is ons voor- 
gangers nie maar te geneig om ook 
klein” te wees nie. 'n Mens hoef eint- 
lik niks verder hieroor te sê nie, Net 
te luister na die Heilige Skrif. ,,...en 
'n dienskneg van die Here moet nie 
twis nie, maar vriendelik wees teenoor 
almal, bekwaam om te onderrig en een 
wat kwaad kan verdra.” 2 Tim. 2:24. 
Dit is vrug van die geloof om kwaad te 
kan verdra. Dit vra God van ons. 





DOOPSVERBOND 


Van vorige bladsy 


loof en maak aan mekaar beloftes wat 
as bindend beskou word. Die vrou ont- 
vang van die man `ʼn verloofring. Dit 
is `n klein stukkie verwerkte goud met 
`n edelsteen daarin, maar dit is `n seel 
en onderpand van `n groot saak en van 
'n bindende belofte. 

As die twee in die huwelik tree, dan 
het hulle daartoe besluit uit liefde vir 
mekaar en met wedersydse vertroue in 
mekaar. Nou word `n verbond gesluit 
en daar word bindende beloftes gemaak. 
Ook ontvang die een van die ander `n 
trouring, wat 'n pand van die beloftes 
is en `n seël op verbondsluiting wat 
plaasgevind het. 

Die verloofring en die trouringe is 
klein maar hulle simboliseer `n groot 
en lewenssaak. Elkeen wat die ring aan 
`n getroude mens se vinger sien, weet 
dat daardie persoon staan in `n egte- 
like verhouding tot iemand anders; en 
weet ook dat die ring `n seël is en `n 
onderpand van `n belofte wat bindend 
is vir die hele lewe. Hoe klein is die 
stukke brood en die paar druppels wyn 
wat aan die nagmaaltafel geëet en ge- 
drink word. Maar dink aan die bete- 
kenis daarvan en die boodskap wat dit 
verkondig. Net so klein is die paar 
druppels water wat in die doopsbedie- 
ning gebruik word, maar hoe groot en 
bindend is die betekenis daarvan, - die 
verbondsluiting, die beloftes wat voor 
die kansel afgelê word. 

KRONIEK 





Die gesprek van die kant van die 
kerke van die Reformasie met die kerk 
van Rome is meestal 'n monoloog, 'n 
alleenspraak. Rome praat nie graag met 
die kerke van die Reformasie nie. Rome 
hou nog steeds vas aan die gedagte dat 
die reformatoriese kerke eintlik geen 
deel het aan die liggaam van Christus 
nie. Volgens Rome is die reformatoriese 
kerke nog steeds sektariese skeuringe 
wat na die kerk van Rome behoort te- 
rug te keer. 


Die gesprek oor `n moontlike een- 
heid met Rome word onderling deur 
die reformatoriese kerke gevoer. Maar 
Rome self het nog maar heel selde op 
hierdie gesprek gereageer. lInmiddels 
gaan die gesprek oor en die soeke na 
eenheid met Rome onverpoosd voort 
in Europa. Enkele priesters werk hier- 
aan mee. Huweliksbevestiging en ere- 
dienste word al gehou waar predikante 
en pastore saam optree. Dit word toe- 
gejuig as 'n magtige sprong op die weg 
van eenheid. Maar dit blyk dat die 
Roomse pastore wat saamspeel, geen 
enkele toegewing t.o.v. die reforma- 
toriese kerke gemaak het nie. Sover my 
kennis strek moet daar nog `n diens 
gehou word waarby die protestant sal 
voorgaan by die uitspreek van die 
votum en die seën, die elemente wat 
die erediens in die naam van Christus, 
saamroep en konstitueer. Die huwelik 
moet nog bevestig word waar die pro- 
testantse predikant die seën oor die eg- 
paar sal uitspreek. 


Rome behou hiermee die konstitue- 
rende element van die erediens in sy 
hande en spreek daarmee `n diepgaande 
veragting uit teenoor die protestantse 
kerke. Al sou daar egter enkele uit- 
sonderings wees t.o.v. die opmerkings 
hierbo gemaak, dan bly die uitspraak 
van die Pous nog die finale woord van 
Rome. 


By die vergadering van die Wêreld- 
raad van Kerke te Geneve, die stad van 
die Reformasie, het die pous gesê: ons 
naam is Petrus. En die Bybel sê aan 
ons watter betekenis Christus aan die 
naam wou toeken en watter verpligtin- 
ge die naam aan ons wil oplê, nl. die 
verantwoordelikheid van hierdie apostel 
en sy opvolgers. 


Tereg is die kommentaar van die 
tydskrif ,In de Rechte Straat” (Julie/ 
Aug. 1969) dat die pous met hierdie 
beroep op die Petrus-amp die aan- 
spraak herhaal het op die absolute leer- 
gesag en die absolute regsmag oor 
die protestante. In feite beteken hierdie 
vermaning dat ons as protestante ons 
aan die pouslike gesag moet onderwerp 

omdat dit dan die wil van Christus sou 
wees. 

Dit wys daarop dat Rome sedert die 
dae van Calvyn nog nie enige wesenlike 
verandering ondergaan het nie. Hulle 
maak nog steeds daarop aanspraak dat 
die pous die plaasbekleder van Christus 
is, die hoof van die enige en die ware 
kerk op aarde. 


Dr. A.J.G. Dreyer 


Rome is blykbaar wel gewillig om sy 
priesters toe te laat om sg. die eenheid- 
strewe te bevorder. Omdat Rome `n 
wêreldmag is, `n diktatuur en 'n streng 
geslote sisteem, maak hy aan die rand 
van sy kerklike lewe allerlei bedrieglike 
toegewings en kompromisse. Sy wese, 
sy hartslag het egter onveranderd en 
onbewoë gebly. Dit gaan nog steeds 
om die mens, die pous, en nie om Jesus 
Christus nie. 


DIE KERK IN SPANJE: 


Die onveranderlikheid van Rome 
word duidelik gesien in die lande waar 
hy alleenheerskappy voer. Daar kom sy 
ware wese, strewe en karakter na vore. 
Wat elders gebeur, is bloot handige 
maneuvers om die aandag af te lei en 
so die protestante te oorrompel. In `n 
Roomse land soos Spanje toon die kerk 
van Rome dat hy `n diepgaande haat 
en afkeur het vir die protestantisme. 

Volgens die ,,Persbureau van die 
Nederlandse Hervormde Kerk (11 Junie 
1969) het die sg. Spaans protestantse 
statuut geen verbetering gebring aan 
die toestand van die protestante in die 
land nie. Die kerkdienste van die pro- 
testante word wel geduld. Maar evan- 
gelisasie word verbied. En dit deur `n 
kerk wat in Suid-Afrika so vryelik kan 
werk en beweeg! Die regeringsampte 
is egter vir die protestante ontoegank- 
lik. In die weermag kan `n protestant 
nie verder vorder as die laagste range 
nie; die onderwys is `n verbode terrein 
behalwe as dit buite die normale skool- 
verband gebeur. 

Die kerk van Rome is nog steeds 
staatskerk in die volle sin van die 
woord. Dit bring mee dat die Roomse 
geestelikes deur die staat besoldig word. 
Dat daar enkele priesters is wat die 
protestante in hulle persoonlike hoeda- 
nigheid beter gesind is, is verblydend 
maar dit onderstreep des te meer die 
amptelike vyandigheid van die Roomse 
Kerk. Dit bly steeds enkele randgevalle 
wat nie die amptelike goedkeuring van 
die kerk van Rome wegdra nie. 


| DIE GESPREK MET ROME 


DIE PRYS VAN EENHEID: 


Moet ons nog langer geduld beoefen 
teenoor diegene wat bereid is om alles 
op die spel te plaas t.w.v. die eenheid 
met Rome? By die Wêreldraad van 
Kerke se vergadering te Geneve was 
pous Paulus VI, soos reeds gemeld, ook 
teenwoordig. ,In de Rechte Straat” 
(Julie/Aug. 1969) rapporteer dat die 
pous en die voorsitter van die Wêreld- 
raad, dr. Eugene Carson Blake. saam 
gebid het. Dit is op sigself goed want 
die nood van die kerk en die sonde en 
die skuld van al die kerke op die aarde 
is groot. Hulle het, na berig word, die 
,Onse Vader” saam gebid. `n Protestant 
het ook nog `n gebed van pous Johan- 
nes XXITI voorgelees. Maar by hierdie 
voorgelese gebed was `n ,,klein” wysi- 
ging noodsaaklik. Pous Johannes roep 
God aan met die woorde: ,,Heilige 
Vader”. Hierdie woorde moes verander 
word na ,Almagtige God”. Op die oog 
af `n blote verwisseling van goed ge- 
fundeerde aanspreekvorms in die gebed. 
Die wysiging was egter nodig omdat 
die pous ook ,,heilige vader” genoem 
word! 


God moes wyk vir die pous. Die 
naam ,,Heilige Vader” is die aanspreek- 
vorm wat Jesus in die hoëpriesterlike 
gebed in Joh. 17 gebruik om God aan 
te roep. Dr. Blake het namens die 
Wêreldraad van Kerke met hierdie wy- 
siging akkoord gegaan. Geen wonder 
dat die Wêreldraad so dikwels op 
vreemde en onbybelse paaie beweeg nie. 
Wie God vir die pous verruil, kan nie 
meer in gehoorsaamheid aan die evan- 
gelie van Jesus Christus leef nie. 


Die mees merkwaardige is dat die 
pers wat die besoek van die pous breed- 
voerig gerapporteer het, nie gemeld het 
van sy aanspraak ,,ons is Petrus” nie. 
Hierdeur is `n skewe beeld geskep - `n 
beeld van `n tegemoetkomende en 
luisterende Rome wat in `n ernstige 
gesprek oor die kerklike eenheid wil 
tree met die protestantse wêreld. In 
werklikheid egter was die besoek van 
pous Paulus VI `n openbaring van die 
hooghartige en eiegeregtige houding 
van Rome wat nie skroom om die 
Woord van God met voortgaande hard- 
vogtigheid te verduister nie. 


Laat ons dit tog maar goed onthou. 
Rome luister nie na die reformasie nie. 
Hy praat nie met die reformasie nie. 
Hy eis op - onvoorwaardelik - en sluk 
alles in waarmee hy te doene kry. So 
wil hy ook die hele reformasie probeer 
insluk. En die Wêreldraad en talle 
ander speel in sy hande. 


Handhawing van ons Protestantse Erfenis 


Ons het in die vorige artikel, toe ons 
dit gehad het oor die ampswerk van 
die ouderling, gesê dat baie van die 
Kerk se probleme teruggevoer kan word 
tot ontoereikende kategese. Ons wil 
kortliks terugkeer na hierdie bewering. 


Wat is kategese? 

Ons kan sê antwoord: Dit is die 
kerklike onderrig van die gedoopte 
kinders van die gemeente sodat hulle 
hul doop sal verstaan, in die openbaar 
belydenis van hulle geloof sal aflê en 
sodoende deur die Kerkraad tot die 
tafel van die Here toegelaat te word en 
mede-verantwoordelikheid te aanvaar 
vir die Kerk en sy werk in die wêreld. 
Daar kan ook ongedoopte mense wees 
wat wil katkiseer. Die einddoel van 
hulle kategese is dieselfde. 

Die inhoud van die kategese (of kerk- 
like onderrig) is die Woord van God. 
Vanaf die vroegste dae van die Kerk 
was geloof (die Twaalf Artikels), gebod 
(Die Tien Gebooie), gebed (die Onse 
Vader) en sakrament (Doop en Nag- 
maal) die stof van hierdie onderrig. Dit 
gaan om die kennis van die Bybel wat 
gerig is op die geloof in die drie-enige 
God. Daarom is die kategese meer as 
gewone onderrig. Dit is `n gestalte van 
die verkondiging. En tog mag dit nooit 
vergeet word dat geloof ook kennis is 
nie. Die Kort Begrip stel dit in die be- 
roemde antwoord op vraag 19 sê: ,”a 
Opregte geloof is `n sekere kennis van 
God en Sy beloftes, wat vir ons in die 
Evangelie geopenbaar is en `n hartlike 
vertroue, dat my al my sondes om 
Christus ontwil vergewe is.” Geloof en 
kennis van God en Sy beloftes is on- 
skeibaar. Meer nog: Geloof sonder 
kennis van God en Sy beloftes is on- 
moontlik! 

Die bybring van die kennis van God 
en Sy beloftes soos in die Evangelie 
geopenbaar, is die primêre strewe in 
die kategese. Daar is egter ook nog 
ander oogmerke. In sy kategetiese werk 
wil die Kerk ook die jeug wat aan hom 
geskenk is, vorm tot bewuste meele- 
wende lidmaatskap van die Kerk. Hulle 
moet gevorm word tot lidmate wat 
vreugdevol mede-verantwoordelikheid 
aanvaar vir die Kerk en die werk wat 
die Heer van die Kerk aan hom op- 
gedra het. (Alhoewel ons weet dat van 
dit alles sonder die werk van God, die 
Heilige Gees, niks tereg kom nie, gaan 

ons nie hier op sy werk in nie. Ons 
bepaal ons alleen by dit wat die Kerk 
se verantwoordelikheid is.) 

Dit behoort sonder meer duidelik te 
wees dat daar beswaarlik `n dringender 
én vreugdevoller taak vir die Kerk ge- 
vind kan word as om die jeug wat hy 
ontvang het, te lei tot die kennis van 
God en Sy beloftes en te bring tot 
mede-verantwoordelikheid vir die Kerk 
en sy werk in die wêreld! En tog - en 
`n mens sê dit met die grootste huiwe- 
ring terwyl jy mede-verantwoordelik- 


Dr. C.J. Mans 


heid daarvoor aanvaar - kom ons in die 
kategetiese werk van die Kerk nie altyd 
by die oogmerke wat ons hierbo ge- 
noem het, uit nie. En nou moet ons nie 
die fout gaan soek by Die Raad vir 
Sondagskool en Kategese nie. Hierdie 
Raad het uitstekende werk verrig deur 
eerstens volharding vir `n bepaalde 
koers in die kategetiese werk van die 
Kerk te pleit, naamlik om die Sondag- 
skool by die erediens in te pas en twee- 
dens deur die instelling van `n oplei- 
dingskursus vir Sondagskoolpersoneel. 
Maar ons moet ook aantoon waar die 
fout lê want uiteindelik sal ons Protes- 
tanse erfenis geskaad moet word in- 
dien ons die genoemde oogmerke met 
die kategese nie bereik nie. Nou het ons 
reeds die probleem van opgeleide Son- 
dagskoolpersoneel genoem.. Dit is `n 
ernstige probleem. Die Kerk wil nie net 
sorg dat daar kategese gegee word nie; 
hy wil ook oortuig wees dat dit reg ge- 
doen word. Die kursus wat ons hierbo 
genoem het, behoort groot byval in die 
Kerk te vind. Elkeen wat werklik die 
belange van die Kerk se jeug op die 
hart dra, sal die geleentheid om beter 
toegerus te word vir hulle dienswerk, 
met albei hande aangryp. Dit sou veral 
goed gewees het indien `n groot getal 
kerkraadslede die kursus sou kon volg. 
Maar daar is behalwe personeellede 
wat onbekwaam is om `ʼn klas te lei tot 
die kennis van God en Sy beloftes en 
te bring tot verantwoordelike lidmaat- 
skap van die Kerk ook nog ander pro- 
bleme. Ek wil net een noem. En die 
een wat ek wil noem, is die kwessie van 


die aandeel van die ouers in die kate- 
gese. En nou gaan sommige seker sê: 
,Daar het jy dit! Alweer die ouers!” 
U het reg hierdie keer - sal ons sê - 
dit gaan werklik om u! Ons dink aan 
die doopbelofte wat deur elke ouer wat 
'n gedoopte kind het, afgelê is - ,0m 
hierdie kinders na u vermoë te onderrig 
en te laat onderrig”. Hiervolgens begin 
die kategetiese arbeid van die Kerk in 
die ouerhuis om later, as die kind groter 
geword het, ook by die Kerk te geskied 
sonder dat dit die ouer se verantwoor- 
delikheid vir sy kind in die geringste 
skaad. Baie ouers meen dat hulle hul 
verantwoordelikheid nagekom het as 
hulle hul kind Sondagskool toe laat 
gaan of by die Kerk ,,afgelaai” het. Of 
hulle kind enige kennis van God en Sy 
beloftes het, gee hulle blykbaar nie `n 
flenter voor om nie! Hulle ken net een 
voorwaarde - as die kind ongeveer ses- 
tien jaar is, moet hy (of sy) aangeneem 
word! Dit wil sulke ouers soms van 
die Kerk afeis! En wat dan van die 
kennis van God en Sy beloftes? Wat 
dan van die verantwoordelike lidmaat- 
skap van die Kerk? 


S6 sit daar baie kinders in die kate- 
gese! Hulle leer nie! Hulle wil nie leer 
nie! Hulle ouers is tevrede dat hulle 
nie leer nie! Uiteindelik - omdat die 
Kerkraad ook tevrede is dat hulle nie 
leer nie - word hulle lidmate van die 
Kerk om stil-stil weg te raak omdat 
hulle nou ook soos vader en moeder en 
ander die ,,voorreg” het om van die 
Kerk weg te bly! 


Ek gee toe dat dit `n vreeslike ellen- 
dige prentjie is, maar u kan dit maar 
kontroleer! Vra maar self vir die hoof 
van die Sondagskool in u gemeente! Ek 
is oortuig dat hy vir u dieselfde sal 
sê: Ons is besig om in ons roeping as 
ouers te faal! Ons kom ons beroep, om 
voortdurend vir ons kinders van ons- 
self en hierdie wêreld af weg te wys na 
God toe, nie getrou na nie! Ons is 
besig om `n geslag groot te maak wat 
God en Sy beloftes nie ken nie en van 
verantwoordelike lidmaatskap van die 
Kerk nie veel weet nie. 

Dit stel ons Protestantse erfenis in 
Oonnoemlike gevaar, want dit sê dat 
baie van ons nie meer bereid is om ons 
roeping te aanvaar nie. En dit beteken 
dat ons self reeds teenoor die God wat 
ons geroep het, ontrou geword het! 


Die Hervormer, Mei 1970, bladsy 13 


ERNS EN PRET IN DIE 
KERKLIKE LEWE 


Mev. Annemarie Kruger van Benoni 
stuur twee vertellings uit die mond van 
mev. Viljoen, vroeër mev. (ds.) Barger 
en spreek ,,waardering uit vir die inte- 
ressante rubrieke en artikels in Die 
Hervormer, ons geniet dit elke maand”, 
so skrywe sy. Sy sê die bostaande ru- 
briek is ,lekker om te lees”. 

So skrywe meer lesers nou en dan 
sonder egter dat ons dit altyd plaas. 

Hier volg nou gewese mev. Barger 
se twee vertellings: 


1.” Tydens die rebellie was wyle dr. 
H.C.M. Fourie in die gevangenis, 
wyle ds. Jac. van Belkum besoek hom 
toe in die gevangenis in Pretoria en 
sien dr. Fourie agter die tralies en 
maak die opmerking: ,Dis hier net `n 
apekooi”. ,,Ja”, sê wyle dr. Fourie, 
smaar aan welke kant sit nou die 
ape?” 





Wyle Ds. A.J. Barger 


2. Die oudste seun van wyle ds. Barger 
was klein en baie huilerig. Die dokter 
gee toe medisyne vir die kind en ons 
gaan kuier toe by ou ds. J. Prinsloo 
en mev. Prinsloo op Krugersdorp. 
Mev. Barger sukkel om die medisyne 
vir die kind in te gee met die lepel 
maar hy wou dit nie drink nie. Na 
baie gesukkel gee sy moed op en gee 
die medisyne in die lepel vir ds. 
Barger om weg te gooi. Nee, sê ds 
Barger, dis jammer om dit weg te 
gooi, en drink dit self op. Toe bly 
die kind ook stil. 

Ek wonder egter of gewese mev. 
Barger nog die staaltjie onthou van die 
preek van wyle ds. Barger in Neder- 
land, wat ek van haar verneem het. 

Hulle sou na Nederland om ds. 
Barger se ou moeder en die res van sy 
familie weer op te soek. Nie lank voor 
hulle vertrek kom ek toe uit my ge- 
meente |.ydenburg by hulle op Middel- 
burg. Hulle vertel met geesdrif van die 
voorgenome reis. Ek sê aan hom: 


doh. Dreyer 


Moenie vergeet om `n paar preke saam 
te neem nie.” Hy antwoord: ,,Nee, ek 
gaan nie daar preek nie”. 

Na hulle terugkoms kom ek weer by 
hulle aan op my pad terug van konsu- 
lentwerk in die ou Noordelike Ring 
van die tyd. Hulle vertel van die aan- 
gename vakansie. Ek vra toe: ,En hoe 
het dit met die prekery gegaan?” Hy 
wil nie praat nie, maar sy sê: ,Ek sal u 
vertel. Ons was een naweek saam met 
my skoonma en al die broers en susters 
Op `n plattelandse pastorie by een van 
die domineeswaers. Toe sê hulle almal: 
Arie (dit is ds. Barger) moet Sondag 
preek. Hy bring allerhande besware na 
vore, byvoorbeeld dat hy nie meer goed 
Nederlands kan preek nie. Maar alles 
tevergeefs. Arie moes maar instem. En 
glo u my”, so vertel mev. Barger ver- 
der, ,ek het my man tevore nog nooit 
so lank en hard aan `n preek sien werk 
nie. Toe Sondag daar is en ons almal 
kerk toe gaan, sit moeder en ons almal 
in die voorste banke. My man preek 
toe na enige jare vir die eerste keer 
weer in Hollands en wat het hy sy bes 
gedoen om dit in suiwer Nederlands te 
doen. "Toe die diens verby is en my 
man van die kansel af kom, gaan sy 
moeder hom dadelik onder aan die 
kanseltrap tegemoet, gevolg deur ons 
almal. Sy vat sy hand en sê: Ek dank 
jou, Arie. Wat hebt je prachtig Afri- 
kaans gesproke.” 





Die geskiedenis mag ander volke soms 
trots en glorie leer, vir os, Afrikaners, 
lei die les van die geskiedenis, as dit 
goed verstaan word, enkel tot veroot- 
moediging. 

Gewysig na die wyse sitaat van prof. 
|. Huizinga. 


`n Stewige kerkverband, `n vaste or- 
ganisasie van die kerke, maak dit vir die 
owerste van hierdie wêreld gemaklik. 
Hy kan al die kerke tegelyk met een 
slag tref. . . . Een Wêreldorganisasie, 
een sigbare organisasie van die kerk 
van die hele wêreld en daarby 'n sen- 
trale figuur vir die kerk van die hele 
wêreld, dit het al die eeue deur baie be- 
koor. Die begeerte daarna het tot die 
ontstaan van die pousdom gelei en daar 
het die kerk tot uiterlike gelaat gekom. 
Maar hoe skitterender die uiterlike ge- 
waad word, hoe groter het die verster- 

wing van binne geword. 
— K. Doornbos 

beroemde Dr. Heinz-Klierstofpille 

pille nie.”—Mej. Leriche, Nieu- 
woudtville. (Geval 928.) 

was. Ek het nooit gedink dat ek 
ooit weer my werk sou kon doen 
nie. My hart het 10 slae onder nor- 

en lam deur my hele lyf. Die Klier- 
stofpille het wondere verrig.” — 
Mev. R. Bester van Ladysmith. 
(Geval 562.) 

Aanhoudende moeg- 
heid, droe vel, hare en | 
naels, oormatige vet, 
swak geheue, onge- 
reeldheid by vrouens, 
stadige polsslag—al 
hierdie aandoeninge 
is gewoonlik aan 
Klieruitdroging te 
wyte en die enigste 
uitweg is 


behandeling met 
klierstowwe. 


Dr. Heinz-Klierstofpille kos 
R1.00 per bottel by alle aptekers. 


Dr. Heinz- 
Klierstofpille 


BORSKLIERE 
MAAGKROP- 
KLIERE 

MILT 
INGEWANDSKLIERE 
BLAASPYPKLIERE 
TEELKLIERE 
VRUGBEGINSELS 


'n Paar Gedagtes i. v. m. 


A. Beredenering. 

Die Ned. Herv. Kerk het twee dinge 
altyd baie duidelik onderskei as belang- 
rik in sy denke oor die sending onder 
die bantoe: 


1. Aparte eie opleidingsgeriewe. 
2. Wéérdverkondiging as sending. 


Uit die gebeure rondom die kerkver- 
eniging aan die einde van die vorige eeu 
en die stigting van die Ned. Herv. Kerk 
in Angola in die begin van hierdie eeu, 
blyk dat ons Kerk in sy houding ten 
opsigte van gelykstelling met betrekking 
tot sendinewerk, verskil het van die 
N.G. Kerk en Geref. Kerk. Vandag nog 
het ons Kerk alleen die beleid om blan- 
kes nie onder die bantoe as sendelinge 
te laat arbei nie. 

Hieruit is die historiese verlange om 
`n selfstandige aparte opleiding vir ons 
bantoeleraars te vestig, te verstaan, as- 
ook 'n konsekwensie te trek met die 
oos op ons toekomstige sendinepoging. 
1. Aparte eie Opleidingsgeriewe.”) 

In 1911 skryf ds. Jac. v. Belkum: 
sWij Zullen nooit de Heidenen volken 
christenen maken, indien ze niet be- 
werkt worden door hun eigen mensen?”. 
Tn 1915 stel hy dit verder: ... Daarom 
heeft men dan ook op elke zendings- 
gebied scholen opgericht, waar inland- 
sche christenen worden opgeleid tot 
leeraars, die aan hun natie het Evangelie 
brengen . .. *” 

In 1928 word dit die Kerk bekend 
dat die sendingveld (Zoeloes) van Ons 
Kerk 'n ,.opleiding van Naturellen E- 
vaneelisten” verlang. 

Die Sendinggenootskap van ons Kerk 
het daarna dan ook op die oos gehad 
die opleiding van herders uit die Natu- 
relle vir die Naturellegemeentes”. Ver- 
der - let wel - het hulle op die oog ge- 
had `n opleidingsinstituut: ,,Enige op- 
leidings instituut op sy tyd oor te 
maak aan die Kerk” lui punt (e) van 
die statute. 

Ds. Vermooten het egter vir die tyd 
totdat `n opleiding gevestig sou word 
op 7 Julie 1930 by die Stofberg Gedenk 
skool v.d. N.G. Kerk (sedert 1 Okt. 
1908) navraag gedoen vir die moontlike 
opleiding van `n leraar aldaar. Intussen 
is geen opleiding gevestig nie hoewel 
die Kerk op `n manier met sy eie pro- 
fessore die opleiding probeer waarneem 
het, totdat in 1961 reëlings met die 


”) H.G. v.d. Westhuizen, Die Aanvank- 
like Houding van die Ned. Herv. 
Kerk ten opsigte van Sending Histo- 
ries-Krities Nagegaan, D.D. Proef- 
skrif, Universiteit van Pretoria, Nov. 
1969, bl. 162vv. 

Stofberg-Gedenkskool gefinaliseer is. 
Tot op die oomblik het ons nou één 
dosent en die N.G. Kerk vier dosente 
in `n gesamentlike opleiding te Turf- 
loop. 

`n Mens vra jou af waarom die Ned. 
Herv. Kerk, gesien sy eie karakter selfs 
teenoor die N.G. Kerk, nie ook die weg 
daadwerklik opgegaan het van `ʼn self- 
standige opleiding soos bv. die Gere- 
formeerde Kerk te Hammanskraal nie? 


Ds. H.G. v.d. Westhuizen 


Die antwoord 1ê nie in `n beginsel nie 
intendeel - maar in die praktyk waar- 
deur dit net nog nie moontlik was nie 
of net nog nie gedoen is nie. Wel is 
dit die oogmerk volgens die Algemene 
Kerkverg. 1967 (Notule, A.K.V. N.H. 
K., 25 April tot 4 Mei 1967): ,Die 
vergadering dra aan die kommissie van 
die Algemene Kerkvergadering in same- 
werking met die Raad vir Kerstening 
van die Heidene op om in te gaan op 
die moontlikheid van `n eie selfstandige 
opleiding”. Die Sentrale Raad vir Ker- 
stening voer die saak verder op 21 
September 1967 deur te besluit: ,,dat 
die Raad die wenslikheid van `n eie op- 
leiding so gou moontlik, onderstreep en 
die dagbestuur opdra om alle moontlike 
weë en kanale in die verband te onder- 
soek”. 

Vanweë hierdie historiese lyn met 
stygende intensiteit is dit sekerlik nie te 
veel verwag om die hoogtepunt en fina- 
le voorbereidsels op die 1970 Algemene 
Kerkvergadering van die betrokke in- 
stansies te ontvang nie. 


2. Woordverkondiging as Sending.) 


`n Tweede saak samehangend met die 
eerste, is dat ons Kerk onder sending 
nie geleerdheid, beskaafdheid, politieke- 
ry en diakonaat wou verstaan nie, maar 
aankondiging van die onbekende 
Woord. Ons Kerk wil nog dieselfde. 
Daarom het die Sentrale Raad vir Ker- 
stening op 25 Maart 1969 op my voor- 
stel besluit onder die hoof Mediese 
Dienste ,,dat die Raad hom bepaal by 





HG. vd! Warm, hist, Drie, bl. 
100vv. 


ons Sending 


die Woordverkondiging en wat in dié 
verband onontbeerlik is; dat die Raad 
die deur oophou om gesprekke te voer 
met die Kerk se diakonale organe ten 
opsigte van diakonale aangeleenthede”. 
(Notule bl. 6). 

Die vraag kom aktueel na vore of 
ons Kerk nie die fokus van sy ganse 
sendingpoging moet instel op die Op- 
leiding nie, want: — 


i, Die Bosluissending praktyk. 


In die verslag van Pietermaritzburg 
se Ringraad, 1967, bl. 3 staan: ,Daar 
wil te `n groot front” of oppervlak be- 
reik word”. Dit konfronteer die Kerk 
om op 'n grote linie verantwoordelik- 
heid te neem vir onselfstandige massa 
oor ʼn langdurige termyn. Dit is wel 
indrukwekkend as die Hervormde Kerk 
ook kan sê ons bantoe kerk het sovéél 
siele, soveel kerkgeboue en soveel betaal 
ons aan leraarstraktemente, reiskoste, 
ander koste en kerkgeboue, ens. ens. Al 
sê ons ons doen nie alles vir die bantoe 
nie, maar help hom om dit self te 
doen, dan bly die saak in die tussentyd 
wat dekades en langer kan duur nog ʼn 
praktyk van bosluissuiery aan die blanke 
kerk. Dit sou mens miskien kon toelaat 
en verduur as dit beantwoord aan wat 
ons Kerk met sending op die oog het. 
Maar dit beantwoord nie na wense nie, 
want 


ii. Die Hardnekkige Heidendom hou 
stand. 


Nie net die feit dat gevestigde rustige 
bantoegemeentes weinig groei toon (P. 
M.burg, Verslag, 1967, bl. 2), is `ʼn 
teken dat die bantoe-christen self weinig 
van `n oortuigde sendeling is nie (,In 
die sendingsituasie in Suider-Afrika ... 
moet elke lidmaat klaarheid verkry oor 
hoe hy of sy deur woord en daad elke 
dag `n sendinggetuienis kan lewer” - 
Prof. W.I. v.d. Merwe, Die Westerse 
Kerk as faktor in die proses van Kom- 
munikasie in Lux Mundi 2, bl. $7) 
maar ook die feit - en dis nou belang- 
rik - dat die sogenaande bantoe kerk 
dikwels met ouderlinge en al 'n stuk 
bepeuterde heidendom is! 

Wat laasgenoemde stelling betref ver- 
wys ek u na `n sendeling-geneesheer se 
stelling in die N.G.T.T., Jan. 1967, 
bl. 47 en 48. Dr. G.H. Roux sê in die 
artikel, Die Geestelike Bevryding van 
die Dogterkerk, ,Weet u dat na 'n eeu 
van intensiewe evangelisasie sit daar nog 
aktiewe toordokters in die ouderlings- 
banke van ons ,dogter-kerke'?” Hy 
gaan verder: ,Hoe wyd verspreid hier- 
die euwel werklik in die dogterkerke is, 
weet ek nie en ek praat daarom slegs uit 


Blaai om 

GEDAGTES OOR ONS SENDING 


Van vorige bladsy 


ondervinding met die Bakgatla wat 
(D.V.) a.s. jaar sy eeufees van kerstening 
hier sal vier. Maar ek vrees ons mag `ʼn 
eeu herdenk waarin die ware Christelike 
vryheid vir die Bantoe nog nie in sig 
gekom het nie”. 

Hierdie verontrustende stellings is in 
Dagbreek en Sondagnuus, 22 Jan. 1967 
onder groot opskrifte gepubliseer. Die 
reaksie was algemeen dat hierdie stel- 
lings die verontrustende waarheid is. 
Selfs in Die Kerkbode het `n paar sen- 
delinge gesamentlik `n verklaring gepu- 
bliseer waarin hulle uit die sending- 
praktyk konstateer dat die blanke sen- 
deling weinig ware evangelie werklik in 
die bantoeveld ingedra kry. (Le Grange, 
Piet Plessis, Kelber en Erasmus (Mafe- 
king), Oldewagen (Sannieshof). 

Selfs die feit dat kerkgeboue geweldig 
aansien geniet en ,lidmate” trek (P.M. 
burg, verslag 1967, bl. 3) en dat meer 
vrouens aan die kerk behoort ,,met `n 
sosiale intensie” (Prof. J.H. (Coetzee, 
Lux Mundi 2, bl. 36), is tekens van 
oppervlakkige christelikheid. 

Die skyn van christelikheid is soms 
bloot `n immunisering van die bantoe 
ontologie téén ware christelikheid. Dit 
kom neer op die prediking van `n ,,ver- 
antwoordelike eksistensie sonder die 
rugsteun van `n gesonde ontologie” 
(Dr. G.H. Roux, N.G.T.T. Jan 1967, 
bl. 46). Dis net genoeg om die primmi- 
tiewe heidendom geriefliker oor te ska- 
kel na `n moderne heidendom. (Vgl. Ds. 
F.S. Malan, Lux Mundi 2, bl. 79 vv.) 


B. Voorstel. 


In die lig van die feit dat ons Kerk 
nie opgesaal wil wees met allerlei soge- 
naamde sending dienste nie en in die lig 
van die feit dat die blanke kerk sy on- 
dersteunende hand straks deur aggres- 
siegevaar in bantoelande (vgl. Die Va- 
derland, 21 Jan. 1964, bl. 14 - Dr. W. 
A. Malherbe, ,,Aggressie gevaar laat 
sendelinge spoedig uit Afrika terugtrek. 
Vgl. ook Ds. F.S. Malan, ,Die Beteke- 
nis en Rol van die Inheemse Kerk in die 
Kommunikasieproses,” Lux Mundi 2, 
bl. 80) sal moet wegneem, en in die lig 
van die feit dat ons die suiwer Woord 
wil laat inslaan in die bantoewêreld, 
en in die lig van die feit dat ons Kerk 
die gewig altyd wou 1ê op die opleiding 
van bantoekragte, vra ons of ons nie 
die fokus van ons Kerk se aandag, fi- 
nansies en organisasie ten opsigte van 
sending voluit op die Opleiding moet 
plaas nie. 


1. Enkele opmerkings oor `n voorge- 
stelde Sendingveldopleiding. 

1. Die huidige gemeentelike en kerk- 

like struktuur wat daar van ons kerkweë 

reeds onder die bantoe is, kan nie som- 
mer oorboord gegooi word nie, maar 
moet in die toekoms gaandeweg mee 
voortgegaan word - op so 'n wyse dat 
dit reeds tot nut is vir die nuwe beklem- 
toning van ons opleiding. 


ii. Uit die bestaande gemeentes moet 
opleidingskandidate (selfs vrouens mis- 
kien - vgl. G.B.A. Gerdener, Die Op- 
leiding van Bantoeleraars in Afrika, 
N.G.T.T., Junie 1966, bl. 139) gewerf 
word, asook by bantoeskole en -inrig- 
tngs. 


iii. Miskien moet nie net voornemende 
bantoe sendelinge, leraars en evangeliste 
opgelei word in `n aangepaste kursus 
volgens bereikte skoolstandaard en doel 
voor oog nie, maar ook `n aangepaste 
kursus aangebied vir vroue en/of vir 
laer gekwalifiseerde bantoes. Lgn. kur- 
sus kan bv. net oor een of twee jaar 
strek en op die oog hê `n noukeurige 
katekisasie jn die rustigheid van `n 
wetenskaplike worsteling onderling met 
die heidendom. SO `n gekatkiseerde 
gaan dan om onder sy mense gewone 
arbeider van allerlei te word, maar 
dien as Christen outomaties as sende- 
ling. (Selfs as voedingsterrein vir le- 
raarskandidate sal dit dien.) Hierop 
moet in die opleiding nadruk gelê word. 
So kan ʼn verlore priesterskap van die 
gelowige weer herleef onder die bantoe. 
So kan die getalle miskien onindruk- 
wekkend wees, maar die heidendom by 
dié enkeles waarskynlik eerder die nek 
ingeslaan word. Omdat dit min of meer 
die geleerde ekstrak van die bantoe gaan 
uitmaak, sal hulle bekwame invloed 
mettertyd deursuur. Die onbruikbare 
sout van die heidendom word sê in 
die opleiding bymekaar geskraap om 
gesuiwer te word en dan orals verstrooi 
te word. Die sendingveld moet dus om 
genoemde redes as't ware vir `n tydperk 
in die teologiese klaskamer geakkom- 
modeer word, sodat die Kerk op dié 
wyse uiteindelik sy sending onder die 
bantoe grondiger verrig. 


iv. Om bostaande voorstel tot uitvoer 
te bring, moet ons oorgaar tot `n eie 
opleiding wat in genoemde behoeftes 
kan voorsien. 


v. Omdat so `n projek redelik finan- 
siële eise stel, sal `n groot deel van die 
huidige beskikbare bronne miskien op 
die opleiding gefokus moet word. Meer- 
dere finansies kan by wyse van `n klein 
heffing gein word - waartoe die Kerk 
sekerlik in die lig van sy bedoeling met 
sending sal stem, omdat sê daadwerklik 
met die Kerk se bedoeling en metode 


werk gemaak word. Selfs die deurkol- 
lektes wat prinsipieel die Kerk se dank- 
offer is om simbolies op die drumpel 
van die kerk die heidendom binne te 
gaan - daarom hou éns by die deur dié 
kollekte en dié vir die barmhartigheids- 
diens op die Nagmaalstafel (- vgl. my 
lesing voor die sitting van die Ring van 
Zeerust, 1968: Die Deurkollekte prin- 
sipieel verantwoord.) - kan by wyse 
van besluit deur die A.K.V. vir kerste- 
ning oftewel die Opleiding, geoormerk 
word. `n Prinsipiële of ingrypende be- 
sluit sou dit nie wees nie, omdat die 
Kerk al in 1951 besluit het dat die 
deurkollekte by die Pinksterdiens vir 
sending bedoel is (Notule 1951 A.K.V.) 


vi. Indien bogemelde voorstelle nie 
gedeeltelik, algeheel of verwerk aanvaar- 
baar is nie, moet ons Kerk in die lig 
van wat die geskiedenis ons te leer het 
en die Bybel van ons vra, met ander 
aanvaarbare voorstelle kom. 


vii. Die huidige situasie in die sen- 
dingveld is nie gesond vir ons kerk nie 
- ook nie vir die heidendom nie. 

















NUWE BYBELVERTALING? 


Lees oor verskeie aspekte 
daarvan, deur gesaghebbendes 
geskryf, in 


DIE GOUE KANDELAAR 


die jaarblad van die Teologiese 
Skool van die Gereformeerde 
Kerk, Potchefstroom. 

Posbus 20004, 

Potchefstroom. 


Hierby ingesluit die bedrag van 
R synde vir : 
eksemplare van DIE GOU. 
KANDELAAR 1970, teen #40c 
elk. 

Naam: 


Adres: 


Die naam van die kerk in die Kaapkolonie voor 


November 1842 


Deur skrywers uit 'n bepaalde kerk- 
like kring word keer op keer die be- 
wering gemaak dat die kerk in die 
Kaap sedert Van Riebeeck die ampte- 
like naam Nederduitsch Gereformeerd 
sou gehad het en dat ,,eers twee eeue n4 
die volksplanting aan die Kaap het 
daar (weer?) `n aparte Nededuitse Her- 
vormde Kerk (naas die N.G. Kerk) in 
Suid-Afrika ontstaan”. 

Hierdie stelling is in stryd met die 
historiese feite en dit hou geen rekening 
met die naamsverandering van die kerk 
nie. 


Joh. Dreyer 


Ons noem hier net `n paar van die 
baie historiese feite en druk een hier- 
onder af wat ons eers later onder oë 
gekom het. 

Eerstens verwys ons na die eerste 
Algemene Reglement (Kerkwet) in 
Suid-Afrika ontwerp: ,Algemeen Re- 
glement voor het Bestuur der Neder- 
duitsche Hervormde Kerk in Zuid- 
Afrika, ontworpen in de Algemene 
Kerkvergadering, gehouden binnen de 
Kaapstad op den 2 November, en vol- 
gende dagen van het jaar 1824”. 

Hier noem die Kerk in sy ,hoogste' 
vergadering homself Hervormd. 

So was dit ook in die ,,Acte van 
Ondertekening” opgestel in 1834 en 
onderteken deur al die predikante: 
Wi] ondergetekenden, predikanten der 
Hervormde Kerk van Zuid-Afrika... .”. 
Hierdie akte is in 1838 gewysig, maar 
die naam van die kerk is onverander 
gelaat nl. Hervormd. 

Gedurende 1841 is die ou kerkgebou 
in Kaapstad herbou. Hier volg nou 
die ,,Gezangen ter viering van de in- 
wyding der herbouwde Ned. Hervorm- 
de Kerk”, volgens `n fotosttiese afdruk 
uit die Ned. Geref. Kerkargief in 
Kaapstad: 


Op 18 April 1833 is die hoeksteen 
gelê ,,der nieuwe Nederduitsche Her- 
vormde Kerk in de Kaapstad”. 

Met die geleentheid wanneer belyde- 
nis van die geloof gedoen word is in 
Kaapstad tot in 1886, dus 44 jaar nd 
die naamsverandering van die kerk- 
naam aldaar, nog steeds `n kaart uit- 
gereik met die naam ,Hervormde Kerk, 
Kaapstad” op die titelblad. 


Na bladsy 18 


Wat blydschap smaakt myn ziel, 
Heer ! Daar ik voor u kniel 

In `t huis dat voor u is gesticht ! Door elk, die u bemint en acht. 
Hoe lief heb ik uw woning 
De tent, o Hemel-Koning, 
Die, U ter eer, is opgerigt. 


GEZANGEN 


TER VIERING VAN DE INWYDING 
DER 
HERBOUWDE NED. HERVORMDE KERK, 
IN DE KAAPSTAD 


Op Zondag, den 31sten January 1841. 


VOORMIDDAGS GODSDIENS. 
Y Da 
BY DEN AANVANG VAN DE GODSDIENS. 


DOOR DE GEMEENTE. 
PSALM 122 VERS 1 EN 3. 


NA DE VOORLEZING. 
DOOR HET KOOR. 
Juicht, O ! Christenen in den Heer. 


DOOR DE GEMEENTE. 
GEANG 3 VERS 1 TOT 3 





NA DE VOORAFSPRAAK. 
DOOR DE GEMEENTE. 
PSALM 118 VERS 12, 10 EN 14 





ONDER DE PREDIKATIE. 
DOOR HET KOOR. 


(ALLEEN) 
PSALM 26 VERS 6, 7 EN 8. 
(Met eene kleine verandering.) 
6. 
Ik nader tot uw troon 
In naam van uwen Zoon. 
Myn hart springt in my op, O Heer ! 
Wanneer ik met uw scharen, 
Verschyn voor uw altaren, 
En u met offergaven eer | 
7 8. 


Hier wordt uw lof verbeid, 
o Opper-Majesteit ! 


Hier zal myn stem u pryzen, 
Voor al de gunstbewyzen, 
Voor al de wondren uwer magt. 


Med 

NA DE PREDIKATIE. 

DOOR DE GEMEENTE. 
PSALM 96 VERS 5 EN 6 
DOOR HET KOOR. 

Hallelujah : — Chorus 


GEDRUKT TEN KANTOORE VAN DE ZUID-AFRIKAAN, KAAPSTAD 

BERIGTE UIT VANMELEWE SE DAE OOR CHRISTUS 


Daar word soms gevra of daar naas 
die Bybel ook uit ander bronne iets 
oor die lewe van Christus bekend is. 
Sulke berigte bestaan inderdaad. Die 
wat betroubaar is, is egter maar skaars. 
Legendes en apokriewe berigte is daar 
wel meer, maar hulle betroubaarheid en 
korrektheid is nie meer na te gaan nie. 
Talle van hierdie soort verhale is bowe- 
dien ooglopend uit die duim gesuig en 
het met die waarheid niks in gemeen 
nie. 

Enkele berigte wat wel betroubaar is, 
word hier meegedeel. 

In die eerste plek berigte uit Joodse 
bronne. In die Talmud is daar enkele 
tradisies oor Jesus bewaar. Hierdie be- 
rigte kom in hoofsaak op die volgende 
vier punte neer. 1) Daar word meege- 
deel dat Jesus magie beoefen het en die 


Dr. A.4.G. Dreyer 


volk verlei het. 2) Die Talmud deel ons 
mee dat Jesus beweer het dat Hy niks 
van die wet van Moses weggeneem het 
nie, maar wel dat Hy iets daaraan toe- 
gevoeg het. 3) Daar word vertel dat Hy 
op die vooraand van die paasfees as 
ketter en verleier van die volk opge- 
hang is. 4) Sy vyf (so volgens die Tal- 
mud) dissipels het siekes genees in sy 
Naam. 

Hierdie gegewens in die Talmud is 
oorgelewer deur die sg. Tannaim, die 
opvolgers van die Skrifgeleerdes van 
die Nuwe Testament in die eerste twee 
eeue n. 

So is daar in die Talmud die interes- 
sante verhaal van Rabbi Eliëzer, die 
Grote, wat op grond van kettery voor 
die Toodse Raad gedaag is. Hy het on- 
skuldig gepleit en is ontslaan, omdat 
hy gesê het dat hy vertrou op die een 
wat hom oordeel. Die regter wat hom 
verhoor het, het dit aanvaar as `n mosie 
van vertroue in homself, terwyl Eliëzer 
bedoel het dat hy op God vertrou. A.g. 
v. hierdie misverstand deur die regter 
is hy ontslaan. Tuis het hy volgehou 
dat hy onskuldig is totdat Rabbi Akiba 
hom gevra het of hy tog nie rens deur 
kettery beinvloed is nie. Toe het Eliëzer 
hom geantwoord dat dit hom nou byval 
dat hy inderdaad ʼn keer iets gehoor het 
by Jakob van Kefar Sekanja wat deur 
Jesus van Nazaret geleer is. Dit het 
hom inderdaad beinvloed. (Jakob van 
Kefar Sekanja is moontlik Jakobus die 
broer van die Here.) Hierdie uitspraak 
van Jakob wat hy van Jesus gehoor het, 

het inderdaad Eliëzer beinvloed. Vir die 
Jode was dit al genoeg rede om een van 
hulle groot Rabbyne van kettery aan 
te kla. 


Rabbi Eliëzer is waarskynlik om- 
streeks tussen die jare 30-40 n.C. ge- 
bore en was waarskynlik in die om- 
gewing van die jaar 60 n.C. in aanra- 
king met Jakobus. 


Flavius Josephus was `n Joodse ge- 
skiedskrywer. Hy is gebore in die jaar 
37/38 n.C. in Palestina. Hy was `n 
vuurvreter teen die Romeinse oorheer- 
sing van sy vaderland en het by die 
versetbeweging aangesluit. Hy moes die 
verset teen die Romeine in die provin- 
sie Galilea organiseer. In die jaar 67 is 
hy deur die Romeine gevang. Hy het 
voorspel dat die Romeinse generaal Ves- 
pasianus, wat in bevel was van die Ro- 
meinse leëers in Palestina, later Keiser 
van Rome sou word. Op grond van 
hierdie voorspelling is sy lewe gespaar. 
Toe Vespasianus in 69 n.C. keiser ge- 
word het, het hy Flavius Josephus laat 
loslaat. Daarna was die voormalige pa- 
triot `n handlanger van die Romeine en 
verraaier van sy volk. In sy boek Anti- 
auitates (Oudhede) skryf hy van Jesus 
dat HY `n wonderlike man was, indien 
mens hom `n man kan noem, want Hy 
het wonderlike dade gedoen en was `n 
leraar van die volk. Die mense het sy 
leer met blydskap aangeneem. Tode en 
Grieke het na Hom gekom. En Hy was 
die Christus. 


En toe Jesus op aanklag van die ver- 
naamste Jode deur Pilatus ter dood ver- 
oordeel is, het die wat Hom liefgehad 
het, nie opgehou om Hom lief te hê nie. 
Want Hy het weer op die derde dag 
aan hulle lewend verskyn, netsoos die 
profete van God dit en duisend ander 
wonderlike dinge oor Hom voorspel 
het. En tot nog toe is die volk van die 
Christene wat na Hom vernoem is, nie 
uitgesterf nie. Aldus Josephus. 


In die twintigste boek van sy aange- 
haalde werk beskryf Josephus nog `n 
ander insident. Hy vertel nl. daarin dat 
Ananus na die dood van Festus en 
voor die aankoms van Albinus, sy kans 
waargeneem het om die Sanhedrin by- 
een te roep om reg te spreek in die saak 
teen Jakobus, die broer van Jesus, wat 
genoem word die Christus, om Jakobus 
aan te kla van wetsoortreding. Die San- 
hedrin het hom die doodvonnis opgelê 
en hom, Jakobus, laat stenig. 


Daar is nog ander bronne maar hulle 
is van geen waarde nie aangesien dit fan- 
tasie en verdigsel is. So is daar bv. die sg. 
Handelinge van Pilatus. Dit is nie eers 


`n vasstaande feit dat Pilatus `n skrifte- 
like verslag oor die verhoor van Jesus 
aan Rome gestuur het nie. Die kerk- 
vaders Justinus, die martelaar en 'Ter- 
tullianus skrywe beide oor hierdie han- 
delinge van Pilatus. So is daar ook nog 
`n sg. apokriewe briefwisseling tussen 
Jesus en koning Abgarus van Edessa. 
Eusebeius verwys daarna dat hy die 
briewe uit Siries vertaal het. Hierdie 
verdigsels van `n latere tyd is soos die 
brief van Mara Bar Sarapon aan Sy 
seun Sarapion waarin hy na Christus 
verwys, van geen historiese waarde nie. 
Tog word sporadies nog deur sekere 
kringe van hierdie soort literatuur ge- 
bruik gemaak om allerlei dinge oor 
Christus te beweer. Dit mag rustig van 
die hand gewys word as-fabels en mites. 





DIE KERKNAAM 
VOOR 1842 

Dit alles en nog meer word deur 
baie skrywers oor die naam van die 
kerk gewoonweg geignoreer. Hulle hou 
geen rekening met die feit van die 
naamsverandering van die kerk op 
$ November 1842 in Kaapstad nie. Die 
notule van die vergadering op die punt 
lui soos volg: 

,Tot de overweging der wetten over- 
gaande, werd Art. 14 aangenomen, 
met uitlating van ,Zoo wel als Sy- 
node”, en Hervormde! veranderd in 
Gereformeerde” ”. 

Die naam Ned. Gereformeerd vir 
die kerk in die Kaapkolonie was dus 
eers vanaf 1842 die amptelike vas- 
gestelde naam. 

Maar toe was die Voortrekkers al 
ses jaar weg uit die Kaap. Daarom lê 
dit voor die hand dat as hulle `n ge- 
meente stig in Potchefstroom op 
Maart 1842, agt maande voor die 
naamsverandering, dat die naam in 
ooreenstemming met die toe nog amp- 
telike naam in die Kaap Ned. Her- 
vormd sou wees, soos ook blyk uit die 
kollektelys gedateer 1 Nov. 1841 vir 
die oprigting van `n kerkgebou in Pot- 
chefstroom, nl. ,Waarde Broeders 
Landgenoten en mede Leemaaten der 
Hervormde Kerken . . .”. 

Feit is dat naas die amptelike naam 
Ned. Hervormd ook wel gebruik is Ned. 
Geref. of net Gereformeerd as nie 
amptelike name. 


Grepe uil die (ewe en Werk van Meester Johannes van Luipen 
voor Sy koms ne die Iuid-Afrikaanse Republiek 


In die ,Gedenkblad”', uitgegee tydens 
die viering van die 120-jarige bestaan 
van die Kafferskraal 91$ Laerskool, 
digby Marikana, in Maart 1970,vertel 
mej. Rensina van Luipen, die enigste 
oorlewende kind van die Van Luipen- 
egpaar, op onderhoudende wyse van 
hul driejarige verblyf op Kafferskraal. 
Op my rus die aangename taak om die 
een en ander te vertel van die Neder- 
dandse tydperk in die lewe en werk 
van meester Johannes van Luipen wat 
vanaf 1909 `n belangrike bydrae tot die 
onderwys en opvoeding van Afrikaner- 
kinders van hierdie omgewing gelewer 


H.M. Rex 


het terwyl hy in die tyd van die Zuid- 
Afrikaansche Republiek in die Kruger- 
dorpse distrik, en na die oorlog in die 
omgewing van Bronkhorstspruit skool- 
gehou het, 

`n Boekdeel kan gevul word oor die 
interessante familie-agtergrond van die 
eertydse skoolhoof van die Kafferskraal- 
se Skool. Vir ons doeleindes wil ek egter 
net verwys na die ouers van Johannes 
van Luipen. Sy vader ,na wie hy ver- 
noem is, is omstreeks 1828 in Maas- 
sluis, Nederland gebore, waar hy in 
1883 ook oorlede is. Hy was `n bou- 
kontrakteur van beroep. Hy was getroud 
met Cornelia de Wyzer, wat Ongeveer 
die jaar 1829 in Maassluis uit `n baie 
gesiene familie gebore is. Sy is op 11 
Mei 1884 in Rotterdam oorlede. 

Net soos in die geval van sy Ouers, 
is Johannes van Luipen ook in Maas- 
sluis gebore en wel op 31 Mei 1863. 
Afgesien van `n paar jaar voor, teen 
die einde van die Tweede Vryheidsoor- 
log en direk daarna, toe hy agtereen- 
volgens klerklike werk in die Dept. van 
Onderwys in die Zuid-Afrikaanse Re- 
publiek verrig het, lid was van die 
,Speciale Politie” van die Republiek en 
uiteindelik `n handelaar in Pretoria en 
`n klerk van die firma Dely & De Kock 
van dieselfde stad, was Johannes van 
Luipen vir die grootste gedeelte van sy 
werksame lewe verbonde aan die onder- 
wysberoep, aanvanklik in Nederland, en 
daarna vanaf 1897 tot 1926 in die Zuid- 
Afrikaanse Republiek en in Transvaal. 
Onderwysloopbaan. 

Nadat hy sy jeug- en skooljare in 
Maassluis, sy geboortedorp, deurge- 
bring het, het hy in Augustus 1881 die 





Johannes van Luipen en sy eggenote 


sAkte van Bekwaamheid als Onder- 
wyzer”, uitgereik deur `n ,Commissie 
van Examen in die Provincie Zuid- 
Holland”, verwerf. In die daaropvol- 
gende tien jaar het hy sy studie deel- 
tyds voortgesit totdat hy in Augustus 
1891 die ,Akte van Bekwaamheid als 
Hoofdonderwyzer”, uitgereik deur `n 
“Commissie van Examen” in Amster- 
dam, verwerf het. Hy was vir `n hele 
aantal jare as onderwyser verbonde aan 
die personeel van die Skool van die 
Neerbosch Weesinrigting waar hy vir 
verskillende klasse onderrig gegee het. 
Vanaf 1 Maart 1891 tot 15 Januarie 
1892 was hy vervolgens werksaam aan 
die ,,Christelike School voor Lager en 
Uitgebreid Lager Onderwys” in Am- 
sterdam, waar hy verantwoordelik was 
vir die middelste klasse. Deur die ver- 
werving in Augustus 1891 van die 
Akte van Bekwaamheid als Hoofd- 
onderwyzer”, is hy in staat gestel om 
hoof van `n skool te word. Voordat hy 
die hoofskap van `n skool in Heyningen 
aanvaar het, het hy in Februarie 1892 
onderwys gegee in die Nederduitsch 
Hervormde Diaconieschool in Amster- 
dam. 


Die laaste vyf jaar van sy verblyf in 
Nederland is in beslag geneem as 
“Hoof der Byzondere School” te Hey- 
ningen (ook geskrywe Heiningen) in die 


gemeente Fynaart. Die skool het 
onder die skoolopsiener van Breda ge- 
ressorteer. Die skool het ook bekend ge- 
staan as ,De School voor Christelyk 
Nationaal Onderwys, Heiningen”. Ter- 
wyl hy vanaf Maart 1892 tot Desember 
1896 aan die skool verbonde was, het 
hy en sy gesin in Fynaart gewoon. Met 
sy vertrek vandaar na die Zuid-Afri- 
kaansche Republiek, het die Burgemees- 
ter getuig dat hy tydens sy verblyf in 
die gemeente Fynaart vanaf 1 Maart 
1892 `n goeie en onbesproke sedelike 
lewe gelei het. 

Terwyl Johannes van Luipen hoof 
van die C.N.O.-skool in Heyningen 
was, is daar vanaf 1 Junie 1894 `n 
aanvang gemaak met die opleiding van 
onderwysers in Heyningen, destyds al- 
gemeen bekend as die ,,Christelyke 
Normaallessen te Heyningen”. Vanaf 
die totstandkoming van die opleiding, 
in Junie 1894, tot in Maart 1897, was 
Johannes van |uipen een van die on- 
derwysers of dosente en bestuurders 
van die ,,Normaallessen”. In daardie 
jare het hy na die beste van sy kragte 
én vermoëns onderrig aan die studente 
gegee, onder andere in Rekenkunde, 
Sang - hy kon pragtig sing en was an- 
dersins ook baie musikaal - Perspektief- 


Blaai om 

JOHANNES VAN LUIPEN 


Vervolg van vorige bladsy 


tekene, Natuurgeskiedenis en die Neder- 
landse Taal. Blykens `n getuigskrif wat 
die Direkteur van die ,,Normaallessen” 
in Maart 1897 uitgereik het, het die heer 
Johannes van Luipen hom veral met 'n 
besondere voorliefde en suksus op die 
onderrig van die Nederlandse Taal toe- 
gespits. 


Uit getuigskrifte wat aan die heer 
Johannes van Luipen voor sy vertrek 
uit Nederland in 1897 uitgereik is, 
blyk dit dat predikante, voorsitters van 
skoolkommissies, skoolhoofde en burge- 
meesters die volgende kenmerke van 
Johannes van Luipen as onderwyser be- 
klemtoon het: Daar is verwysings na 
sy ywer en getrouheid; hy het hom on- 
derskei deur geskiktheid en vriendelike 
leiding; hy is `n goeie onderwyser; hy 
weet om orde en tug te handhaaf; hy 
besit die geskiktheid om die leerlinge 
op aangename wyse die nodige kundig- 
hede by te bring; sy troue werksaamheid 
word geloof; hy besit tak in sy omgang 
met kinders; as hoof van die ,,School 
voor Christelyk Nationaal Onderwys” 
het hy hom soos `n ware Christen ge- 
dra; hy was volkome bereken (opge- 
wasse) vir sy taak tot opleiding in alle 
maatskaplike kundighede by die laer 
onderwys; daar is lof vir sy onberispe- 
like gedrag, sy praktiese geskiktheid, 
sy diensywer, sy ywer en getrouheid 
waarmee hy die Christelike onderwys 
gedien het; hy word geloof as iemand 
van goeie sedelike gedrag en genoem 
`n goeie onderwyser ,.die in alles toont 
het Christelyk onderwys uit beginsel 
te dienen”. By geleentheid van sy ont- 
slag as skoolhoof voor sy verhuising 
na die Zuid-Afrikaansche Republiek in 
1897 is ten slotte die volgende van sy 
laaste tydperk as onderwyser in Neder- 
land getuig: ,Het Bestuur van de 
Christelyke School te Heiningen, ge- 
meente Fynaart ontslaat by dezen den 
heer Johannes van Luipen op de meest 
vereerende wyze op diens verzoek als 
Hoofdonderwyzer. Het doet dit met 
dank voor den vyver en getrouheid 
waarmede deze Heer het Christelyk 
onderws heeft gediend, en de dingen 
van Gods Koninkryk naar vermogen 
door de school heeft bevorderd”. Hier- 
die getuigskrif is in Heiningen op 16 
April 1897 uitgereik. 


Die vertrek vanuit Nederland van die 
deeglik-opgeleide, ervare en toegewyde 
onderwyser in geselskap van sy egge- 
note, Minke van Luipen, gebore Pyp- 
stra, en twee klein kinders, die twee- 
jarige Johan Sicco van luipen (wat 
later ook onderwyser sou word) en 

Rense Cornelis van Luipen, gebore 18 
November 1896, het terselfdertyd die 
Nederlandse tydperk en onderwysloop- 
baan van Johannes van Luipen afge- 
sluit. Deur opleiding en ervaring was 
hy uitmuntend toegerus om `ʼn voOor- 
treflike bydrae te lewer in die onder- 
wys en opvoeding van duisende Afri- 
kanerkinders in die Krugerdorpse, 
Pretoriase en Rustenburgse distrikte. 
Vir die Kafferskraalse Skool behoort dit 
in elke opsig `n bron van trots te wees 
dat Johannes van Luipen vanaf 1909 
tot 1912 hoof van dié historiese plaas- 
skool was. Dit ly geen twyfel dat 
meester Van Luipen diep spore of Kaf- 
ferskraal en Roodekopjes, en elders in 
Transvaal, getrap het. 


Lees ook bladsy 29 





Foto van wyle ouderling Fritz van De- 
venter — Berig in Hervormer van Maart 
1970, bladsy 18 





Dit lyk vir ons of die heersers van 
die Kremlin meen, dat deur infiltrasie, 
sedebederf, verdowingsmiddels, verraad 
en veral deur die ondermyning van die 
ware geloof, die Westerse volke binne- 
kort soos ryp - en veral soos verrotte - 
vrugte in hulle skoot sal val, en dat die 
Westerse nasies deur gebrek aan geeste- 
like krag nie in staat sal wees om af- 
doende weerstand te bied nie. 

— De Lanoy Meyer 





Blindederm- 
ontsteking 


DIE DR. MULLERS- 
BLINDEDERMMIDDEL 


TYDENS die afgelope kwarteeu het 
die Dr. Mullers - Blindedermmiddel 
vrywel honderde lewens gered. Dit 
het duisende lyers in staat gestel 
om die doktersmes vry te spring. 
Hierdie middel het dit moontlik ge- 
maak dat blindedermlyers deesdae 
'n deskundige behandeling kan on- 
dergaan teen geringe koste. 


KENTEKENS 


@ Pyn in die regtersy 
@ Aangepakte tong 


@ 'n Temperatuur 
(koors) tussen 100 
en 102 grade 


@ Hardwording van 
die maagwande 

Die Dr. Mullers- 

Blindedermmiddel 





is verkrygbaar by aptekers teen 70c 
per bottel of posvry van . .. 


NORWOOD COAKER 
POSBUS 89 LADYBRAND 





| VROUERUBRIEK | 


Van alkante kom daar vandag klagtes 
oor die jeug. As mens luister na onder- 
wysers, predikante, sosiale werkers en 
die verslae lees van die kinder- en jeug- 
howe, dan moet mens erken dat daar 
@rens iets verkeerd geloop het met die 
opvoeding van die kind. As ek uit eie 
ervaring as sielkundige wat daagliks met 
die probleme van ouers en kinders te 
doen het, die oorsaak van hierdie ver- 
val probeer vasstel, dan wil dit voorkom 
of daar `n breuk gekom het in die ver- 
houding van ouer-en-kind, wat een van 
die groot oorsake is waaraan ons hier- 
die gedrag van die jeug kan toeskryf. 
Ek het nog baie min gedragsprobleme 
aangetref by kinders wat kom uit ʼn 
huis waar die gesinsverhouding reg is. 
Ons tref kortliks `n vergelyking van wat 
hierdie verhouding behoort te wees, en 
wat die werklike verhouding vandag in 
baie huise is. 


M.J. v.d. Westhuizen 


Die Christen sien in die huisgesin 
die goddelike beginsel van drie-eenheid: 
vader, moeder en kind vorm `n eenheid 
waarin die goddelike samestelling moet 
bestaan. God is vir ons die strenge 
Heerser vir wie ons sidder en beef van 
vrees weens sy strenge oordele en straf- 
gerig. In die Seun sien ons die simbool 
van die hoogste liefde wat uit liefde sy 
lewe vir ons afgelê het, terwyl die Hei- 
lige Gees `n openbaring is van die wese 
van God. So moet die vader staan as 
die heerser in sy huis wat wette stel en 
wat strafgerig hou as daardie wette nie 
nagekom word nie. Moeder weer, is 
die liefdesfiguur wat alles gee wat sy 
het vir haar huis en deur wie die kind 
kom na die vader; waar die vader re- 
geer, daar dien sy. Hierdie gees van die 
huis bestraal dan die kind en in die kind 
word die wese van die gesin geopen- 
baar. Die vader moet wees Koning, 
Priester en Profeet in sy huis. As ko- 
ning regeer hy; as priester vermaan hy; 
as profeet bestraf hy. Vader moet dus 
SOOS `n koning ge-eer, SOOS `n priester 
gerespekteer en soos `n profeet gevrees 
word. Moeder moet liefde gee en moet 
soos Christus self gelief word deur al- 
mal wat van haar liefde ontvang, d.w.s. 
deur haar man en kinders. 

Die kind wat in so `n huis opgroei 
ontwikkel die gevoel van sekuriteit. 
Hier in sy huis is hy veilig want die 
,koning” is sterk en sal hom beskerm. 


OUER-KIND VERHOUDING 


Hier in sy huis is hy versorg want moe- 
der het en gee alles wat hy nodig het. 
Die huis is vir hom `n veilige hawe, 





`n plek van rus en vrede, maar die kind 
leer in so `n huis ook van kleinsaf dat 
daar wette is en outoriteit wat gehoor- 
saam moet word en wat vir jou straf 
op die hals haal as jy daarmee bots, 
m.a.w. die kind leer van jongsaf die be- 
grip van orde en tug, van wet en dis- 
sipline. So `n kind sal dan nie sy veilig- 
heid soek buite sy huis, en probeer om 
sy behoeftes elders te bevredig nie; sal 
hom onderwerp aan kerklike tug en sal 
die gereg respekteer en eerbiedig, m.a.w. 
daardie kind se gedrag sal nie anti-sosi- 
aal wees nie, maar hy sal hom gedra 
soos wat alle instansies dit van hom 
verwag. 


Maar nou, watter jammerlike gedaan- 
te verwisseling het die gesinsverhouding 
in in baie gevalle ondergaan nie! Vader 
en moeder beantwoord nie meer aan 
hulle hoë roeping nie. Dikwels slaan 
die ,,koning” `n jammerlike figuur as 
hy slinger-slinger die huis ingestrompel 
kom en as die ,,priester” wat moet ver- 
maan dan begin skel en swets, kry die 
kind `n skok wat sy hele sekuriteits 
gevoel te pletter laat val. En hoe kan 
SO `n profeet” nou bestraf as hy self 
strafwaardig is? Hoe dikwels is die 
moeder se dienende liefde net op haar- 
self toegespits sodat sy geen liefde oor 
het om te gee aan man en kind nie! In 
plaas van te gee probeer sy om soveel 
as moontlik te kry uit die lewe. Vir 
baie vrouens het die man niks meer ge- 
word nie as `n arbeider wat moet 
swoeg om vir haar die middele te voor- 
sien om haar lewe te geniet met alles 
wat die lewe het om te bied. Vir haar 
het die kind geword `n vloek van die 
huwelikslewe. Tevergeefs soek die kind 
by haar die liefde waarna hy so smag. 
Weg is nou vir die kind die twee groot 
faktore waarvan sy lewe afhang, veilig- 
heid en liefde. Hierdie kind word uit- 
huisig, vind veiligheid in die groep op 
straat en vind liefde by sy maats. Hy 


word nou één van `n groep wat bestaan 
uit verlate siele, kinders wat outoriteit 
cn gesag verag omdat hulle deur daar- 
die gesag is die steek gelaat is; kinders 
wat soek na bevrediging wat hulle in 
hul huis nie kon vind nie. En nou sy 
gedrag. Hy neem die gedrag aan van 
sy groep. Die groep se gedrag word be- 
paal deur die belhamels, wat gewoonlik 
die rofste karakters is. Die kind is nou 
anti-sosiaal. Hoe anders kon sy uitkyk 
en lewe gewees het, as sy huislike lewe 
reg was! As vader en moeder net maar 
wou besef die verantwoordelikheid van 
hul roeping en die betekenis van hul 
pligsversaking in die lewe van hulle 
kind en vir die maatskappy. 


Een van Ons groot opvoedkundiges 
het onlangs `n raak gesegde gebesig toe 
hy gesê het: ,Ducktail children come 
from cocktail parents”. 


Sover dan wat die onverskillige ouer 
betref. Ons vind dan ook twee ander 
uiterstes in die ouer-kind verhouding 
wat die kind se gedrag in `n verkeerde 
rigting laat ontwikkel, nl. die oorstrenge 
Ouer en die oorliefdevolle ouer. In die 
eersgenoemde geval is die tug so streng 
en hard dat die kind geen erkenning 
geniet nie, sy hele persoonlikheid word 
doodgesmoor, so erg soms dat die kind 
begin voel dat daar vir hom geen le- 
wensruimte binne die huisgesin is nie, 
en hy breek dan uit so gou as hy kan. 
Soos `n Amerikaanse opvoedkundige dit 
gestel het aan ʼn ouervergadering: If 
your children turn out to be bad eggs, 
it is because you sat on them too long”. 

Aan die anderkant het ons die ouer 
wat oorloop van liefde en beskerming. 
Die kind word so vertroetel en so oor- 
beskerm dat hy as't ware aan die moeder 
vasgebind word. Dit gaan soms baie 
moeiliker om die moeder, as om die 
kind te speen. Die kind wil `n selstan- 
dige wese word, wat op sy eie dinge 
doen, wat self dink en self besluit, al is 
dit ook `n verkeerde besluit. Hy sal nie 
lank tevrede wees dat moeder vir hom 
dink en doen nie. Hy haat naderhand 
daardie goedbedoelde attensies en dien- 
sies van die moeder. Hy breek weg na 
`n rowwer lewe daar buite, hy kom in 
opstand teen vader en moeder. Sulke 
ouers kla dan dikwels hulle kan dit nie 
begryp nie, hulle doen tog vir die kind 
alles in hul vermoë. Dis juis die fout, 
hulle doen vir hom te veel. Dit kortliks 
toon hoe `n moeilike taak die opvoeding 
werklik is en hoe moeilik dit is om die 
regte verhouding tussen ouer en kind te 
skep. Bid dan, liewe ouer, dat die Groot 
Op vir u sal lei in `n moeilike 
taak. 

Die vlug na Egipte. 2: 13-15 

PERS 

En toe hulle teruggegaan het, ver- 
skyn daar `n engel van die Here in `n 
droom aan fosef en sê: ,Staan op, 
neem die Kindjie en sy moeder en vlug 
na Egipte, en bly daar totdat ek jou 
sê; want Herodes gaan die Kindjie soek 
om Hom dood te maak. 

Hierdie vers staan in skerpe teen- 
stelling met vers 11. Die huldiging 
deur die wyse manne word gevolg deur 
die vlug uit die vaderland. Hy wat pas 
tevore op koninklike wyse vereer was, 
se lewe word nou bedreig. 

Uit die gegewens wat die evangelis 
tot hiertoe i.v.m. die geboorte verstrek 
het, sou ons nie kon uitmaak waarom 
Jesus in Bethlehem gebore is nie. An- 
ders as Lukas maak Mattheus nie mel- 
ding van die feit dat Josef en Maria 
se tuisdorp Nasaret was nie en vermeld 
ook nie die sensusopname as rede waar- 
om hulle hulle tydens die geboorte in 
Bethlehem bevind het nie. Deur egter 
te sê dat hulle teruggegaan het, gee 
die evangelis die indruk dat hy veron- 
derstel dat die sensus en Nasaret as 
tuisdorp algemeen bekend is. 

Weereens soos in 1:20 verskyn die 
engel van die Here in `n droom aan 
Josef. Die engel praat in die eerste 
persoon asof dit God self is wat Josef 
aanspreek. Hierdeur word die outoriteit 
en die gesag beklemtoon waarmee Josef 
aangespreek word, en wat die opdrag 
wat aan hom gegee word maak tot `n 
bevel wat nie weerspreek of verontag- 
saam kan word nie. Dit was trouens 
ook vaste gebruik in daardie tye, dat ʼn 
boodskapper in die eerste persoon, 
m.a.w. in die presiese woorde van sy 
opdraggewer, sy boodskap moes oordra. 
Hierdeur is voorkom dat `n boodskap- 
per die gevaar sou loop om deur ʼn eie 
woordgebruik `n verdraaide boodskap 
te bring. Selfs een sleutelwoord wat 
weggelaat sou word of een woord wat 
toegevoeg sou word kon die inhoud 
van `n boodskap of opdrag ingrypend 
of totaal verander. 

Dit is noodsaaklik dat ons op die 
belangrikheid hiervan sal let ook in 
die lewe en werk van die kerk van 
Christus sowel as in die lewe van elke 
afsonderlike gelowige. God spreek in 
Sy Woord geen onduidelike taal nie en 
die Evangelie van Jesus Christus in on- 
verdraaid aan ons overgelewer. Elke 
woord van die Skrif is met gesag ge- 
spreek en vereis ozvoorwaardelike ge- 
hoorsaamheid van ons kant. Ont moet 
egter eers goed en noukeurig Juister en 
nadat ons dit gedoen het die opdrag 
uitvoer deur in gehoorsaamheid aan die 


Die Hervormer, Mei 1970, bladsy 22 


MATTHEUS 


Woord van God te lewe en self draers 
van hierdie boodskap te wees, want ons 
is almal boodskappers van God in die 
wêreld. 

As rede vir hierdie opdrag aan Josef 
word genoem die voorneme van Hero- 
des om die Kindjie om die lewe te 
bring. Die gebeure wat in Openb. 12 be- 
skrywe word aangaande die vrou en 
haar Kind wie se lewe deur die draak 
bedreig is, het ongetwyfeld betrekking 


Ds. G.M.M. Pelser 


op hierdie gebeure. Daaruit word vir 
ons duidelik dat die optrede van Hero- 
des nie maar slegs `n toevallige gebeure 
is wat gegrond is op `n persoonlike 
besluit nie. Herodes is in sy persoon 
en in sy optrede ʼn verteenwoordiger 
van die duiwel self en sy helse mag wat 
ingespan word teen die Kind Jesus, 
omdat die duiwel baie goed weet wat 
die geboorte van hierdie Kind vir hom 
inhou. So tree Christus as pasgebore 
Kind reeds toe tot `n geweldige stryd. 
Dit wil hier voorkom asof die duiwel 
die inisiatief neem om die stryd aan te 
knoop, maar ons weet dat God die 
duiwel eerste die stryd aangesê het. 
Die tydperk wat nou betree word in 
hierdie stryd is die laaste fase daarvan, 
want die oorwinning oor die duiwel is 
op hande. Vanaf hierdie oomblik sal 
hierdie stryd in die brandpunt van die 
evangelie staan totdat die hoogtepunt 
daarvan bereik word in die Kruisge- 
beure en op die Paasmêre. Op die 
Paasmêre is die beslissende oorwinning 
behaal en is die mag van die duiwel 
gebreek. `n Oorwinning is vir hom 
hierna nie meer moontlik nie, al sou 
hy alles wat hy oor mag hê in die 
stryd werp. 


2:14 

Hy het toe opgestaan, die Kindjie 
en sy moeder in die nag geneem en na 
Egipte vertrek. 

Josef gehoorsaam die opdrag sonder 
enige teëstribbeling omdat hy Godvre- 
send was en geweet het van wie die 
opdrag kom. Waarom hulle in die nag 
met die reis begin het, weet ons nie. 
Daar kan verskeie redes voor bestaan. 
In die eerste plek kan hiermee juis die 
onmiddellike uitvoering van die opdrag 
beklemtoon word, m.a.w. Josef het nie 
`n oomblik getalm nie, maar in die- 
selfde nag waarin die engel verskyn het 
reeds met die reis begin. In vers 13 is 


nie gesê dat hulle reeds in Nasaret 
aangekom het nie. Die engel kon ver- 
skyn het toe hulle nog in Bethlehem 
gereedgemaak het vir die terugreis of 
toe hulle nog op pad was na Nasaret. 
Dit het Josef instaat gestel om vinnig 
met die vlug na Egipte te begin. 

In die tweede plek het `n reis in die 
nag die voordeel ingehou dat hulle on- 
gemerk `n hele ent kon vorder sonder 
dat hulle reis in hierdie vreemde rig- 
ting verdag sou voorkom en Herodes op 
hulle spoor sou bring. T.o.v. `n reis in 
die nag het daar egter in daardie dae 
ook die gevaar bestaan om deur rowers 
of ander misdadigers oorval te word. 
Tosef moet dit besef het, maar moes die 
risiko loop vanweë die dringendheid 
van die saak. 

Alhoewel `n mens dit nie met alle 
stelligheid kan beweer nie, skemer in 
hierdie nagtelike reis tog iets deur van 
die omstandighede waarin hierdie gesin 
en in die besonder die Kind verkeer 
het. Die mag van die duisternis soek 
sy lewe en daarom word Hy nie rus 
gegun tot die dag aanbreek nie. In 
dieselfde nag, so gou as moontlik, moet 
Hy vlug. Ons kan nie anders as om in 
hierdie verband ook te dink aan die 
nag van verraad en hoe die evangelis 
Johannes, nadat Judas die stukkie brood 
geneem en uitgegaan het, daaraan toe- 
voeg: En dit was nag. Joh. 13:30. 


2 

En Hy was daar tot die dood van 
Herodes, sodat die woord vervul Sou 
word wat die Here gespreek het deur 
die profeet: Uit Egipte het Ek my 
Seun geroep. 

Die vlug na Egipte is vir die evange- 
lis nie so belangrik as die tyd wat hulle 
verblyf daar geduur het nie. Die dood 
van Herodes het die beëindiging van 
die ballingskap vir hulle beteken. Hoe- 
lank hierdie verblyf geduur het word 
nie gesê nie. Daar is oorleweringe wat 
dit stel op twee jaar en ander op drie 
en `n half jaar. Herodes het gesterf 
voor die paasfees in die jaar 4 n.C. en 
dit verleen meer waarde aan `n skatting 
van `n verblyf van ongeveer 2 jaar. 

Waarom na Egipte gevlug moes word 
word aanvanklik nie gesê nie. Dit is 
egter duidelik dat dit nie hierin gaan 
om die eerste die beste toevlugsoord nie. 
In vers 15 gee die evangelis egter die 
rede aan wanneer hy aanhaal uit Ho- 
sea 11:1. Hiermee wil hy aantoon dat 
Egipte as toevlugsoord nie toevallig ter 
sprake gekom het nie, maar in die 
raadsplan van God betrek is. In Hos. 
11.1 word gehandel oor die volk Israel 

Die Jongmens en Gesag 


Die opskrif boaan hierdie artikel lyk 
seker nie vir julle almal ewe inspire- 
rend nie. Trouens ek neem aan dat 
min van my jong lesers brand van lus 
om hierdie pennevrug te lees. Want 
deesdae praat ons nie meer graag oor 
gesag en wat dit alles vir ons beteken 
nie. Ons luister nie graag wanneer ie- 
mand daaroor praat nie. Gesag het een 
van die onderwerpe geword waaroor 
ons liewer maar swyg. Maar ek is opti- 
misties genoeg om aan te neem dat u 
tog hierdie woorde gaan lees, en daarom 
wil ek een en ander sê oor die gesags- 
verhoudings waarin ons staan, en wat 
ons houding hierteenoor behoort te 
wees. 

Ons het die stelling gemaak dat ons 
as moderne mense nie graag praat oor 
gesag nie. Die vraag is: Hoekom nie? 
Die antwoord hierop kan ons redelik 
maklik gee. Ons lewe in wat genoem 
word `n permissiewe maatskappy. Hier- 
die skynbaar baie geleerde woord wil 
eintlik niks anders sê nie, as dat die 
samelewing deesdae baie meer toelaat as 
in vroëere tye. Die taboe's het minder 
geword, die indiwidu het groter vryheid 
om te maak wat hy wil, wanneer hy wil, 
hoe hy wil as in die dae van weleer. 
Persoonlik is ek van mening dat hierin 
tog `n wins skuil, Hierdie moderne 
houding is nie net verwerplik nie, dit 
is nie net sleg nie, daar kan ook iets 
goeds voor gesê word. Dit het onder 
andere in elk geval die voordeel, dat 
ons deesdae baie meer openlik kan praat 
oor dinge wat etlike jare gelede as taboe 
gegeld het. En dit beskou ek as `n wins. 
Miskien is dit omdat ek ook maar 'n 
kind van my tyd is, maar ek kon nog 
nooit glo dat oormatige preutsheid `n 
goeie ding is nie. Nie dat ek daardeur 
wil beweer dat preutsheid verkeerd is 
nie, hoegenaamd nie, maar in `n oOor- 
maat kan dit aanleiding gee tot net so- 
veel kwaad as wanneer dit glad nie be- 
staan nie. 


Maar die maatskappy wat alles toelaat 
het tog aanleiding gegee tot meer kwaad 
as goed. En na aanleiding van ons tema 
wil ek net een van hierdie sake beklem- 
toon: Dit het daartoe aanleiding gegee 
dat die mens van ons dae heeltemal `n 
oorskatte waardering van sy eie vryheid 
gekry het. Die rede hiervoor is tog seker 
duidelik: Wanneer die maatskappy al 
minder die wenkbroue lig oor die op- 
trede van die indiwiduele mens, sal 
daardie mens al meer bewus word van 
die feit dat hy kan maak wat hy wil en 
dat niemand hom kan keer nie. Dit 
mond uit in 'n houding van: Ek is my 
eie baas en ek doen wat ek wil. Ek neem 


my eie besluite en ek rig my lewe in 
soos dit my behaag. 

Die resultaat hiervan sien ons in die 
samelewing van ons dae: Regdeur die 
wêreld, en ook hier by ons (al is dit nog 
nie in dieselfde mate nie) kom die men- 
se, en veral die jongmense in opstand 
teen elke vorm van gesag. Hulle voel 
dat dit hulle persoonlike vryheid te 
veel te na kom. Dit is ongelukkig so: 
In ons dae word die persoonlike vry- 
heid van die mens heeltemal oorbeklem- 
toon. Dit is ongelukkig en jammer 
want al is dit so dat die mens vry is 
(en hy is vry), is dit `n vryheid in ge- 
bondenheid. Dit wil maar net sê dat die 
mens wel vry is, maar dan binne be- 
paalde grense. En hierdie grense is be- 
langrik, geweldig belangrik. Want as 
hierdie grense die mate van ons vryheid 
bepaal, bepaal dit terselfdertyd die ka- 
rakter daarvan. Daarom wil ek graag 
'n paar gedagtes met. u wissel oor hier- 
die grense. Dit is die gesagsverhoudings 
waarin ons ons bevind. 


Die heel eerste gesagsverhouding wat 
na vore kom is die binne die kring van 
die eie huis. Daarmee bedoel ons na- 
tuurlik die verhouding tussen ouers en 
kinders. Solank as wat `n kind in die 
huis is, of onder die direkte sorg van 
sy ouers, staan hy onder hulle gesag. 
Dit wil natuurlik nie sê dat die ouers 
die baas van hulle kinders is nie (dit 
gebeur wel somtyds dat ouers wil hê 
dat hierdie wanverhouding tussen hulle 
en hulle kinders moet bestaan), maar 
dat die ouer in liefde en met begrip 
die kind sal lei en help om homself te 
vind en ook sy plek in die lewe vol te 
staan. En dit is alleenlik moontlik as die 
gesag in die hande van die ouer gesetel 
is. So moet dit ook wees. Daarom het 
die kind sy ouers en daarom word daar 
ook van hom gehoorsaamheid verwag 
en is hy gewoonlik ook bereid om ge- 
hoorsaamheid te gee. 


Dit is moontlik dat daar met die ge- 
sagsverhoudings in die huis iets kan 
skort - en sulke gevalle kom ongelukkig 
ook maar te algemeen voor; maar ek glo 
tog dat ons almal in meerdere of min- 
dere mate die gesag van ons Ouers er- 
ken. Maar nou gebeur dit dat ons ook 
buite die huis in sodanige verhoudings 
betrokke raak, en dit is net hier waar 
allerlei probleme na vore begin kom. 
Dit is net hier waar ons geneigd is om 
alle bindinge aan gesag van ons af te 
skud en te maak soos dit vir ons lekker 
is. Nou kan u begryp dat daar `n onein- 
dige aantal sulke verhoudings is. As ek 
dus sou probeer om almal te noem sal 


dit `n onbegonne taak wees. Maar ek 
gaan twee noem en behandel. 

Eerstens die gesag van die kerk. Ja, 
die kerk het ook gesag. Dit klink mis- 
kien vir u vreemd as ons praat van die 
gesag van die kerk, want u het tot dus- 
ver in u lewe so min daarvan gesien. 
Maar dit is nie omdat die kerk in sig- 
self sonder gesag is nie, maar omdat 
ons wat aan hom behoort sy gesag 
ondergrawe en ondermyn sodat daar 
uiteindelik baie min daarvan, indien iets 
daarvan, oorbly. Dit het tyd geword dat 
ons die gesag van die kerk in ons lewe 
weer hoër sal waardeer. 

Wat behels hierdie gesag? Dit kom 
daarop neer dat die kerk die opsig het 
oor al sy lede. Die woord opsig hou 
'n hele wêreld van betekenis in hom 
opgesluit. Maar dit is nie nodig om vol- 
ledig hierop in te gaan nie. Dit is vol- 
doende om te sê dat die kerk toevertrou 
is met die geestelike versorging van al- 
mal wat hom behoort. Nou ontstaan 
die vraag: Hoe verrig die kerk hierdie 
taak? Die antwoord hierop is eenvou- 
dig: Die kerk praat. Die kerk verkon- 
dig. Die kerk self is nie by magte om 
sy lidmate geestelik te versorg nie, 
maar die Woord van God is aan hom 
toevertrou, en dit is hierdie Woord wat 
in al die mens se geestelike behoeftes 
volmaak voorsien. Die taak van die 
kerk is om hierdie Woord, deur die 
kerklike verkondiging by die mense te 
bring, om sodoende die Woord die ge- 
leentheid te gee om aan daardie mense 
in hulle situasie iets te sê, wat vir hulle 
van wesenlike waarde kan wees. 

Hierdie taak kom die kerk na die 
beste van sy Vermoë. Hy verkondig 
aanhoudend. Maar dit is vanselfspre- 
kend dat sy verkondiging totaal nut- 
teloos is as die mense nie daarna luister 
nie. Diegene wat aangespreek word 
moet luister, en meer nog, hulle moet 


in die eerste plek daar wees sodat hulle 


kan luister. Gestel nou hulle is nie 
daar nie? Wat moet die kerk dan doen? 
Maar die hande vou en sê dat hy sy 
plig nakom en dat diegene wat nie wil 
kom nie, maar die wêreld moet ingaan 
cn dat hy sy hande in onskuld aan 
hulle was? 

Dit kan en mag die kerk nie doen 
nie. Hy het in opdrag van die Here 
van die kerk die sorg oor al sy mense 
ontvang. En hy moet hulle versorg, 
selfs as hulle nie versorg wil word nie. 
Daarom het die kerk die goddelike 
sanksie om na `n lidmaat te gaan en des- 


Blaai om 

DIE JONGMENS EN GESAG 


Van vorige bladsy 


noods deur middel van die afdwinging 
van sy gesag, sy aandag te vestig op sy 
verpligting in en aan die kerk. Daar is 
in die kerk voorsiening gemaak vir selfs 
die uiterste vorms van gesagsuitoefe- 
ning, sodat `n persoon se lidmaatskap 
selfs opgehef kan word, sodat hy selfs 
uitgeban kan word uit die gemeenskap 
van die gelowiges. Maar wie van ons 
weet eers dat daar so iets as `n Formu- 
lier van die Ban in die kerkboek staan? 
Hoeveel van ons weet van So iets as 
kerklike sensuur? In die meeste van die 
gevalle is hierdie dinge vir ons maar 
net woorde. Ons hoor nie meer dat ie- 
mand onder sensuur geplaas word nie, 
die ban word hoegenaamd nie meer 
gebruik nie en selfs die persoonlike 
vermaning en teregwysing dra nie meer 
die gewig wat dit behoort te dra nie. 
Hoekom nie? Omdat die lidmate nie 
meer onder die gesag van die kerk wil 
staan nie. Die gevolg hiervan is dat die 
kerk skynbaar alle gesag verloor het. 
Dit help nie meer om iemand onder die 
kerklike tug te plaas nie (en ons moet 
altyd onthou dat die tug ten doel het 
om die betrokke lidmaat weer onder die 
prediking van die Woord tuis te bring) 
want hy steur hom net nie meer daar- 
aan nie. In sovele gevalle help dit ook 
nie meer vir `n kerklike ampsdraer om 
`n persoonlike vermaning teenoor `n 
lidmaat uit te spreek nie, want die lid- 
maat steur hom doodeenvoudig nie 
daaraan nie, én neem `n houding in 
van: Wat traak dit jou wat ek doen, 
ek is my eie baas. Die algemene houding 
ten opsigte van die kerk het inderdaad 
een geword van: Ons lol nie met die 
kerk nie, maar dan moet die kerk ook 
nie met ons lol nie. 


Ons het egter reeds gesien dat die 
kerk sy gesag van die Woord van God 
verkry. Indien dit dan so is dat die 
mense die gesag van die kerk nie meer 
respekteer nie, kan dit net as gevolg van 
een rede wees: Hulle het ook geen res- 
pek meer vir die Woord van God nie, 
hulle aanvaar nie meer die gesag van die 
goddelike spreke nie. Want in laaste 
instansie is dit die bron van alle gesag - 
ook die gesag van die kerk. 


Die Woord kom na ons met die alles- 
oortreffende eis: Sê sê die Here. Dit 
stel ons voor `n absolute eis van ge- 
hoorsaambheid aan die goddelike wet en 
wil. Indien ons hierdie gesag in ons 
lewe aanvaar sal ons die gesag van die 
kerk ook erken, want die kerk is die 
draer van hierdie Woord. Word die kerk 
se gesag egter verwerp, is dit vanself- 
sprekend dat die gesag van die Woord 
terselfdertyd tersyde gestel word. 

By `n latere geleentheid gaan ons 
voort met hierdie gesprek. 
Nuuskolom. 

Ons plaas hierdie maand `n brief wat 
ons van die N.H.J.V. Alberton-Wes 
ontvang het en wat vir homself spreek. 
Ons wens hierdie Jeugvereniging geluk 
met hulle inisiatief en verneem graag 
later hoe hierdie kontak vorder. 


Seënwense. 
G.C. Velthuysen. 


Geagte ds. Veldhuizen, 


Dit is vir my aangenaam om u een 
en ander te laat weet in verband met 
ons werksaamhede hier te Alberton- 
Wes. 

Mnr. Verwaard, een van ons gemeen- 
telede, het gedurende Oktober 1969 `n 
besoek aan Holland gebring. Ons het die 
inisiatief geneem om `n boodskap saam 
met hom te stuur aan die jeugvereniging 
“Immanuel” van die Hervormde ge- 
meete te Sliedrecht. Hulle het dit met 
groot entoesiasme ontvang en het reeds 
`n antwoord daarop, saam met mnr. 
Verwaard teruggestuur. Dit lui soos 
volg: 


Hartelijk dank voor de groet die 
wij van u mochten ontvangen. Wij 
stemmen van harte in met de op- 
wekkende woorden die u aan ons 
hebt geschreven. Wij hopen door 
een regelmatig kontakt het weder- 
zijds begrip te vergroten. Het is 
een bijZonder voorrecht om als ge- 
loofsgenoten in CHRISTUS kon- 
takt met elkaar te hebben. Wij vin- 
den het initiatief, dat u genomen 
hebt om kontakt te zoeken met een 
jeugdvereniging in Nederland, bij- 
zonder fijn en hopen, dat het een 
langdurende gedachtenwisseling 
mag worden, om op deze manier 
elkaar, vooral in het geloof te leren 
kennen. Wij hopen, dat God deze 
korrespondentie met Zijn zegen wil 
bekronen. Hierbij sturen wij u, ter 
kennismaking, een foto van de le- 
den van Onze vereniging. 

Een hartelijke groet en GODS 
zegen wordt u toegewenst door de 
Jeugdvereniging ,Immanuël”. 


Deur middel van vertellings deur 
mnr. Verwaard, beide in Holland en 
hier, het ons twee jeugverenigings reeds 
veel van mekaar se werksaamhede te 
hore gekom. Op `n onlangse vergade- 
ring het ons besluit om deur middel 
van bandopnames gedagtes met mekaar 
te wissel. 


In `n uitgawe van hulle Kerkblad, 
waarvan mnr. Verwaard vir ons `n ek- 
semplaar saamgebring het, het daar 
reeds `n berig van ons vriendskapsbande 
met mekaar verskyn. 

Ons hoop dat hierdie kontak met ons 
geloofsgenote in Christus nog veel vrug 
sal afwerp. 


Met vriendelike Jeuggroete, 
(mev.) Lenie van Zyl. 
nms. Bestuur 


Ned. Herv. Jeugvereniging, 
Alberton-Wes. 





DIE VLUG NA EGYPTE 
van bladsy 23 


wat God uit Egipte gelei het toe hy nog 
'n kind was, m.a.w. in sy kinderskoene 
as volk gestaan het. Toe het God hier- 
die volk, wat Hy ook sy seun genoem 
het, uit Egipte geroep. 

Die evangelis maak nou hierdie pro- 
(etiese woord uit Hos. 11.1 ook op 
Jesus Christus van toepassing en dui 
daarmee aan dat die terugkoms van die 
Kind Jesus uit Egipte die eintlike ver- 
lossingsgebeure is waarna Hos. 11.1 
heenwys en wat God in die geskiedenis 
van die mensheid en ten behoewe van 
Sy volk, d.i. Sy kerk, laat plaasvind 
het. Soos God met die verlossing uit 
Egipte Sy volk van die ou verbond tot 
stand gebring het, so skep Hy nou 'n 
nuwe volk deur Sy Seun uit Egipte te 
roep vir verlossingswerk wat Hy moes 
verrig. Dit is `n nuwe begin. God het 
eenmaal met Sy volk in Egipte begin, 
maar hierdie volk wou nie luister nie 
en wou die volk van God nie wees nie. 
Nou begin hy weer in Egipte, en hier- 
die keer finaal, om vir Hom ` n volk as 
Sy eiendom te verlos tot werklikheid. 





Geweld in die kerk. 


Wat ons teenswoordig in die kerke 
nodig het, is geweld. Geweld nie teen- 
oor mekaar nie, maar geweld teen dood 
en hel, teen die verhardheid van die 
harte van ander mense, en teen die sla- 
perigheid van ons eie harte. 


— CH. Spurgeon. 


DIÉ KINDERS SE HERVORMER 


DIE HEMELVAART VAN JESUS. 


Onthou julle outjies nog die negende 
plaag wat oor die Egiptenare gekom 
het? Ja, dis reg! Dit was van drie dae 
duisternis. Vandag weet ons dat daardie 
drie dae duisternis eintlik `n voorspel- 
ling was van die drie dae wat Jesus in 
die graf sou wees — die donkerste dae 
en die grootste duisternis wat die wê- 
reld nog ooit belewe het. 

Gedurende daardie drie dae wat Jesus 
in die graf was, het die ou Satan ge- 
jubel en gejuig. Hy het gedink dat hy 
nou vir Jesus oorwin het en dat die 
Seun van God dood was. Maar ons 
weet mos dat in Genesis 3: 15 al voor- 
spel was dat Jesus die ou Satan of 
Slang sou oorwin. Onthou julle nog 
die versie: ,En ek sal vyandskap stel 
tussen jou en die vrou, en tussen jou 
saad en haar saad. Hy (dit is Jesus) sal 
jou die kop vermorsel en jy sal hom in 
die hakskeen byt”. Toe Jesus op Paas- 
sondag uit die graf uit opgestaan het, 
is die ou Satan verpletter. Nooit weer 
sou hy die gelowige Christen in die 
graf kon hou nie. Net soos Jesus, sal 
almal wat in Jesus glo, eendag weer 
opstaan soos Jesus opgestaan het. 

N4 die opstanding het Jesus nog vir 
veertig dae op die aarde gewandel. Ver- 
skeie kere het Hy aan sy dissipels ver- 
skyn en hulle verstand geopen sodat 
hulle die Skrifte, die Woord van God, 
kon verstaan. Hy het vir hulle verdui- 
delik dat Hy die Messias was wat sou 
kom en dat Sy koninkryk nie op aarde 
SOU wees nie, maar in die hemel. Daar- 
om moes Jesus ook opvaar na Sy ko- 
ninkryk, sodat Hy vir ons daar kon 
gaan plek voorberei. 


In die Bybel word vir ons nie veel 
van die hemelvaart vertel nie. Ons 
weet net dat dit op die Olyfberg plaas- 
gevind het en dat daar nie baie mense 
teenwoordig was nie. Dit was net die elf 
dissipels, `n aantal vroue, Maria die 
moeder van Jesus en Jesus se broers. Ons 
lees ook dat Jesus besig was om hierdie 
groepie mense te seën toe Hy in die 
hemel opgeneem is. Dan lees ons ook 
dat daar twee manne in wit klere 
verskyn het, net nadat Jesus na die 
hemel opgevaar het. En hierdie twee 
engele het aan die groepie mense vertel 
dat Jesus eendag net so weer na die 
aarde sou terugkom soos wat Hy opge- 
vaar het. Dan sal Hy egter kom om Sy 
kinders te kom haal na die hemel waar 
Hy vir hulle gaan plek maak het. 

Op Donderdag 7 Mei vier ons die 
Hemelvaart van Jesus. Laat ons dan 


daaraan dink dat Jesus eendag weer 
sal kom om Sy kinders te kom haal. 
Oom Mike en Tannie "Tat. 


Gesang 144: 1 


Hemelvaart. 
Triomf, halleluja, triomf! 
Ja, tot in ewigheid triomf! 
O dag van alle dae! 
Halleluja, Halleluja! 
Ons staan nie meer by Golgota, 
maar roem Gods welbehae. 
Van die Olyfberg vaar die Heer 
omhoog met majesteit en eer, 
Ver bo die sonneluister, 
Om ons tot heil voor God te staan 
En daar sy vriende voor te gaan, 
wat hier nog stry in duister. 





Jesus se Verskynings 


Die verskyning van Jesus na Sy op- 
standing. 

Op die eerste dag van die week 
d.w.s. op die Sondag n4 die kruisiging 
het Jesus uit die graf opgestaan. Eers 
veertig dae nd sy opstanding het Hy na 
die hemel opgevaar. Gedurende hierdie 
veertig dae het Jesus nie soos voorheen 
elke dag saam met die dissipels gewan- 
del en hulle geleer nie. Hy het net by 
verskillende geleenthede aan hulle ver- 
skyn. In die Bybel lees ons slegs van elf 
verskynings gedurende die veertig dae. 
Voordat julle nou sou verder lees neem 
'n stukkie papier en skryf neer hoeveel 
van die verskynings n4 sy opstanding 
julle kan onthou. Kyk dan watter jy 
vergeet het of miskien nie van geweet 
het nie: — 


1. Jesus verskyn aan Maria Magda- 
lena op die opstandingsmêre in die 
tuin waar die graf was. (Joh. 20: 
11-18). 

2. Jesus verskyn aan die vroue wat na 
die graf gegaan het om sy liggaam 
te salf. (Matt. 28: 9,10.) 

3. Jesus verskyn aan Petrus alleen. 
(Luk. 24: 34) 

4. Jesus stap saam met die twee 
Emmausgangers en onderrig hulle 
in die Skrifte. (Luk. 24: 13-31) 

$. Jesus verskyn aan die tien dissipels 
Thomas was nie daar nie. (Joh. 
20: 19-25) 

6. Jesus verskyn aan die elf dissipels 
en praat spesiaal met die onge- 
lowige Thomas. (Joh. 20: 26-29) 


7. Jesus verskyn aan sewe van die 
dissipels terwyl hulle besig was om 
vis te vang. Hy praat spesiaal met 
Petrus en gee hom die drie op- 
dragte - ,Laat my lammers Wy”; 
Pas my skape op” en ,Laat my 
skape wei. (Joh. 21: 1-24) 

8. Jesus verskyn aan die elf dissipels 
op 'n berg in Galiléa. Hy gee 
aan hulle die opdrag: ,Gaan dan 
heen en maak dissipels van al die 
nasies . . . ” en ook die belofte 
sKyk, Ek is met julle al die dae tot 
aan die voleinding van die wêreld.” 
(Matt. 26: 16-20.) 

9. Jesus verskyn aan meer as 500 
broeders tegelyk volgens Paulus aan 
die Korinthiërs skryf in 1 Kor. 
15:6. 

10. Jesus het ook aan Jakobus verskyn, 
volgens Paulus. 1 Kor. 15: 7. 

11. Jesus se laaste verskyning aan die 
elf dissipels op die Olyfberg waar- 
vandaan Hy opgevaar het in die 
hemel. 





Volg die Leier 


Liewe Maats, 


Ek wonder hoeveel van julle ken die 
ou speletjie ,,Volg die leier!” 'Toe ons 
kinders was het ons dit dikwels gespeel. 
Een maat is die leier en hy of sy loop 
voor terwyl al die ander in `n ry agter- 
na kom. Die leier doen dan allerlei ver- 
skillende dinge b.v. hy spring in die lug, 
loop hande-vier-voet, swaai met sy 
arms, hardloop 'n entjie. ens. Die 
volgelinge moet dan almal presies die- 
selfde dinge doen. Dit lyk maar party- 
keer snaaks om ʼn hele ry kinders agter- 
mekaar te sien bollemakiesie slaan, 
handeklap of op die grond skryf of 
wat ook al. Hoe moeiliker of snaakser 
die leier se manewales is, hoe interes- 
santer word die speletjie. So kry elkeen 
dan ook een of ander tyd 'n beurt om 
leier te wees. Ek wonder of daar van 
die maats is wat dieselfde speletjie ken? 
Skryf bietjie vir ons watter speletjies vir 
julle die lekkerste is om te speel! 

`n Reisiger het eenmaal die verhaal 
vertel van sy ervaring in die sneeu- 
bedekte Rotsgebergtes. Terwyl hulle ge- 

selskap besig was om die berg uit te 
klim, het hy in die sneeu `n eensame 
ry spore opgemerk wat na boontoe lei. 
Hy vra toe aan hulle gids hoe dit dan 
moontlik is dat een man alleen die 
gevaarlike bergspitse kan aandurf. ,O 
nee” sê die gids ,,daardie is nie die 
Spoor van één man nie, maar van `n 
hele bende krygsmanne op pad om die 
vyand te gaan aanval. Voor loop die 
groot leier en agterna kom sy volgelinge 
terwyl elkeen presies in die leier se 
spore trap. Sodoende is hulle seker dat 
niemand verkeerd trap nie en die af- 
grond afstort nie”. 

Is dit nie vir julle ook mooi nie? 
Maar daar is natuurlik één ding wat 
baie belangrik is en dit is dat die leier 
betroubaar moet wees. As hy verkeerd 
trap kan die hele bende saam met hom 
die afgrond afstort. Ons moet dus baie 
versigtig wees wanneer ons vir ons `n 
leier kies vir wie ons dwarsdeur ons 
lewe wil volg. Daar is baie goeie, groot 
leiers in die wêreld, maar almal van 
hulle is menslik en kan foute maak. 
Gelukkig ken ons 'n Leier wat eenmaal 
vir `n klompie vissers by hulle vissers- 
bote geroep en gesê het: ,,Volg my”. 
Hulle het geluister en Hom gevolg en 
hulle was nooit spyt nie. Jesus wil graag 
hê dat ons almal Hom moet volg en 
julle weet Hy maak nooit `n fout nie. 
As ons gereeld Sy Woord bestudeer, sal 
ons weet hoe Hy geleef het en wat Hy 
van sy volgelinge verwag. As ons Hom 
volg, is ons seker van oorwinning. 


Hartlike groete, 
OOM MIKE. 


Die Landbouer 


Die Israeliete was eintlik veeboere, 
maar sedert die dae van Josef en die 
verblyf van Jakob se nageslag in Egipte 
het hulle ook landbou geleer en later 
het hulle hulle al hoe meer op die land- 
bou toegelê. 

Die landbouer in Israel het veral 
koring en gars geplant maar soms ook 
boontjies, lensies, kruisement, anys en 
komyn. Die verskillende soorte graan 
is nooit saam gesaai nie, maar op af- 
sonderlike lande. 

Die landbou was veral afhanklik van 
reën. Net n4 die eerste lentereën het 

die boer begin ploeg. Die ploeg was `n 
ligte houtploeg wat met een hand vas- 
gehou kon word. Die ploeg is gewoon- 
woonlik getrek deur twee osse of twee 
esels — 'n os en esel mag nie saam in 
dieselfde juk getrek het nie. Dié wat 
nie `n ploeg besit het nie, het die grond 
met `n bylpik opgebreek om die land 
gereed te maak vir die saad. 

Die saad is gewoonlik met die hand 
gesaai maar soms is `n saadtregter ge- 
bruik wat aan die ploeg vasgemaak is 
en die saad in die ploegvoor agter die 
ploeg laat val het. 


Sodra die graan ryp was, moes dit 
geoes word. Dit is gedoen deur dit met 
`n sekel, gewoonlik van yster gemaak, 
af te sny. Die halms is taamlik hoog 
afgesny sodat daar nog stoppels op die 
land kon bly, wat dan deur die vee af- 
gewei is. Die graan is dan deur die 
maaiers vasgebind in gerwe. Die werk 
is dikwels deur vroue gedoen — ont- 
hou julle nog vir Rut? 

Die gerwe is van die land na die 
dorsvloer geneem waar dit gedors is. 
Die dorsvloer was ʼn skoongemaakte 
stuk grond wat ook spesiaal hard ge- 

maak is sodat die grond nie met die 
koring kon meng nie. Die koringare is 
dan op die dorsvloer oopgegooi en ge- 
dors deur osse oor die dorsvloer te laat 
loop of deur `n dorsslee daaroor te 
trek. `n Dorsslee was 'n houtslee met 
skerp klippe of metaaltande onderaan. 
Dit is deur osse heen en weer oor die 
graan gesleep om die graan gorrels so- 
veel as moontlik los te kry van die are. 

Nadat die graan gedors is, moes 
dit uitgewan word. Hiervoor is `n 
gaffel of wanvurk gebruik. Die wind 
het `n belangrike rol gespeel in die 
uitwan van die graan. Die gedorste 
graan is met die gaffel opgelig en 


Wonverk. 


Briefies aseblief! 


Weet julle hoe voel `n mens as jy 
elke dag poskantoor toe gaan en daar 
is geen briewe vir jou nie? Nou ja, so 
het ons die afgelope tyd gevoel. Ons 
kon nie verstaan hoe dit moontlik is nie. 
Die maats was dan nog altyd so fluks 
Om deel te neem aan ons wedstryde 
ens. En toe besef ons uiteindelik ,- 
hoe kan julle skryf as ons nie `n adres 
gee waarheen julle moet skryf nie! 

Wel hier is dit nou:— 





Aoutploeg 





hoog in die lug gegooi. Die wind het 
dan die ligte kaf weggewaai terwyl die 
swaarder korringkorrel regaf op die 
grond geval het. Dit was `n tydro- 
wende werk en moes dikwels oor en 
oor gedoen word om die korrels en 
kaf goed te skei. 

Die koring is dan in skure gebêre en 
die kaf is gewoonlik verbrand. 

Nou verstaan ons beter wat Johan- 
nes die Doper bedoel het toe hy van 
Jesus gesê het: Sy gaffel is in sy hand 
en hy sal sy dorsvloer deur en deur 
skoonmaak en sy koring in die skuur 
saambring, maar die kaf sal Hy met 
onuitbluslike vuur verbrand. 





Oom Mike Roos, 
Posbus 18331, 
Hercules, 

Pretoria. 


Julle moet nou gou skryf hoor! 
Enige interessante nuus b.v. i.v.m. julle 
kerk, dorp, troeteldiere, vakansie of wat 
ookal sal ons graag wil hoor. Ons sal 
probeer om elke maand een of twee van 
die interessanste briefies in die Kinders 
se Hervormer te plaas. Laat ons nou 
sien wie is fluks! ? 


LESERS SKRYF 





Geagte Redakteur, 


Vergun my asseblief ʼn spasie in ons 
nuusblad Die Hervormer. 


Ek het onlangs in die Suid-Wes 
Afrikaner van die 27ste Januarie 'n op- 
skrif gesien, waar `n kommissie van die 
Gereformeerde Kerk vir ons wil laat 
verstaan, dat die Skrif huwelike tussen 
blank en gekleurd nie teenstaan nie? 
En hulle sê: Nêrens word dit in die 
Skrif gevind, dat die Skrif die huwelik 
tussen die blanke en die gekleurde 
teenstaan nie? 


My vraag is dan: Waarom verbied 
die Skrif die huwelike tussen stamme? 
Is die gekleurde dan ook nie 'n stam 
nie? 


Waaram het Esra die Here gesmeek 
in sy gebed i.v.m. die volksoortreding, 
oor die vermenging van sy volk en die 
heidene? Hoekom noem die profeet 
Esra dit `n volksonde? 


Soos ek die skrif lees mag dit nie wees 
nie! Ek vra weer wie se wet moet ons 
gehoorsaam? Die wette van die Here 
God of die ondersoek van `n kommis- 
sie? Nou kom ons lees wat sê Esra 9 
tot die 15de vers, die profeet nome dit 
'n volksonde. En moet ons die bevel 
van God wat Hy aan Sy profeet gegee 
het verwerp? Nee, geagte leser, ons 
mag niks verwerp nie. En ons kan dit 
ook nie aanvaar nie; so word die volk 
van die Here verkeerd voorgelig. Ge- 
agte leser, ek stem saam dat die predi- 
kant kan deel neem in die politiek, 
maar die predikant moet met die Woord 
van God uit die politiek uitbly, want 
die politiek sal nie net op die vlakte 
verkondig word nie, maar as ons nie 
waak teen daardie soorte van verkondi- 
ging nie, dan het ons die politiek later 
in die kerk. Geagte leser, u en ek moet 
die kind rigting gee, want dit is u en 
my kind, as die kind daardie soort 
van verkondiging in die tydskrifte lees, 
dan is die kind losgemaak van die kerk. 
— D.G. Enslin. 

Huis 850, Tsumeb, S.W.A. 

WYLE DS. J.C. DU PLESSIS 


Die skok van die skielike afsterwe 
van wyle ds. J.C. du Plessis van Heidel- 
berg het my ook seer gemaak. 

Die uiterst kort artikeltjie wat u 
oor hom in Die Hervormer van Maart 
geskrywe het, het by my en seker ook 
by baie ander lesers van die kerkblad, 
en veral by die duisende lidmate van u 
kerk, `n gevoel van ,afskeep” laat ont- 
staan. 

Is dit dan al wat van hierdie man, 
vader, Afrikaner, prediker, volksman en 
godsman gesê kan word? `n Laaste 
plasing van `n foto van hom sal ook by 
alle lesers waardering bevestig het. Dit 
kon gedoen gewees het aangesien daar 
tog twee foto's van manne in Die Her- 
vormer verskyn het, wie nog nie hulle 
aardse taak soos hy, afgehandel het nie. 

Toe ek by die skool op Elsburg ge- 
werk het, het ons reeds vanaf 1937 op 
verskillende terreine saam gewerk. Ek 
kyk nou na ons foto van die 1938- 
Ossewatrekkomitee waar hy met 'n dik 
bos baard staan. Vanaf 1960-1964 het 
ons weer op die Skoolraad, Beheerraad 
en Adviesraad van die Onderwyskollege 
en ander terreine saamgewerk. (Oral 
het hy ook op sy beurt as voorsitter 
opgetree. 

Dit was aangenaam om sy gedagtes 
in die kerk en in sy pastorie sowel as 
in my woonhuis te hoor. 

Hy was een van die goeie, stil maar 
aktiewe mense wat sy boodskap besadig 
maar doelgerig op `n baie bekwame 
wyse uitgedra het. 

Boweal was hy `n ware skrifgelowige. 

Een en ander mededeling ontrent sy 
optrede, leefwyse en ideale as hoërskool- 
leerling en student sou ook vir ons 
jeug waardevol en inspirerend gewees 
het. 

Ek is bly dat ek hom geken en as `n 
egte vriend en opregte christen kon 
beskou het. 

Met agting, 
(dr.) J.J]. van Tonder. 


Krugersdorp. 


Naskrif: `n Skoolhoof van Heidel- 
berg deel my mee dat omtrent die 
helfte van die predikante en meer van 
die Ned. Hervormde Kerk van 'Trans- 
vaal by die groot en grootse begrafnis 
op Heidelberg teenwoordig was! 

Die redakteur antwoord. 

Waardering word uitgespreek met 
die goeie bedoeling van dr. Van Ton- 
der i.v.m. die so seer gewaardeerde 
ds. du Plessis, maar hy het nie reke- 
ning met al die feite gehou nie. 

Eerstens in Die Hervormer van Fe- 
bruarie 1970 het reeds `n berig met 
foto van wyle ds. du Plessis verskyn, 
sowel as `n berig in Die Hervormer se 
Nuusbrief van 1$ Des. 1969 wat eintlik 
moes wees 1$ Jan. 1970. 

Tweedens dit is gebruiklik in die 
Herv. Kerk dat nie soveel aandag aan 
persone met hul heengaan geskenk 
word nie. 


Om die kerk een te maak is geen god- 
delike opdrag nie; eenwording van kerke 
sal `n gawe van God wees, wanneer 
die kerke elkeen hulle tot die Here 
wend. Dan sal dit blyk, dat ondanks 
alle geskeurdheid nou, God nogtans een 
gemeente het. 

'n Kerk van dwalings en afgode ge- 
reinig vind sy vreugde in die geloof, 
die verkondiging van die Woord van 
God, en die lof van Sy Naam en die 
gebede. Hy sal sy kerkdienste nie ver- 
vang wil sien deur byeenkomste waar 
ieder gees sy seggenskap het nie. . .. 
Hy sal verstaan dat die ampte en amp- 
telike vergaderinge nie die gemeente 
verteenwoordig soos die bestuur `n ge- 
meente verteenwoordig nie, maar 
Christus wat Sy kerk deur die ampte 
regeer. Gemeente Opbouw. 

Etlike treinvragte daagliks 
Geen vertraging 


POLYVIT TABLETTE 





'n Weergalose middel vir mense 
wat aan 'n algemene vitamien- 
en mineraalgebrek ly. Prys R2.50 
vir een maand se voorraad. Reg- 
streeks posvry van Jean Baptiste 
Produkte, Posbus 625, Krugers- 


dorp. 





Skryf aan ons vir 'n gratis 

| OAANDAGALLE ALLE 
Postaatklierlyers 
'n Nuwe geneesmiddel vir die 
prostaatklier. Verligting, vinnig 
en langdurend. Ook vir alle nier- 
kwale. Slegs R2.90 K.m.b. Geen 
K.b.a. bestellings. 
Regstreeks van: 
Mev. R. MULLER, 
Krugerspos, 
Lydenburg. 
Dankie. 


VAKANSIEWOONSTELLE 





Nuutgeboude, keurig ingerigte 
vakansieverblyf vlakby ie 
Mineralebad. Dubbelwoonstelle : 
4. tot 7 persone. Enkelwoon- 
stelle: 2 tot 4 persone. Beson- 
der lae buiteseisoen-tarief (van- 
af R2.50 per woonstel per dag). 
meubels; eie badkamers met 
warmwater; ingeboude kaste en 
kombuiseenhede; elektriese sto- 
we, -ketels en yskaste; bedde- 
goed volledig; kookgereedskap 
Brosjure beskik- 
aar. 


en eetgerei. 
SPA-VISTA VAKANSIE- 
WOONSTELLE 


as kke wee 55, Warmbad 
— Tel. 


VERGROTINGS 
in 
LEWENSKLEUR 
van u eie 
KIEKIE OF NEGATIEF 





W. E. CAREY 


APTEKER 
Posbus 177 — Krugersdorp 


RENSINA MINKA CORNELL 
VAN LUIPEN 


Rensina Minka Cornelia van Luipen, 
die jongste kind en enigste dogter van 
meester Johannes van Luipen is op 12 
Oktober 1900 in Pretoria gebore toe 
haar vader - na die beëindiging van sy 
diens die ,,Speciale Politie tot met die 
oorgawe van Pretoria - op daardie sta- 
dium `n lewensbestaan as winkelier in 
die hoofstad probeer maak het. Sy en 
haar neef, Hubert Sicco Johan van 
Helden, is op dieselfde dag deur wyle 
prof. dr. P.J]. Muller in die nuwe Her- 
vormde kerkgebou in Du 'Toitstraat, 
Pretoria, gedoop. 


Nadat sy haar aanvangsonderwys op 
Donkerhoek ontvang het, het sy en 
haar broer, Johan Sicco van Luipen 
(1894-1950), eers op Kafferskraal 
Nr. 915 en daarna op Roodekopjes 
Nr. 171 skoolgegaan. Net soos in die 
geval van haar broer, het sy ook haar 
matrikulasie deur middel van private 
studie onder leiding van haar vader 
voltooi terwyl sy by haar ouers in die 
Oonderwyserswoning op Roodekopjes ge- 
woon het. Dit sal interessant wees om 
vas te stel of daar ook ander leerlinge 
van die omliggende plaasskole was, be- 
halwe Johan en Rensina van Luipen, 
wat in daardie jare deur middel van 
private studie onder leiding van meester 
Johannes van Luipen vir die matriku- 
lasie-eksamen gestudeer en sukses be- 
haal het. Die verwerwing van die matri- 
kulasiesertifikaat getuig nie alleen van 
die verstandelike vermoëns en deurset- 
tingsvermoë van die twee Van Luipen- 
kinders nie maar ook van die vermoë 
en bekwaamheid van meester Van 
Luipen om leerlinge van omliggende 
plaasskole vir daardie moeilike eksamen 
voor te berei, dit wil sê in die jare 
voordat die Rustenburgse Hoërskool in 
1922 tot stand gekom het. 


In 1921 het Rensina as student by 
die Pretoriase Normaalkollege inge- 
skrywe waar sy teen die einde van 1922 
haar Derdeklas Onderwysersertifikaat 
in die Tweede Klas verwerf het. In die 
eerste kwartaal van 1923 het sy as as- 
sistente van haar vader op Roodekopjes 
skoolgehou en in die tweede kwartaal 
op die plaas Groenfontein, in die om- 
gewing van Bokfontein. Destyds was 
die heer Knox hoof van daardie skool, 
en mej. Van Luipen het juis in die 
plek van mev. Knox, wat destyds siek- 
teverlof gehad het, waargeneem. Vanaf 
24 Julie 1923 was sy verbonde aan die 
personeel van Brits Sentrale Skool. 
Vandaar is sy oorgeplaas na die ,,East 
Central School”, wat gehuisves was in 
die geboue van die eertydse Staatsmo- 


Grepe uit die lewe en werk van 'n toegewyde onderwyseres en getroue lidmaat van 


die Nederduitsch Hervormde Kerk. 

Mej. van Luipen by geleentheid van die oorhandiging aan die kerkargief en museum 


delskool in Van der Waltstraat, Pre- 
toria. 


Na die amalgamasie van sekere Pre- 
toriase skole, was mej. Van Luipen 
vanaf Augustus 1929 tot met haar af- 
trede in Mei 1964 verbonde aan die 
personeel van die Hamilton Engels- 
mediumskool in Visagiestraat, die ge- 
bou waarin die Staatsmeisieskool in die 
tyd van die Zuid-Afrikaansche Repub- 
liek vir `n tydlank gevestig was. 


Waar sy op Brits veral die hoër 
klasse tot en met matrikulasie onderrig 
het, het sy vanaf 1930 as Senior As- 
sistente onderrig begin gee maar heel 
spoedig by die beginners in die grade- 
klasse tereggekom. Nadat sy verant- 
woordelikheid aanvaar het vir die aan- 
vangsonderwys in die Hamiltonskool, 


Blaai om 

IN MEMORIAM 


In liefdevolle herinnering dink ons terug aan 
ons ontslape dierbares wat ons vooruitgegaan 
het en nou rus van hulle arbeid. Ons mis hulle 
nog steeds, maar treur nie oor hulle soos die 
ander wat geen hoop het nie. Ons dank God 
vir wat hulle deur sy genade beteken het. 





VAN WIJK - NICOLAAS JOHANNES RUDOLPH 


Na twee jaar van eensaamheid, trane en verlange, dink 
ons aan die 21ste Mei 1968 toe van ons weggeneem is 
ons dierbare eggenoot, pappie en oupa. Die mooi ge- 
dagtenis en soete herinneringe wat hy vir ons nagelaat 
het, sal altyd vir ons kosbaar bly. 


— Verlangende eggenote, kinders en kleinkinders, 
E. VAN WYK 


BRITZ ALIDA 


Na twee jaar van stille trane en eensame nagte van 
verlange, dink ons weer aan die middag van 6 Mei 
1968 toe van ons weggeneem is my beminde eggenote, 


DOODSBERIGTE 


Dit het die almagtige God behaag om die siele 
van ons tans gestorwe broeders en susters 
wie se name hieronder vermeld word, tot Hom 
te neem. Hulle liggame is aan die aarde toe- 
vertrou in die vaste en sekere hoop van die 
opstanding tot die ewige lewe deur ons Here 
Jesus Christus wat die vernederende liggaam 
aan Sy verheerlikte liggaam gelyk sal maak. 
Die familie treur oor hulle heengaan en die 
Hervormde gemeenskap treur saam. 





In liefdevolle herinnering dink ons terug aan die 
aand van 5 Maart 1970 toe plotseling van ons wegge- 
neem is ons dierbare pappie en oupa, GABRIËL 
MATHYS WOLMARANS in die ouderdom van 60 
jaar, $ maande en $ dae. Sy stem is stil, sy plek is 
leeg. Ons berus, dit was Gods wil. 


— Van bedroefde kinders en kleinkinders, 
Manie, Nella, Wimpie en Gawie Swanepoel, 
Posbus 72, LESLIE 


moeder en grootmoeder. 


Rou in klere gaan verby, maar die rou in harte 


sal vir altyd bly. 


— verlangende eggenoot, kinders en kleinkinders. 


C.M. Britz, 
Klipkop, Leeudorings. 


MEJ. VAN LUIPEN 
Vervolg van vorige bladsy 


het dit mettertyd haar eerste liefde ge- 
word. Sy het haar algaande meer en 
meer toegespits op die onderrig van 
die beginnertjies en deur spesialisering- 
het sy mettertyd baie sukses behaal en 
was sy ook in staat om leiding aan 
haar kollegas te gee. 

Aan die Hamiltonskool het sy vir die 
eerste keer tot die ontdekking gekom 
dat sy voorkeur daaraan gee om vir die 
gradeleerlinge skool te hou, veral omdat 
hulle nog so onbedorwe is en omdat 
die onderwyser telkens en steeds aange- 
gryp word hoe die klein kind algaande 
in `n volwasse persoon ontwikkel. Dik- 
wels wanneer sy die klein kinders in 
haar klas dopgehou het terwyl hulle 
besig was om dinge te doen - het sy in 
1964 aan `n koerantman vertel - het 
dit haar herinner aan haar eie kinder- 
jare en het dit haar telkens laat terug- 
dink aan dieselfde dinge wat sy as kind 
gedoen het. Op `n vraag deur die koe- 
rantman het sy verder geantwoord dat 
indien sy haar lewe weer `n keer sou hê, 

sy baie beslis weer `n keer die onder- 
wysberoep sou gekies het. Volgens haar 
sienswyse was die onderwysberoep die 
mees lonende werk op die hele wêreld, 
veral in dié sin dat jy as onderwyseres 
die kind help vorm en die fondament 
vir sy latere lewe help lê. 

Sy was vir 3$ jaar werksaam aan 
dieselfde skool, nl. die Hamiltonskool 
en in onderwyskringe was sy algemeen 
beskou as een van die mees toegewyde 
grade-onderwyseresse wat ooit in diens 
van die Transvaalse Onderwysdeparte- 
ment gestaan het. Toe sy teen die einde 
van Mei 1964 weens gesondheidsredes 
as onderwyseres uit die diens van die 
T.O.D. getree het, het sy meer as 41 
jaar getroue diens as onderwyseres agter 
haar rug gehad. In `n brief van be- 
danking het prof. J.J. Mulder, Adjunk- 
Direkteur van Onderwys, verwys na die 
lang dienstyd van mej. Van Luipen en 
melding gemaak van haar toegewyde 
diens as onderwyseres. Hy het ook die 
Opmerking gemaak dat hy seker was 


dat haar leerlinge haar sal onthou. Toe 
sy op 4 Junie 1964 van die personeel 
van Hamiltonskool afskeid geneem het, 
het die leerlinge en personeel `n pragti- 
ge stel reistasse aan haar geskenk. 
Verder het sy ook baie ruikers en af- 
skeidsgeskenke ontvang. Verskillende 
ouers van leerlinge sowel as `n hele aan- 
tal oudleerlinge het ook hul dank betuig 
vir alles wat mej. Van Luipen vir die 
leerlinge as onderwyseres gedoen en be- 
teken het. 

Rensina en haar broer, Johan Sicco, 
het albei op 31 Maart 1923, toe ds. 
Herman D. van Broekhuizen predikant 
van die Nederduitsch Hervormde Ge- 
meente Pretoria, was, belydenis van ge- 
loof afgelê. Van toe af was sy `n oortuig- 
de en getroue lidmaat van dié historiese 
gemeente en het al die jare meegelewe 
met alles wat in die gemeente gebeur 
het. By geleentheid van die restourasie 


Na volgende bladsy 


Die Hervormer 


AMPTELIKE ORGAAN VAN DIE 
NED. HERV. KERK VAN AFRIKA 


Geregistreer aan die Hoofposkantoor 
as 'n Nuusblad. 


Uitgegee deur die 
Ned. Hervormde Kerk 
van Afrika. 


Intekengeld: 75c. per jaar. 


Die blad verskyn in die begin van 

elke maand. Stukke vir publikasie moet 

die redakteur op die allerlaaste bereik, 
dertig dae voor publikasie. 


ADVERTENSIETARIEWE: 
Geboortes, verlowings, en huwelike 
R1.50 vir 'n maksimum van 60 woorde, 
en 3 sent per woord bo 66 woorde, 

vooruitbetaalbaar. 


Doodsberlgte en In Memorlams 
R2.00 per plasing 


Die Advertensiebestuurder, 
DIE HERVORMER, 
Posbus 171 — Krugersdorp. 


Advertensies moet aan die advertensie- 
bestuurder gestuur word nie later nie 
as 6 weke voor datum van 
publikasie nie. 


As 'n foto geplaas moet word: R6.00 
ekstra vir dle maak van drukkersblok. 


Gedruk deur 
N.H.W.-PERS, 
Humanstraat 55, Krugersdorp. 





Amptelike Berigte 


BEROEPE PREDIKANTE 


Aangeneem: 


Ds. A. da Silva na Pretoria-Wes 
Ds. G.J. van Staden na Vliegepoort 


Bedank: 


Ds. C.]. Viljoen na Kaapstad en Leeu- 
doringstad 

Ds. D.J. Dreyer na Vryburg kombina- 
sie, Nigel en Phalaborwa 

Ds. P.D. Smit na Premiermyn 

Ds. A.]. Willemse na Kimberley 

Ds. J.H. van Staden na Warmbad/ 
Rust-der-Winter 

Ds. A.P.B. Breytenbach na Derdepoort 

Ds. S.J. Botha na Sundra 

Ds. AN.J.D. Alberts na Bethal 


RADIODIENSTE - MEI 1970 


Eredienste: 


3 Mei 7.00 nm. Kortgolf, Rusten- 
burg 

10 Mei 10.30 vm. Kortgolf, Pieters- 
burg 

17 Mei 10.30 vm. Medium en FM, 
Standerton 

24 Mei 7.00 nm. Medium en FM, 
Parow 

31 Mei 7.00 nm. Kortgolf, Port 
Elizabeth 


7 Junie 10.30 vm. Kortgolf, Welkom 


Oggendgodsdiens 10.15 vm. 


$ Mei Ds.G.C.van Staden 
19 Mei Dr. S.J. Prins 
26 Mei Dr. J.P. Oberholzer 
Ontwaak My Siel: 
31 Mei Ds. T.F.J. Dreyer (Jnr.)- 
7.40 vm. 


Vroeë Oggend 6.30 vm. en Laataand 
11.10 nm. Oordenkings 


8 Mei oggend en aand Ds. Hans 
Dreyer 

14 Mei oggend en aand Dr. A.J.G. 
Dreyer 

18 Mei oggend en aand Ds. H.M.E. 
Dreyer 

17 Mei oggend en aand Ds. J.H. 
Naude 


Ander Sondagprogramme: 
Bybeldramas 8.15 nm. 


10 Mei Die Sondvloed 

17 Mei Die Toring van Babel 
24 Mei Abraham 

31 Mei Eersgeboortereg van Esau 
Kom na die waters 6.05 nm. 
Wat sê die Bybel 915 nm. 


N.H.S.V. STREEKSKONGRES 
RHODESIË, 1970 
Die 10de Streekskongres van die 
N.H.S.V. Rhodesië sal D.V. gehou 
word op 11, 12 en 13 Junie 1970 te 
Bulawayo. Dit sal weereens saam wees 
met die vergadering van die Ring van 
Rhodesië. 
Mev. J. Duvenage, Sekretaresse 
N.H.S.V. STREEKSKONGRES 





DS. R. CRONJE 


Weens sy toetrede tot die partypoli- 
tiek en verkiesing tot lid van die Rho- 
desiese Parlement het ds. Cronje die 
bediening neergelê en is 'n akte van 
ontheffing aan hom oorhandig. 

Daar heers groot waardering vir die 
moedige taak deur ds. en mev. Cronje 
in die gebied vir ons Kerk vervul. Mag 
daar seën op hulle verdere werk rus. 
Ons weet hulle is nie verlore vir die 
Kerk en sy taak nie. 


P.M. SMITH 
Skriba 


MEJ. VAN LUIPEN 


Vervolg van vorige bladsy 


van die kerkgebou in Du Toitstraat, 
waar sy gedoop is, het sy fondse bewil- 
lig waarmee die sierlike voorleserkateder 
met sy ingeboude doopvont gemaak is. 
Dit is ontwerp om by die preekstoel 
aan te pas. Verder het sy en haar broer 
op `n keer fondse voorsien waarmee ʼn 
sierlike silwer nagmaalstel aangekoop is. 
Deur al die jare was sy en haar familie 
stêeds getroue en meelewende lidmate 
van die gemeente. Juis daarom het sy 
in die loop van 1969 besluit om waar- 
devolle en unieke dokumente, foto's en 
museumitems wat in verband staan met 
die Van Luipen-familie se verblyf in 
Nederland en Suid-Afrika aan die 
Argiefbewaarplek en S.P. Engelbrecht- 
museum van die Nederduitsch Her- 
vormde Kerk vir veilige bewaring en 
uitstalling te skenk. Dit is vir die 
Argiefbewaarplek en Museum `n uiters 
waardevolle aanwins. Daardeur sal die 
lewe en werk van hierdie vooraan- 
staande Nederlandse immigrantegesin 
uit die tyd van die ou Zuid-Afrikaans- 
che Republiek nie in die vergetelheid 
raak nie, ook nie die aandeel van 
meester Johannes van lLuipen in die 
geskiedenis van Kafferskraalskool en 
die lewe en werk van sy kinders, wat 
Op `n toegewyde en voortreflike wyse 
in sy voetspore gevolg het. 

—HM. REX 

WAT KAN U LEES 


H. Giesen, Vandaag, Boekencentrum, 
`s-Gravenhage 1969, 375 pp. 

Dit is die vierde dagboek, hierdie 
keer in sakformaat, wat van Ds. Giesen 
verskyn. Een van sy dagboeke het reeds 
al dertien herdrukke beleef. 

Mens lees nie vinnig aan `n dagboek 
nie en mens blaai dit ook nie net deur 
om so hier en daar stil te staan by iets 
nie. 'n Dagboek word stadig en met 
Oorpeinsing gelees. Dit is bedoel om die 
inhoud van `n bepaalde dag 'n met- 
gesel vir jou in jou gemoed te maak. 
Gedurende die dag keer mens dikwels 
terug na 'n treffende gedagte, soms 
selfs `n hele dagstuk wat nie vergeet 
kan word nie. 

Die dagstukkies in ,Vandaag” is 
almal kort, meesal elk so om die twee 
honderd woorde, sonder omslagtighede 
en `n lang inleiding. Elkeen is op `n 
kerngedagte gebaseer en saaklik uitge- 
werk. Gewoonlik is die betoog ook uit 
die ervaringsveld van die moderne ge- 
jaagde mens. Dus, hy moet dadelik `n 
volkome begrip kry en dit moet hom 
ook pak, anders is die poging vir die 
dag verydel. Die talle boodskappe in 
die Heilige Skrif word as woord van 
God binne die begripsvermoë van die 
mens van vandag geplaas, elke mens van 
vandag. Dus God spreek `n woord aan 
sy kind, aan sy gemeente, aan die 
vreemdeling in die poort maar ook aan 
die onverskillige weg van die poort. 
Elke dagstuk sluit met `n paslike kort 
gebed. 

Die skryftrant is maklik en die bood- 
skap is elke keer so helder dat mens 
dadelik aangegryp word sodat die ge- 
dagtes met vrug daaromheen sentreer. 

Ek het alle vrymoedigheid om die 
boek aan te beveel by lesers wat nie 
moeite ondervind om Nederlands te lees 
nie en is oortuig dat dit `n hulp sal 
wees by die oorpeinsing van bybeltekste. 

Die boek is in sterk linneband en 
goed versorg. 


— PM. 


Leve de Kerk: Deur dr. H. Jonker. 
G.F. Callenbach NV. - Nijkerk. 1969. 
222 bladsye. Prys R3.50 

Hoe meer boeke `n mens deesdae 
vanuit Europa lees, hoe meer kom mens 
onder die indruk van die geweldige 

stryd om heroriëntering waar daar aan 
alle kante ten opsigte van die teologie 
en kerk gevoer word. Vandag word 
daar aanvalle op die kerk geloods en 
vrae aan hom gestel wat sy wese in 
gedrang bring. Die vrae raak nou nie 
meer soseer die teologie van die kerk 
nie, maar wel sy geloof, en lewe. 

Die skrywer van hierdie werk bring 
die sin van die werk van die kerk vir 
hierdie tyd aan die orde. Om dit te 
doen en sinvol te doen tree hy in ge- 
sprek met die grootste kritici van die 
kerk, soos dit in die verlede bestaan het 
nl. die biskop Robinson, Harvey Cos, 
Paul Tillich, Paul van Buren en andere. 

Dr. Jonker het hom in die verlede 
onderskei met hoogstaande publikasies 
waarvan ons met groot dankbaarheid 
kon kennis neem. Hierdie werk is on- 
getwyfeld ʼn voortsetting van dieselfde 
hoogstaande standaard. Sy aanbieding 
is fris en oorspronklik, sy argumente 
gesond en insiggewend. Elke predikant 
van die kerk behoort hierdie boek te 


lees. 
— GCV. 


Bijbelse Dagkalender woor 1970. In 
hierdie Bybelse dagboek vir Nederland- 
se lesers saamgestel deur bekende en 
onbekende Nederlandse predikante, 
vind ons vir elke dag nugtere en ,,ge- 
sonde” kort oordenkings. Alhoewel ons 
lidmate ook oor so 'n Bybelse dagboek 
beskik, ingebind in ons alombekende 
oranjekleurige kerk-almanak, kan ons 
hierdie boekie by die lesers aanbeveel 
as `n goeie aanvulling. Ek stel my voor 
dat ons immigrante uit Nederland dit 
graag sou koop. 

Merkwardig en soms minder interes- 
sant is die fotos wat so hier en daar 
verskyn. Die skrywer van die Pinkster- 
oordenkings ,illustreer” die uitstorting 
van die Heilige Gees met `n jong 
Bantoe-man en 'n Bantoe-dame ('n kaal 
bolyf aiatjie), taamlik verlief aanleunend 
teen mekaar, terwyl hy haar in Neder- 
lands aanspreek: Hooglied 7 vers 11:- 
sKom, mijn geliefde, laten wij uitgaan 
naar het veld.” Merkwaardig! Geluk- 
kig is dit so dat ons kerk aan diesulkes 
die Evangelie verkondig. (Uitgewers: 
Boekencentrum N.V. 's-Gravenhage. 
Prys 3 gulden en 2$ sent. (Nagenoeg 
R0.60). 

— P.].T. Koekemoer 


Dr. KH. Miskotte: Miskende Ma- 
jesteit. Uitgewers: G.F. (Callenbach 
N.V. Nijkerk 1969. 135 bladsye. Prys 
onvermeld. 


Die bekende Nederlandse dogmati- 
kus, `n teoloog van groot formaat, het 
Op 23 September 1969 sy 75ste ge- 
boortedag herdenk. Vir die afgelope 50 
jaar het hy deur woord en geskrifte die 
stempel van die Woord-Teologie in 
talle Nederlandse studeerkamers van 
predikante afgedruk. Hy het hom o.a. 
daarvoor beywer dat die grootste dog- 
matikus van die 20ste eeu, (tot dusver), 
in Utrecht (Nederland) aangestel moes 
word. Ek verwys na Karl Barth. (On- 
gelukkig vir Nederland, het die saak 
skipbreuk gely... maar dit terloops). 


Om hierdie 75ste verjaarsdag te ge- 
denk, het die twee Nederlandse teoloë 
H. Berkhof (Leiden) en A. (Otter 
(Amsterdam) besluit om die dankbaar- 
heid van sy groot getal leerlinge d.m.v. 
hierdie geskrif tot uitdrukking te bring. 
In plaas daarvan dat Miskotte se stu- 
dente die woord voer, stel hulle egter 
die leermeester self aan die woord. Dit 
is 'n meer oorspronklike gedagte; hy 
sou tog niks hou van lofredes oor die 
mens Miskotte nie. 


Wat hier aangebied word is twaalf 
van Miskotte se preke wat hy gehou 
het in die Willem de Zwijgerkerk te 
Amsterdam, alwaar `n groot getal be- 
langstellendes die dienste bygewoon het. 
Alhoewel hierdie preke `n groot ver- 
skeidenheid sake dek, pakkend en 
aktueel, loop daar die een ,,goue draad” 
deur almal: Die liefde van God wat 
ervaar word deur Sy lydende handeling 
in Christus Jesus in die geskiedenis. 
Dit is ,miskende majesteit”. Nou kan 
u direk aanvoel dat hierin diep gedelf 
word, soos ons Miskotte ken! Hy praat 
oor die wortel van ons wanorde, die 
moed om mens te wees, ons menslike 
bestaan, die probleem van `n jong kerk 
in `n ou wêreld, die God-is-dood 
geskreeu, en op die end vra hy, na aan- 
leiding van Openbaring $ vers 13 en 
Openb. 14 vers 6, ,Waar gaat het 
heen?”. 

Ek wil eerlik wees wanneer ek hierdie 
boek by die lesers aanbeveel: Dit is 
geen Ontspanningslektuur nie. Dit is 
pitkos vir padkos. 


— P.J.T. Koekemoer 


Pyn se Moses .. 


OTTO se 


VYF-AKSIE 
SENUWEE PYNPOEIERS 


PRYS: 174c. en 37dc. 


Nie net 'n gewone Hoofpyn 
Poeier nie. 


Seker die enigste pynpoeier met vyf 
bestanddele en elkêên vir 'n sekere 
doel. 


Duisende word elke dag vervaardig en 
verkoop. Is u een van die verbruikers? 
Indien nie, probeer OTTO'S vir Hoof- 
pyn, Jig, Rumatiek, Verkoue, Heupjig, 
Koorsagtigheid en enige ander pyn. 


OTTO'S verlig pyn binne enigé oom- 

blikke. OTTO'S bring genesing aan en 

verban pyn. OTTO'S kalmeer en voed 

die senuwees. OTTO'S breek verkoue 
en koors. 


As daar nie pyn en moeilikheid in die 
wêreld was nie, sou alles uit pret be- 
staan het. Ongelukkig is die grootste 
vyand PYN. Die vyande van alles wat 
leef en asem haal. Ja, pyn wat genot 
vernietig, die lewe bemoei en swart- 
galligheid verwek en selfs kan lei tot 
senuweeswrakke. Maar vra uself of dit 
nodig is in die moderne wêreld? Nee, 
glad niel Hou net 'n pakkie OTTO se 
poeiers byderhand, die vyfaksie poeier, 
wat pyn se moses bly, die senuwees 
kalmeer en lewenslustigheid verskaf. 


Na jare van navorsingswerk 
bied ons u aan 


OTTO SE BOEGOE EN 
JENEVER PILLE 


OM DIE NIERE EN BLAAS TE 
REINIG 


Prys: 35c. 


In smaaklike Pil vorm, is dit 'n heel 
ander storie. Die Pille is saamgestel 
grotendeels uit die ekstrakte van Boe- 
goe en Jenever met ander stowwe. 
Boegoe en Jenever is welbekend. Ook 
die mediese waarde en smaak. Maar 
om u bloed, lewer en blaas te suiwer 
tesame met 'n sagte lakseermiddel. 
Besonder goed vir Jig en Rumatiese 
leiers om die Pille saam het OTTO se 
vyfaksie senuwee en pynpoeiers te 
gebruik. 


Dr. Collin se Pille 


PRYS: 4Bc. 
VIR GAL EN LEWER 


Blakende gesondheid is die teenoor- 


gestelde van die volgende klagtes: 


Nare hoofpyne, 

Gal aanvalle, 

Bitter mond, 
Aangepakte tong, 
Hardlywigheid, 
Vlekke voor die oë, 
Opgeblaasde gevoel, 
Lusteloosheid, 
Sooibrand, 

Geel gelaat. 


DIE OORSAAK: 
Lewer, Gal en Hardlywigheid 


Gal vloeistof word deur die lewer ver- 
vaardig, en is noodsaaklik om die kos 
wat ons eet in 'n ryk vloeistof te help 
verander. Gedeelte hiervan word deur 
die wand van die ingewande in die 
bloedstroom opgeneem, wat dan krag 
en energie aan die liggaam verskalf. 
Terselfdertyd is gal vloeistof ook die 
en behoed- 
middel, dit verhoed die onnatuurlike 
vergaan van voedselware in die inge- 


natuurlike lakseermiddel 


wande. 


Die lewer kan te veel of te min gal 
vervaardig en dan volg al die vermelde 


moeilikhede. 


Oor ryke voedsel, gemengde etes, te 
veel vleis, vet, en gebak veroorsaak 
oortollige gal wat dan in die galblaas 
en dan volg al die 


bewaar word, 
bekende kwale bo vermeld. 


Word te min gal vervaardig, is dit 
gewoonlik hardlywigheid en 'n bleek 


gelaatskleur. 


Dit is hoe Dr. Collins se pille saam- 
gestel is om albei, lewer en galblaas te 
reinig en u van die klagtes te verlos. 
Sterk lakseermiddels soos kasterolie, 


ens., is slegs tydelike verligting. 


Vir oortollige gal, wat alles veroorsaak 
behalwe hardlywigheid, is die behande- 
ling stadig maar seker. Dr. Collin se 
Pille. — Neem een pil drie keer per 
dag na ete vir 3-4 dae. Dan een pil 
soggens en saans vir 7 dae. Neem elka 
pil saam met 'n glas vol water. Hard- 
lywigheid kan verhoed word deur 6-8 
glase water gedurende die dag te drink 
dan met slapenstyd een of twee Dr. 


Collin se Pille. 


Onthou: Dr. Collin se Pille vir Lewer 


en Gal moeilikhede. 





OTTO se 
TIEMIE STROOP 


PRYS: 285c. 
DIE KLEINSPAN SE VRIEND 


Vir Hoes, Kroep, Verkoue, Koors, Kink- 

hoes en enige bors aandoeninge. Dié 

is seker die enigste Tiemie Stroop so 

bemark vir die gebruik van Babas en 

Tiemie bevat die gesonde ontsmet- 

tingsmiddel naamlik ,,Thymol” wat 
Kindertjies. 


kroepagtige borskwale dadelik verlig 
deur die slym vloeibaar te maak en 
verstoppings in die lugpype te voor- 
kom. Bestanddele word ook by die 
smaakvolle stroop gevoeg om koors 
te breek, slym op te bring, hoes te 
bestry en hardlywigheid te voorkom. 
Kindersiektes laat u skrik, maar met 
OTTO SE TIEMIE STROOP is u heel 
veilig, vernaam as kinders vals ver- 
koues het met tande kry. 


Dié middel is uitstekend vir Babas en 
Kinders tot 8-10 jaar en dit is smaak- 
vol 


Senuwees ! Senuwees ! 


DIE ALOMBEKENDE KLAGTE IN 
DIE MODERNE WÊRELD 





DIE ANTWOORD. 
DIE GEURIGE ROOI STROOP! 


OTTO SE SENUWEE EN 
VERSTERKINGSMIDDEL 


Die algemene versterkingsmiddel vir 

lusteloosheid, senuweeswakheid, sleg- 

te eetlus, bloedarmoede, slaaploosheid, 

moegheid, bewerigheid en 'n snaakse 
gevoel op die maag. 


Wel, indien u so voel, is OTTO SE 
SENUWEE EN VERSTERKINGSMIDDEL 
u enigste toevlug! 


Die Brein en Rugmurg is die hoof 
senustelsel. ,Hulle voedsel is ryk, 
skoon bloed.” Vanuit die ruggraat sprei 
die hele senuweestel, elk bedoel vir 'n 
sekere deel van die liggaam. Word een 
of ander senuwee gestoor of ooreis, 
dan volg die bovermelde kwale, geken- 
merk deur die kortgebondenheid. 


Die toevlug — Otto se Senuwee en 
Versterkingsmiddel. 
DIE PRYS: 65c. 
32 dosie. 


Weler a.u.b. plaasvervangers, dring aan op die egte met hlerdie gereglstreerde handelsmerk. Oral 


F. FOURIE — POSBUS 762 — 


verkrygbaar of direk van Apteker. 


PIETERMARITZBURG. 

Joy Peters het tussen haar huiswerk deur 'n 
talentvolle Yamaha-orreliste geword. 
Haar man het vir haar hierdie Yamaha B-6B vir net R68.00 deposito en R22.00 p.m. gekoop 


Joy Peters sit vir haar man nog steeds die smaaklikste nooit tevore een enkele noot gespeel nie! 

En wat 'n gelukkige keuse was hul Yamaha B-6B 
nie! Dit is baie makliker om te bemeester as 'n klavier 
en dit bevat al die nuutste akoestiese ontwikkelinge 
vir 'n heerlike reeks van orkeseffekte. Alles vir net 


R680 kontant. Wat ook al u inkomste of musiek- 


etes voor en hul huis is silwerskoon ... maar sy het 
skielik 'n nuwe, opwindende uitlaatklep vir haar 
skeppende drang gevind. N4 een boeiende demon- 
strasie van die Yamaha B-6B het sy musiek tot haar 


ander talente toegevoeg. Nou is die Peterse se huis 
gevul met die klanke van dansmusiek, ligte klassieke 
musiek en al die nuutste trefferdeuntjies—en Joy het 


ambisie, daar is 'n Yamaha-elektroniese orrel wat u 
uitstekend sal pas. Vrasommer gou 'n gratis demon- 
strasie. 


Naam. as de iss ie EE eens 


Vir meer besonderhede oor Yamaha-orrels en hoe om een te koop, is 
O@VYA j| A H A Adres... 


dit net nodig om hierdie koepon aan onderstaande handelaar te pos. 
DIE MEESTERSTUK WAT SO MAKLIK IS OM TE BEMEESTER et MEE re N 





Vb EE 





TR MEER DEE HEER MEE DEE HEER HERE MEE MEE HEEN MEE EE MEE . eg 


mpi 1967 


Streekverspreiders: Bloemfontein: Munn's Musical Supplies (Pty) Ltd. h/v Aliwal- & Elizabethstr. 
Kaapstad: Musik-Munn Piano House, Langmarkst. 167. Durban: Tabler Music Company 
(Pty) Ltd., Fieldstr.25, Johannesburg: Hoffmann Pianos (JHB) (Pty) Ltd. Jeppestr. 155. 
Port Elizabeth: Strand Music House (Pty) Ltd. Strandstr. 32. Stellenbosch: W. Heuer (Edms) 
Bpk., Birdstr. 114. Windhoek: Piano House (Pty) Ltd. 

